
–  D o m n u l e 
Alecu Reniță, la 
a 30-a aniversa-
re de la apariția 
revistei NATU-
RA, am vrea să 
știm cum apreciază chiar fondatorul ei 
rolul și locul acestei publicații în spaţiul 
mediatic contemporan al R.Moldova. 
Revista naţională NATURA este 
unul dintre copiii frumoși ai Mișcării 
de Renaștere și Eliberare Naţională din 
Basarabia. Certificatul ei de naștere 
a fost scris în zilele când Chișinăul 
inhala aerul libertăţii, iar mulţimile 
în mișcare și încrezătoare în victorie 
scandau în unison – Limbă, Alfabet, 
Tricolor! În codul genetic, în ADN-ul 
publicaţiei, din prima clipă au intrat 
aspiraţiile, luminile și încrederea mol-
dovenilor în libertate și în reîntregirea 
neamului românesc. În acele timpuri 
de confruntări acerbe și revendicări 
fundamentale, ecologia devenise 
un cuvânt atât de nobil și încăpător, 
încât oricine avea curajul să se zbată 
pentru un drept furat intra în rândul 
luptătorilor pentru o cauză comună, 
trecând, mai întâi, botezul în cohorta 
neformală a verzilor. Din 1985, de la 
o prezenţă foarte modestă în spaţiul 
public, ecologia a ajuns în scurt timp 
să fie sinonim cu natura, istoria, limba, 
neamul, cultura, arta etc. În multe 
gazete republicane și unionale rubrica 
„Ecologia sufletului” găzduia mărturii 
cutremurătoare și făcea furori de la 
Chișinău până la Moscova și Sahalin. 
Când a venit ziua să schiţez programul 
editorial pentru încă nenăscuta publi-
caţie de mediu, conceptul de ecologie a 
sufletului, de salvare a fiinţei naţionale 
s-a revărsat peste toate paginile și s-a 
așezat pentru totdeauna la temelia 
revistei NATURA. Educaţia ecologică 
cuprindea doar un segment dintr-un 
univers. Știu cu precizie că îmi propu-
sesem ca sufletul Basarabiei să emane 
lumină, adevăr, căldură și dragoste 
din fiecare număr, iar acel strălucitor 
vers al lui Lucian Blaga – eu nu strivesc 
corola de minuni a lumii – să devină 
crezul tuturor celor care vor lucra sau 
vor scrie vreodată la NATURA. 
– Vă mai amintiți cine v-a susținut 
ideea unei publicații de ecologie, 
turism și cultură, dar și cum a fost 
lansat primul număr al ei? 
– Ideea lansării unei gazete sau 
reviste specializate de mediu o auzisem 
prin 1983, când publicistul și scriitorul 
Gheorghe Malarciuc reușise să cree-
ze Secţia ecologie în cadrul Uniunii 
Jurnaliștilor din Moldova. De câte 
ori trecea pe la „Literatura și Arta”, 
dar o făcea des (unde activam la acea 
vreme), îmi spunea că noi, verzii, tre-
buie să avem gazeta noastră și dânsul 
o să mă ajute s-o facem cea mai bună 
din Moldova. Gheorghe Malarciuc nu 
numai că susţinea, dar prin ”87-88 mă 
convingea să lansăm cât mai repede 
NATURA. Sincer, în acele zile istorice, 
nu mă puteam rupe de la săptămânal, 
deoarece „Literatura și Arta” se trans-
formase în tribuna Mișcării de Renaș-
tere Naţională și toată Moldova, dar și 
cenzura, stătea cu ochii pe materialele 
noastre, iar majoritatea absolută a 
articolelor bătăioase și mobilizatoare, 
treceau prin secţia mea. Tirajul săptă-
mânalului explodase de la 10 mii de 
exemplare la 260 de mii! În anul 1989 
aproape că nu ieșeam din redacţie – 
saci cu zeci de mii de semnături pentru 
limbă și alfabet ocupau birourile sec-
ţiei publicistică. În taină, convenisem 
cu Nicolae Dabija, Ion Vatamanu, Leo-
nida Lari, Axentie Blanovschi și Vlad 
Pohilă să particip și la editarea unui 
alt săptămânal – „Glasul Naţiunii”. 
Ce timpuri, ce oameni de aur! Mol-
dova fierbea, comitetul central turba. 
Cei mai valoroși scriitori, jurnaliști, 
cineaști, oameni de creaţie, intelectu-
ali fraternizau între ei, unindu-se și 
transformându-se într-o singură fiinţă 
și într-o singură voce. Adeseori zorii 
de ziuă ne prindeau în redacţie, între 
teancurile de scrisori, semnate de un 
număr tot mai mare de patrioţi. După 
31 august 1989, când limba română și 
alfabetul latin revenise acasă, am decis 
să-mi împart prea puţinul timp și cu 
viitoarea publicaţie de mediu. Însă 
au început alegerile pentru „Sovietul 
Suprem” de la Moscova, apoi în cel 
de la Chișinău. Abia în ianuarie 1990, 
după câteva dezbateri principiale, 
definitivasem conceptul gazetei. Câţi-
va „verzi elitiști”, cu titluri știinţifice, 
pledau insistent ca NATURA să devină 
o revistă academică. Am fost categoric 
împotrivă, fiindcă viziunea mea se axa 
pe „ecologia sufletului, naturii și fiinţei 
naţionale”. Gheorghe Malarciuc și 
Grigore Vieru m-au susţinut, ei fiind 
nașii de botez, salutând apariţia publi-
caţiei NATURA de pe prima pagină a 
primului număr. Chiar dacă la începu-
tul anului 1990, aveam două sau trei 
numere scrise, nu le tipărisem la timp 
din cauza tipografiei. La începutul lui 
florar am văzut tipărită pe hârtie velină 
NATURA și am înfiat-o pe viaţă. Stră-
lucea ca un zâmbet de copil adus de la 
maternitate. Pe 6 mai 1990, la „Podul 
de flori” aveam câteva exemplare, pe 
care le-am dăruit din suflet fraţilor 
de la Huși, Albiţa și Iași. Pe acel Pod 
al speranţelor și unităţii românești, 
între flori, bucurii și îmbrăţișări, am 
serbat cu tot neamul, Ziua de naștere 
a publicaţiei NATURA.
Continuare în pag. 8
Alecu RENIŢĂ, deputat în primul Parlament al R. Moldova, 
preşedintele Mişcării Ecologiste din Moldova, directorul revistei NATURA
Eu nu strivesc corola de minuni a lumii
Lucian Blaga
Sufletul Basarabiei emană lumină, căldură şi dragoste

9 mai a fost sărbătorit și în acest an cu surle și cu trâmbițe, iar în Chișinău - cu steaguri și claxoane de mașini – toate pe fundalul unei stări de urgență din care nu se mai 
înțelegea nimic. Pe mine personal mă dezgustă felul în care este 
marcată această sărbătoare la noi – nu atât evenimentul, pe care-l 
consider drept o foaie de turnesol în cazul istoriei noastre – cât 
mai degrabă bâlciul spart pe care îl organizează autoritățile, 
uitând comod de existența veteranilor în toate celelalte 364 zile 
ale anului. Cu cât mai puțini veterani rămân în viață de la an la 
an, cu atât bâlciul e mai grotesc și mai deșert.
Silvia URSUL
A ș a  c ă  a m 
grijă ca 9 mai 
să nu mă prindă 
prin Chișinău. 
De obicei o iau pe dealuri și admir 
frumusețea naturii alături de pri-
eteni. Pentru mine, luna mai este 
făcută pentru a savura întinderea 
verde, fragedă și mișcătoare, ce 
inundă orice peisaj rural. În această 
ultimă lună a primăverii aproape 
toate colțișoarele respiră a proas-
păt și freamătă de viață: un boboc 
de floare ce stă să se desfacă, un 
cuibușor de pasăre ascuns discret 
prin rămurele, un ochi de apă rămas 
de la ultima ploaie din care s-a adă-
pat un animal însetat – mereu sunt 
în căutare de aceste surprize mici 
care îmi îmbogățesc viața. Cel mai 
frumos moment al zilei este în zori, 
când răcoarea nopții se ridică ușor 
în văzduhul de culoarea mierii și 
păsările se grăbesc să salute Soarele 
ce pune în mișcare întreaga suflare 
a Pământului. E atâta poezie în orele 
acelea crude ale dim ineții, e atât de 
seducătoare imaginea Naturii care 
se pregătește pentru o nouă zi, atât 
de multe coarde sensibile răsucește 
tabloul acesta al unei dimineți 
proaspete, încât statul acasă nu mai 
are nici o șansă: câștigă tălpile care 
nu-și găsesc astâmpărul… 
O coincidență interesantă a decis 
să vizitez frumoasele locuri ale 
Șerpenilor cu puțin timp înainte de 
evenimentul de 9 mai. Acel dor de 
ducă, exacerbat după izolarea din 
carantină, m-a determinat să ajung în 
aceste părți în care nu fusesem încă, 
spre rușinea mea. 
Așa se face că într-o zi răcoroasă 
am ajuns pe malul înalt și abrupt al 
Nistrului, de unde am avut posibilita-
tea să observ un peisaj de o frumusețe 
crudă: fluviul cu unduirile sale largi 
(aici la Șerpeni, meandrele Nistrului 
au una dintre cele mai mari curburi 
în partea de sud-est a republicii) și o 
pădure încântătoare ce se înălța de pe 
malul opus, îngustă, verde, proaspătă 
și dreaptă, aproape ca pădurile dese 
din Finlanda ce împrăștie răcoare. 
Locul părea abia-abia atins de pri-
măvară: nuanțele de verde deschis se 
contopeau cu albastrul Nistrului și 
al cerului, iar covorul de iarbă de la 
picioarele mele parcă stătea încă pe 
gânduri: să treacă la verdele omni-
prezent sau să mai păstreze un pic din 
cenușiul tern al lunii martie? Arbuștii 
cu rădăcinile înfipte în peretele verti-
cal al Nistrului își deschideau florile 
și frunzele, adăpostind de ochii lumii 
gălăgia imposibilă a păsărilor ce-și 
stabileau teritoriile în aceste tufișuri 
întinse: vrăbii, sfrâncioci, sticleți, 
presure, pitulici și cinteze. 
De acolo de unde mă aflam, 
vedeam ca în palmă Nistrul undu-
indu-se ca un șarpe, iar dincolo de 
el, pământurile ce se întindeau mai 
departe spre est, acolo unde alte 
sate moldovenești își duc viața sub 
drapelul auto-proclamatei Republici 
Moldovenești Nistrene. „Uite, acolo 
este Butor, iar mai încoace spre Nistru 
este India – periferia Butorului”, îmi 
explică Alex, ghidul care m-a adus 
aici. Buneii și ambii părinți ai lui 
sunt din această localitate, iar el și-a 
petrecut verile copilăriei înotând în 
Nistru, de pe malul stâng. Din acest 
loc privim la satul care își vede de-ale 
lui, înconjurat de păduri și terenuri 
agricole, iar imaginea ne dă un sens 
de familiaritate plăcut – cu toții avem 
un sat drag pe care îl admirăm de 
undeva dintr-o culme de deal și pe 
care îl considerăm leagănul copilă-
riei noastre. După conflictul armat 
din 1992, Alex merge din ce în ce 
mai rar la baștina părinților: „E un 
sentiment ciudat, e ca și cum trăiai 
în casa ta și treceai dintr-o cameră în 
alta când doreai, dar uite că după ̀ 92 
vine cineva și spune că de aici încolo 
nu mai ai voie să intri în camera 
cutare, că-i a lui deja, tu trebuie să 
ceri voie de-acum încolo. Locul unde 
ți-ai trăit ieri copilăria a devenit azi 
locul unde ești privit ca intrus” – trage 
concluziile Alex. Vorbele sale sunt 
luate de vânt și se așază peste peisajul 
seducător ce ni se așterne la picioa-
re, adăugând o notă de amărăciune 
întregului tablou: primăvara renaște 
în fiecare an peste aceleași răni vechi 
ale Nistrului.
Dar o rană mai veche decât con-
flictul transnistrean este cea provoca-
tă de al doilea război mondial. Aici, la 
Șerpeni, s-au purtat lupte crâncene în 
august 1944, între armata germană și 
cea sovietică, soldate cu moartea a cel 
puțin 20 000 ostași din ambele tabere. 
Oare câți soldați au murit în acea zi 
cu tabloul amețitor al Nistrului în 
ochi și minte? Oare au fost gata să-și 
jertfească viața și frumusețea acelei 
zile de vară pe altarul războiului ce 
părea că nu se mai termină? 
Pe locul acestei bătălii sângeroase 
s-a construit în anii 2004-2005 un 
complex memorial. Astăzi complexul 
arată impozant, fiind alcătuit din 
două valuri de pământ aranjate pe 
cerc, care simbolizează două părți 
beligerante. În centrul cercului, la 
intersecția a două axe perpendi-
culare, se află Focul veșnic, iar de 
jur-împrejur sunt plasate blocuri și 
plăci de granit cu inscripții comemo-
rative. Răceala de piatră a locului era 
diluată de cântece vesele de păsări: 
prin tufișurile decorative de tuia se 
întreceau în cântece florinții și câne-
parii, adăugând nuanțe vii la granitul 
solemn, iar prin aleile atent îngrijite 
se luau la harță graurii și vrăbiile care 
cuibăresc în orice colțișor al Republi-
cii Moldova.
Cu toate acestea, frumusețea 
Nistrului în acest loc m-a impresi-
onat mult mai tare decât complexul 
memorial care a fost ridicat – risc 
să spun - în scopuri politice. Aici, la 
Șerpeni, consider că Natura a oferit 
jertfelor războiului un altar mult mai 
frumos decât orice s-ar fi gândit omul 
să construiască pentru a glorifica 
latura militară a unui război iscat de 
oameni fără scrupule.
De jos, la capătul pantei ce coboa-
ră spre Nistru, întregul peisaj se vede 
cu totul altfel, mai palpabil și mai viu. 
DESCOPERĂ MOLDOVA!
O călătorie de mii de mile începe cu un pas. Laotse
SATELE MOLDOVEI
Dragi cititori, mulțumim că rămâneți fideli revistei NATURA și în 
aceste timpuri deloc ușoare. Nicoleta Rebeja, Natalia Luca din or.Ialoveni 
au identificat corect fotografia publicată la concurs în numărul din luna 
mai 2020. Este vorba despre localitatea Domulgeni din raionul Florești. 
Concursul continuă! Recunoașteți din ce localitate este imaginea de 
mai sus?
Transmiteți răspunsul la redacție (prin e-mail), până la data de 10 iulie 
2020. Premiul: o cană cu logo-ul NATURA (prin tragere la sorți, din rândul 
celor care vor răspunde corect).
Pădurea transnistreană mustește de 
viață, cu plopi înalți și drepți care își 
mai trăiesc odată tinerețea, cu miros 
de scoarță și mușchi primăvăratic ce 
rămâne întipărit în simțuri chiar și 
după ce am plecat din acele locuri. 
Mai târziu am aflat că în această 
pădure se adăposteau fugarii din al 
doilea război mondial, iar 50 de ani 
mai târziu aici era casa celor care 
fugeau de urgia conflictului trans-
nistrean. 
În ziua aceea de început de mai, 
când natura pregătea scena pentru 
venirea strălucitoare a verii, pășunile 
erau deja pline de verdeață și stropite 
cu insule de romaniță printre care 
pășteau vitele oamenilor din sat.
Deasupra pământului peste care a 
curs atâta sânge, acum zboară acvile 
mici și ereți de stuf, iar ambele maluri 
ale Nistrului răsună de cântecul pri-
vighetorii, mierlei și al grangurelui. 
Poienițele alternează cu pâlcuri răco-
roase de copaci, cu tufișuri de măceș 
abia înflorite - și printre toate acestea 
trece fluviul ca  o panglică răsucită 
ce desenează insule și peninsule în 
drumul său către Marea Neagră.
Este tabloul unei frumuseți care 
se încăpățânează să mai dăinuie după 
atâtea traume și dezastre. O imagine 
a Raiului care rămâne printre noi 
în ciuda tuturor păcatelor de mediu 
pe care le facem: tăierea pădurilor 
riverane, evacuarea apelor uzate în 
Nistru, incendierea pajiștilor și alte 
infracțiuni comise de semenii noștri 
care nu au nicio conștiință ecologică 
sau socială.
Nu înțeleg de ce trebuie să sărbăto-
rim an de an propaganda militaristă 
și un război care a adus suferință și 
moarte și să ignorăm comod soarta 
tragică a Nistrului din care ne hrănim 
cu toții. Câți dintre cei care ridică în 
slăvi Ziua Victoriei fac același lucru 
cu Ziua Nistrului (sărbătorită pe 29 
mai)? Ce este mai important pentru 
poporul care suntem azi: răscolirea 
cenușii dintr-un trecut care ne-a adus 
asuprire, sau păstrarea unui mediu 
curat în care să trăim cu conștiința 
împăcată?
Vă las cu aceste întrebări, dragi 
cititori. Poate până la anul, până la 
noi sărbători de mai, găsim răspunsul 
și valorile care contează.
La Șerpeni, Nistru-i ca un șarpe

Cine nu cade nu se poate înalţă. L. Blaga
Virusul care circula printre 
animale a trecut la oameni
Un om sănătos într-un mediu curat – o zicală foarte veche, o cunoaștem cu toții. Dar 
ne întrebăm, cum să ne menținem 
sănătoși dacă mediul nu este tocmai 
curat? Discutăm cu Ion Șalaru, direc-
tor adjunct al Agenţiei Naţionale pen-
tru Sănătate Publică, în cadrul unui 
program amplu dedicat Zilei Mondiale 
a Mediului 2020. Evenimentul a fost 
găzduit de Asociația Jurnaliștilor de 
Mediu și Turism Ecologic, în partene-
riat cu PNUD, Organizaţia Mondială a 
Sănătăţii, Platforma Națională a Foru-
mului Societății Civile din Parteneria-
tul Estic și comunitatea de mediu.
- Dle Ion Șalaru, influențează sau nu 
calitatea mediului sănătatea omului?
- Fără îndoială că influențează. Totul 
este într-o interdependență. Ultimii 
doi-trei ani, Organizaţia Mondială 
a Sănătăţii (OMS) a pus în aplicare 
principiul – „O singură sănătate”. Asta 
înseamnă că trei segmente formează 
un întreg: sănătatea omului, sănătatea 
animală și sănătatea mediului. Omul 
este parte naturii, afectat de factorii de 
mediu. Cel mai mare impact asupra 
sănătății îl are aerul, atât cel înconju-
rător, cât și cel interior. La nivel global 
aerul este considerat al doilea factor de 
risc după consumul de tutun. Anual 
decedează de consumul de tutun în jur 
de 8 milioane de persoane pe glob, iar 
din cauza aerului poluat – circa 7 mili-
oane. Nu este o mare diferență. Mai sunt 
și alte componente ale mediului care 
ne afectează sănătatea. Evident, omul 
contribuie la deteriorarea factorilor 
de mediu.
- Există un top care dintre factorii 
de mediu ne influențează mai mult sau 
toți ne influențează la fel de grav, dacă 
vorbim de aer, apă sau poate sanitație?
- Dacă e să vorbim de un anumit top, 
începem cu aerul, care condiționează 
circa 11-12% din morbiditate și, în 
special, din decesele care se înregis-
trează, atât la nivel global, dar și la 
nivel național. Practic, aceeași pondere. 
Urmează - apa și sanitația - 6 la sută 
(datele OMS). Apa influențează atât 
prin calitatea ei, dar și prin lipsa ei, 
fiindcă în lipsa apei nu poți organiza 
condiții adecvate de igienă, iar igiena 
este foarte importantă..
Mediul, conform estimărilor 
OMS, ne influențează sănătatea în 
proporție de cel puțin 20 la sută. Aceas-
tă proporție, desigur, poate să varieze 
de la o zonă geografică, de la o regiune 
la alta. Mai sunt și alți factori care 
influențează, cum ar fi: comportamen-
tali, socio-economici, condițiile de trai, 
nivelul de sărăcie, sistemul de sănătate.
- Putem găsi o legătură dintre starea 
mediului și apariția COVID-19?
- COVID-19 a schimbat multe 
lucruri, ne-a influențat viața, obiceiuri-
le. Fiecare am simțit, nu doar pe durata 
stării excepționale, dar și pe durata stă-
rii de urgență în sănătate. Observăm că, 
spre regret, nu are loc o îmbunătățire, 
încă nu am atins o stabilizare a situației. 
COVID-ul a scos în evidență mai multe 
slăbiciuni. Influența activității omului a 
dus (cu referire la OMS) la schimbarea 
habitatelor pentru animale.
- Adică s-a intervenit în lanțul trofic?
- Am intervenit în modul de viață al 
animalelor și este deja dovedit că a avut 
loc o transformare a acestui virus, care, 
inițial, circula printre animale. Este un 
mod elocvent de demonstrare a impac-
tului negativ al omului asupra habitatu-
lui animalelor. COVID și-a luat startul 
în natură. Odată ce omul a devenit un 
factor de transmisie a COVID-ului, 
noi, de fapt, influențăm starea de 
sănătate la nivel global. În general, 
circa 75 la sută din bolile infecțioase 
se transmit de la animal la om și acest 
lucru ne demonstrează cu prisosință 
că impactul negativ în biodiversitate se 
răsfrânge, ulterior, negativ asupra stării 
de sănătate a populației. Noi vedem cu 
câte probleme se combate COVD - o 
boală necunoscută, cu impact asupra 
tuturor sferelor economice, costurile 
enorme pe care le suportă sistemul de 
sănătate pentru a trata, a investiga, a 
urmări cazurile de boală.
Cât am stat acasă sau am lucrat la 
distanță, am putut să reflectăm mai 
mult, să facem o reevaluare a rolului 
nostru în natură, să ne gândim cum 
noi putem evita deteriorarea naturii, 
deteriorarea mediului de viață.
- De multe ori se întâmplă, în discuții 
cu cetățenii, să aflăm că nu percep 
poluarea mediului. Dar oare faptul că 
nu simțim niciun miros înțepător pre-
supune că aerul este curat? Ce fel de aer 
respirăm în satele, în orașele noastre?
- Dacă în cazul apei avem posibili-
tatea să alegem sursa și decidem de a 
bea sau nu, în cazul aerului, din păcate, 
nu avem această alegere. Deseori nu 
cunoaștem care este calitatea aerului. 
Actualmente, nu avem un sistem auto-
matizat de control al calității aerului 
în orașe. Avem doar un singur post de 
control automatizat funcțional deplin, 
care este amplasat pe teritoriul Servi-
ciului Hidrometeorologic de Stat. Mai 
avem două posturi automatizate, dar ele 
sunt incomplete, nu avem toți parame-
trii. Unul e localizat în orașul Rezina, 
iar altul – în Leova. În rest, posturile 
sunt dotate insuficient și nu ne permit 
să avem date relevante.
În Republica Moldova, populația 
urbană în localitățile mai mari este 
afectată preponderent de calitatea aeru-
lui înconjurător, iar populația rurală 
- de calitatea aerului interior. În mun. 
Chișinău avem depășiri ale mediilor 
anuale la particule în suspensie - cei 
mai nocivi poluanți pentru sănătate. 
Aceștia pot condiționa bolile cardiovas-
culare, diabetul, bolile mentale, bolile 
respiratorii cronice, dar și cancerul 
pulmonar. În localitățile rurale este o 
altă situație. 60 la sută din locuințele 
la sate sunt cu încălzire cu combustibil 
solid - lemnul și cărbunele, care sunt un 
factor substanțial care poluează aerul 
interior. Studiile efectuate de OMS și 
publicate în 2019, cu referire la RM, 
denotă că anual mor până la 5400 de 
persoane din cauza aerului poluat, deci 
atât înconjurător, cât și din locuințe, 
iar speranța medie de viață este redusă 
cu 5 ani din cauza calității aerului. În 
Republica Moldova, în mediu trăim cu 
cinci ani mai puțin din cauza calității 
aerului pe care-l avem.
- Dar ce putem spune despre calita-
tea apei în Republica Moldova?
- Într-un cuvânt - calitatea apei 
este îngrijorătoare, ca să nu zicem 
nesatisfăcătoare sau nesigură. Avem o 
discrepanță foarte mare dintre mediul 
urban și cel rural - cca de două ori 
este dezavantajată populația de la sate. 
O discrepanță foarte mare avem sub 
aspect de sanitație – doar 13 la sută din 
populația de la sate - unul din cei mai 
scăzuți indicatori de acces în regiunea 
europeană. Putem doar să ne compa-
răm cu țările din fosta URSS. Aceste 
diferențe condiționează mai multe 
inechități. Populația rurală este mai 
vulnerabilă și expusă mai multor riscuri 
pentru că nu are acces corespunzător la 
sisteme de apă și sanitație. 
COVID-19 a  scos  la  ivea lă 
importanța igienei - aceasta, însă, 
este condiționată de apă și sanitație. 
Recomandăm trei metode principale 
de prevenire a COVID-19. Prima: să 
menținem distanța socială – până la 
2 metri. A doua: să respectăm igiena 
respirației, să purtăm mască. A treia: 
să ne spălăm cât mai des pe mâini și să 
ne igienizăm mâinile. Un lucru este cert 
- COVID-19 nu se transmite prin apă, 
nu suntem expuși la niciun fel de risc 
la consumul apei potabile și păstrarea 
regimului de dezinfecție a apei până la 
COVID ne asigură o apă fără riscuri 
pentru consum. 
Alimentația cu apă are suport 
politic, inclusiv la autorități, cât și la 
populație. Sanitația, din păcate, nu are 
suport politic. Este o chestie pe care 
noi trebuie să o educăm în continuare 
la populație, dar și la autorități căci este 
un lucru primordial și prin acest fapt 
noi putem salva resurse, sănătate, vieți.
- Ce putem face, noi cetățenii, ca să 
fie mai calitativă apa pe care o consu-
măm, aerul pe care-l respirăm?
- Putem contribui prin o grijă mai 
mare față de factorii de mediu, în 
primul rând, printr-un consum mai 
mic, evitând risipa de produse, apa etc. 
Autoritățile locale pot contribui prin 
o mai bună planificare urbană, prin 
dezvoltarea infrastructurii, inclusiv 
de transport ecologic, prin reducerea 
poluării. Autoritățile publice centrale 
au rolul lor prin impunerea unor pâr-
ghii administrative, prin aplicarea unor 
politici care să stimuleze protejarea 
mediului, să descurajeze poluarea și să 
avem o dezvoltare economică priete-
noasă mediului. Tinerii pot contribui 
atât la transmiterea unui mesaj în 
familie, cât și prin acțiuni de redu-
cere a poluării mediului. Și, în final, 
vedem un rol crescând al educației și 
al informației.
- Dle Ion Șalaru, vă mulțumesc. 
- Îndemn pe toți la un comporta-
ment mai prietenos cu mediul.
Pentru conformitate,
 Lilia CURCHI
Trei decenii în 
apărarea naturii
De-a lungul a trei decenii de activitate, revista NATURA a iniţiat, împreună cu Mișcarea Ecologistă din Moldova, o serie de campanii media, atrăgând atenţia autorităţilor și a cetăţenilor asupra pro-
blemelor de mediu, au bătut clopotele privind atacurile asupra pădurilor, 
stâncilor milenare, rezervaţiilor și ariilor protejate etc. Vă propunem o 
selecţie a câtorva campanii derulare în ultimii 30 de ani.
1990: S.O.S. Peştera „Emil Racoviţă”
Campanie dedicată salvării peșterii „Emil Racoviţă” derulată în anii 
1990-2007. Pe parcursul anilor 1990-2003, la insistenţa Mișcării Ecologiste 
din Moldova și a redacţiei revistei „Natura”, problema peșterii „Emil Raco-
viţă” a fost abordată și mediatizată, dar autorităţile nu au intervenit. La 1 
mai 2004, Mișcarea Ecologistă din Moldova, revista  „Natura”,  Asociaţia 
Jurnaliștilor de Mediu și Turism Ecologic din Moldova (AJMTEM) ș. a au 
vizitat pentru documentare cariera de la Criva unde au găsit un adevărat 
dezastru: 15 grote care se aflau în perimetrul carierei erau treptat distruse 
prin explozii, iar intrarea în peșteră într-un mod enigmatic a fost inundată, 
mare fiind probabilitatea ca și galeriile de circa 70 km să fi fost umplute cu 
apă. Din mai 2004, salvarea peșterii „Emil Racoviţă” a devenit un scop al 
ecologiștilor de la Mișcarea Ecologistă din Moldova, de la revista „Natura”, 
a altor organizaţii de mediu.
1994: Fondul forestier naţional
În mai 1994 Guvernul Sangheli, contrar legislaţiei în vigoare, transferă 
pădurile din componenţa Departamentului Protecţia Mediului Înconjurător 
în subordinea Ministerului Agriculturii. Atunci a început o campanie care 
durează până astăzi, cu diferite probleme, de la reîntoarcerea pădurilor în 
gestiunea autorităţii de mediu, la stoparea tăierilor ilicite a pădurilor, arendei 
forestiere cu scop de privatizare ilegală etc.
1995: Nu extragerii de petrol în Rezervaţia 
„Prutul de Jos”
Mișcarea Ecologistă din Moldova încă în anul 1995 a informat opinia 
publică naţională și factorii de decizie despre impactul negativ asupra între-
gului ecosistem „Prutul de Jos” în cazul admiterii exploatării zăcămintelor 
de petrol și gaze naturale din sud-vestul Republicii Moldova.
2000: Materialele radioactive nu vor trece prin Moldova
O campanie de presă iniţiată de revista Natura și de Mișcarea Ecologistă 
din Moldova, susţinută de majoritatea organizaţiilor neguvernamentale de 
mediu din R. Moldova. Se intenţiona ratificarea Acordului de tranzitare a 
deșeurilor radioactive de la Centrala Nucleară din Kozlodui pe teritoriul RM 
pe o perioadă de cel puţin 20 de ani. După o largă presiune publică, Parlamen-
tul a adoptat o poziţie clară  - se interzice importul, transportul și reexportul 
pe teritoriul R. Moldova al mărfurilor radioactive, cu excepţia celor care au 
destinaţie medicală. În consecinţă, ratificarea Acordului de tranzitare pe 
teritoriul R. Moldova a deșeurilor nu mai poate fi pusă vreodată în discuţie.
2000: „Toltrele Prutului”, în pericol de dispariţie totală 
În partea de nord-vest a R. Moldova, în bazinul râului Prut, se află un șir 
de monumente ale naturii cunoscute sub numele de „Toltrele Prutului”, cu o 
vechime de 12-20 milioane de ani. O parte din aceste monumente sunt luate 
sub protecţia statului. Din păcate, nu toate. Actele de barbarism continuă 
nestingherit de decenii, răspunsul și intervenţia autorităţilor fiind de scurtă 
durată, ca încurajare tacită pentru hoţii de piatră milenară. 
2007: Ecologiştii împotriva liniei Cahul - Giurgiuleşti
În mai 2007, au fost inaugurare lucrările la calea ferată din lunca Pru-
tului, parc natural protejat atât prin legislaţia Republicii Moldova, cât și 
prin convenţiile RAMSAR și ESPOO, la care suntem semnatari. Liderii 
ONG-urilor de mediu au solicitat să fie sistate toate lucrările de construcţie 
a tronsonului de cale ferată Giurgiulești - Cahul, până la obţinerea avizelor 
expertizei ecologice obștești. Proiectul de execuţie a fost elaborat „fără a se 
ţine cont de faptul că teritoriul alocat pentru construcţie se află sub protecţia 
Convenţiei RAMSAR privind zonele umede”.
Acareturi distruse, copaci tăiaţi în nemijlocita apropiere a rezervaţiei, 
atitudine indiferentă din partea responsabililor – aceasta am găsit la ultima 
vizită în rezervaţia știinţifică “Prutul de Jos”. De nenumărate ori revista 
“Natura” a scris despre pericolul ce planează asupra acestei bijuterii naturale.
2010: Introducerea orei ecologice
În contextul reformelor preconizate în educaţie și modificării curriculu-
mului școlar a fost reluată campania privind introducerea predării cursului 
de ecologie în toate clasele instituţiilor preuniversitare ca o condiţie de bază 
pentru un învăţământ modern, european. Din păcate, până astăzi acest obiec-
tiv nu este considerat prioritar. Aceasta deși  protecţia mediului înconjurător 
și conservarea naturii reprezintă un test major pentru orice ţară cu aspiraţii 
europene, iar ecologia a fost și va rămâne anticamera Uniunii Europene.
2016: Nu barajelor ucrainene pe Nistru
În data de 13 Iulie, 2016, Cabinetul de Miniștri al Ucrainei a aprobat 
„Programul de Dezvoltare a Hidrocentralelor în Ucraina până în anul 2026“. 
Programul nu ia în considerare riscurile legate de siguranța apei potabile, 
securitatea alimentară și securitatea tehnologică de băut într-un climat în 
schimbare a deficitului de apă și a secetei.  Din anul 2017, o campanie amplă 
este desfășurată cu privire la negocierile moldo-ucrainene pe subiectul Acor-
dului de funcționare a  Complexului hidroelectric Nistrean și construcţiei 
lanţului de hidrocentrale pe Nistru, în Ucraina.
Selecţie de Lilia CURCHI 
Consecinţa acţiunilor nechibzuite asupra mediului:
Lilia Curchi în dialog cu Ion Şalaru, director adjunct 
al Agenţiei Naţionale pentru Sănătate Publică

Nu zi niciodată „nu se poate”, dar începe cu „să vedem”. Nicolae Iorga
Starea Nistrului și importanța protecției fluviului, impactul barajelor, al poluării și lipsei stațiilor de epurare, debitul mic al apei - sunt doar câteva aspecte relatate la conferința de presă „Nistrul în peri-
col”, desfășurată de Mișcarea Ecologistă din Moldova, la 31 mai 2020, cu 
ocazia Zilei Nistrului.
„Fluviul Nistru ne oferă gratis apă, pentru 
aproape 8 milioane de nistreni. De multe 
ori noi pierdem din vedere valoarea acestei 
resurse și considerăm că ne putem bate joc de 
ea. Cu toate acestea, indiferent de atitudinea 
noastră, fluviul, care este o fântână orizontală 
întinsă pe 1362 km, ne aduce apa zi de zi, iar 
noi uităm să ne exprimăm recunoștința. De 
Ziua Nistrului atenționăm, deopotrivă, cele 8 
milioane care locuiesc în bazinul hidrografic 
al Nistrului, dar și autoritățile, de importanța 
responsabilității individuale și colective 
față de Nistru”, a menționat la deschiderea 
conferinței, Alecu Reniță, președintele MEM.
O problemă cu care se confruntă actu-
almente Nistrul este debitul mic al apei, ca 
urmare a activității complexului hidroe-
nergetic de la Novodnestrovsk. Președintele 
MEM spune că Nistrul a pierdut orice capa-
citate naturală de a putea exista în tandem cu 
uriașul complex hidroenergetic, iar proiectul 
antiecologic demarat pe timpul Uniunii 
Sovietice, a sugrumat Nistrul. Ecologistul 
menționează că fără a fi respectat debitul 
minim de 130m3/s, Nistrul degradează și se 
transformă într-o mlaștină, ceea ce nu poate 
fi admis.
„Numai unind eforturile și acționând 
fără egoism național sau regional, numai cu 
o abordare comună, inclusiv o comisie mol-
do-ucraineană activă, vom putea să admi-
nistrăm după principii europene întregul 
bazin hidrografic nistrean și să beneficiem 
în comun de apa Nistrului, într-un context 
uriaș - social, economic, agricol, turistic”, a 
remarcat Alecu Reniță.
Lipsa stațiilor de epurare a apei în orașele 
de pe Nistru este o altă chestiune abordată de 
Mișcarea Ecologistă în cadrul conferinței. De 
la Soroca, Valentina Jamba, președinta A.O. 
„Eco-Sor”, a menționat că, de 25 de ani, pe 
chestiunea stației de epurare de la Soroca s-au 
adunat kg de hârtie, cu care se face ping-pong 
între autoritățile locale și cei care diriguiesc 
republica și pun pe umerii APL o asemenea 
construcție costisitoare și de amploare. „La 
Soroca avem un grup activ și cerem necon-
tenit răspuns de la autorități.   Ne-au fost de 
ajutor seminarele livrate de MEM privind 
lobby și advocacy la nivel local. De Ziua 
Nistrului, la Soroca, organizăm un flash mob, 
scandând „Soroca vrea stație de epurare”, iar 
recipientele cu apă uzată din Nistru le vom 
duce în fața primăriei, iar când vom ajunge 
la Chișinău – în fața Guvernului. Nu putem 
crede justificărilor autorităților naționale și 
cerem să ne ajute să rezolvăm cât mai repede 
problema stației de epurare”, a spus Valentina 
Jamba, în cadrul conferinței de presă.
Conferința „Nistrul în pericol”, organizată 
de Mișcarea Ecologistă din Moldova, este 
parte a campaniei de sensibilizare a publi-
cului cu privire la politicile de nivel național, 
decizii la nivel local și regional, probleme sen-
sibile legate de protecția mediului în Repu-
blica Moldova, realizată în cadrul proiectului 
„Lobby și advocacy – pentru o guvernanță de 
mediu durabilă și democratică”, susţinut de 
Programul de Granturi al Ambasadei Statelor 
Unite în Republica Moldova. 
Nistrul are nevoie de ajutorul 
cetăţenilor şi autorităţilor
Problemele de 
mediu nu au intrat 
în carantină
În preajma Zilei Mondiale a Mediului, relația oamenilor cu Natura, rolul autorităților și al cetățenilor în gestionarea problemelor de mediu, 
educaţia ecologică în schimbarea mentalităţilor 
colective și importanța mass-media în contextul 
comunicării și informării – devin semnificativ 
prioritare și urgente. Din acest motiv, Mișcarea 
Ecologistă din Moldova, împreună cu alte două 
organizații de mediu (Centrul Național de Mediu 
și Asociația Jurnaliștilor de Mediu și Turism Eco-
logic) au organizat o conferință de presă tematică 
cu genericul „Problemele de mediu nu au intrat în 
carantină”.
„Ziua Mediului este un prilej de a reveni la un șir de 
subiecte care au fost abordate pe parcursul timpului, dar care, 
din păcate, au rămas la fel de actuale, precum 30 de ani în 
urmă”, a menționat la deschiderea conferinței, Alecu Reniță, 
președintele MEM. Ecologistul a precizat că domeniul 
protecției mediului a fost perceput mereu drept un subiect 
marginal în spațiul public și în instituțiile de stat, iar aborda-
rea dominantă de „a rezolva mai întâi alte probleme” a avut 
drept rezultate, printre altele, pierderea calității și fertilității 
solurilor, mărirea volumului de deșeuri sau degradarea 
catastrofală a rețelelor hidrografice. 
Președintele MEM susține că un aspect esențial al aces-
tor probleme este lipsa educației de mediu – un subiect pe 
care comunitatea locală de ecologiști îl aduce în atenția 
autorităților de mai bine de câteva decenii. „Noi am făcut 
lobby, advocacy și demersuri ca educația ecologică să fie 
introdusă în programul școlar de toate nivelele. Subiectul este 
relevant pentru că ne confruntăm cu o mentalitate colectivă 
și abordare batjocoritoare față de mediu. Ne folosim și de 
această ocazie – Ziua Mondială a Mediului – ca să facem 
un apel către dl Igor Șarov, ministrul Educaţiei, Culturii și 
Cercetării, pentru ca ora de educație ecologică să ajungă în 
manualele de învățământ. Toate celelalte materii școlare pălesc 
în comparație cu subiectul protecţiei mediului înconjurător 
– această problemă globală a secolului XXI” – a subliniat 
Alecu Reniță. 
Iuliana Cantaragiu, directoare adjunctă la Centrul 
Național de Mediu, a abordat problema instituțiilor guver-
namentale. Potrivit expertei, schimbarea și îmbunătățirea 
calității mediului se bazează pe existența unor instituții 
puternice, fortificate, care înglobează specialiști în domeniu. 
„Cred că cea mai mare eroare făcută în acest domeniu a fost 
reforma administrativă din 2017 – când Ministerul Agri-
culturii și Ministerul Mediului au fost comasate. Problema 
protecției mediului nu a fost niciodată o prioritate guver-
namentală în cei 30 de ani, și nu este nici măcar acum după 
reformă. De aceea avem ape de suprafață extrem de poluate, 
avem cel mai mic grad de acoperire cu păduri din regiune și 
multe alte probleme care ne afectează mediul și sănătatea” – 
a precizat Iuliana Cantaragiu. Ea susține că reforma nu s-a 
efectuat până la capăt, rezumându-se doar la comasarea celor 
două ministere: „Nici astăzi instituțiile subordonate nu sunt 
reformate și sunt extrem de slabe – lipsește o viziune comună, 
deciziile se iau haotic, și din acest motiv lucrurile nu se mișcă.” 
Lilia Curchi, directoare executivă la Asociația Jurnaliștilor 
de Mediu și Turism Ecologic, a adăugat că jurnaliștii consi-
deră că problemele de mediu în Republica Moldova rămân 
descrise doar pe hârtie, în diverse strategii și documente, iar 
jurnaliștii  se conving de  progresul foarte mic de rezolvare 
a acestora când solicită de la autorități informații relevante. 
„Accesul la informația de mediu, pe care noi ne bazăm în acti-
vitatea de zi cu zi, este asigurat parțial sau cu deficiențe, deși 
acest drept este garantat de Convenția de la Aarhus, pe care 
a semnat-o și Republica Moldova. Deseori, suntem nevoiți să 
batem din ușă în ușă pentru a accesa informația”, a precizat 
Lilia Curchi. Jurnalista a adăugat că deși există multe proble-
me de mediu care trebuie abordate, „nu este dedicat spațiu de 
emisie la televiziunea sau radio public – o situație ce nu mai 
poate fi admisă pentru că cetățenii se informează pe larg din 
sursele mass-media. Această criză trebuie să ne pună pe gân-
duri – ce facem mai departe cu mediul înconjurător - în special, 
așteptăm răspuns de la autorități”, a încheiat Lilia Curchi.
 Conferința „ Problemele de mediu nu au intrat în caran-
tină”, organizată de Mișcarea Ecologistă din Moldova, este 
parte a campaniei de sensibilizare a publicului cu privire la 
politicile de nivel național, decizii la nivel local și regional, 
probleme sensibile legate de protecția mediului în Republica 
Moldova, realizată în cadrul proiectului „Lobby și advocacy 
– pentru o guvernanță de mediu durabilă și democratică”, 
susţinut de Programul de Granturi al Ambasadei Statelor 
Unite în Republica Moldova.
Ionel CĂPIŢĂ
Vrei-nu vrei, așa e: „Plouă, ninge, drumul nu stă!” Adică, și în perioada acestei nenorocite pandemii, viaţa merge îna-
inte. Deci, nu-i cu barca, hai cu trenul, pentru că 
n-avem ce aștepta mană cerească, lăsând toate 
lucrurile în voia sorţii, mai ales când apare o 
cât de mică posibilitate de a mișca întruc âtva 
carul din loc. Și e bine așa, nu? Au confirmat-o chiar zilele trecute 
participanţii la Simpozionul științifico-practic „Asigurarea mana-
gementului forestier durabil prin implementarea tratamentelor 
silvice și promovarea regenerărilor naturale, a împăduririlor”, des-
fășurat la Institutul de Cercetări și Amenajări Silvice din Chișinău, 
Rezervațiile Naturale „Codrii” și „Plaiul Fagului”, Întreprinderile 
pentru Silvicultură Strășeni și Călărași. 
La lucrările acestui simpozion au participat reprezentanți ai Minis-
terului Agriculturii, Dezvoltării Regionale și Mediului, conducerea 
Academiei de Științe a Moldovei, cercetători, oameni de știinţă de la 
Grădina Botanică Națională (Institut) „Alexandru Ciubotaru”, de la 
Institutul de Zoologie, Institutul de Ecologie și Geografie, Institutul 
de Genetică, Fiziologie și Protecție a Plantelor, Universitatea de Stat 
din Moldova, Universitatea Agrară de Stat din Moldova, directorii 
entităților silvice subordonate (ICAS, ÎSC Strășeni, RN Codrii, RN 
Plaiul Fagului, ÎS Călărași), colaboratori ai Agenției „Moldsilva”. Și cu 
ce scop s-au întrunit de această dată? În primul rând, pentru a vedea 
starea la zi a lucrărilor de regenerare a pădurilor noastre și gradul de 
aplicare a tratamentelor silvice în fondul forestier gestionat de Agenţia 
„Moldsilva”. Pe de altă parte, s-a urmărit scopul unei mai bune infor-
mări a membrilor comunității academice și științifice, a factorilor de 
decizie (din această republică) privind starea de lucruri în arboretele 
degradate, supuse procesului de regenerare, de asemenea să fie adus 
la cunoștinţa celor prezenţi ce măsuri concrete și-a planificat Agenţia 
„Moldsilva” (Director general Dumitru Cojocaru, inginer silvic-șef, 
Nicolae Munteanu) întru revizuirea stării de regenerare a tuturor 
pădurilor din fondul forestier de stat. 
Anume problemele strigătoare la cer ale silviculturii noastre și 
necesitatea imperativă a rezolvării lor, „i-au scos din casă” pe toţi 
acei care au participat „cu trup și suflet” la lucrările acestui sim-
pozion. Printre aceste probleme sunt: degradarea continuă a eco-
sistemelor forestiere, fragmentarea habitatelor silvice; degradarea 
și diminuarea bonităţii staţiunilor forestiere; erodarea continuă a 
biodiversităţii forestiere etc., etc.
Firește, participanţii, în alocuţiunile lor, de rând cu problemele 
enunţate, au propus și soluţii întru dezvoltarea durabilă a acestui 
patrimoniu naţional. Printre acestea se numără: 
– Consolidarea potenţialului ecoprotectiv și bioproductiv al 
pădurilor naturale existente, care prevede stoparea degradării 
acestora, conservarea, regenerarea și reconstrucţia ecosistemelor 
forestiere; conservarea biodiversităţii forestiere, prin ameliorarea 
metodelor și tehnicilor de îngrijire și gestionare a pădurilor, crearea 
coridoarelor de interconexiune între trupurile de pădure, reducerea 
presingului antropogen; extinderea suprafeţelor acoperite cu vege-
taţie forestieră, care prevede majorarea gradului de împădurire a 
teritoriului prin împădurirea a circa 130 mii ha ș.a. 
Fără doar și poate, e un volum enorm de muncă, dar care se 
cere înfăptuit și în aceste condiţii deloc ușoare. Însă experienţa 
ultimilor ani, mai ales de când Agenţia „Moldsilva” a fost trecută 
la autogestiune, ne arată că fără ajutorul substanţial necesar din 
partea statului, ar fi greu, chiar imposibil de mișcat carul din loc și 
a nu rămâne în continuare cu majoritatea problemelor existente, la 
care, cu siguranţă, se vor adăuga și altele. Metode, strategii de dez-
voltare durabilă a silviculturii moldave există, ceea ce mai lipsește 
însă pentru a schimba lucrurile „ca în Europa”, sunt, desigur, banii. 
Deocamdată, avem ceea ce avem: doar 10,2% din teritoriul republicii 
acoperit cu păduri (care fac parte din fondul silvic de stat), pe când 
România este acoperită cu păduri 30% din teritoriul ei. Iar la nivel 
european acest indice e de 33 la sută… 
Vai, cine în lumea asta nu cunoaște ce înseamnă pădurea pentru 
om, pentru tot ce-i viu pe pământ? La noi, cum se vede, știu cât 
valorează acest patrimoniu doar oamenii de știinţă, doar cei ce stau 
de strajă pădurilor, doar cei cu suflet mare și fără bani în buzunare. 
Pe aceștia, nu pe alţii, i-am văzut la 5 iunie curent, participând la 
acest simpozion, organizat de Institutul de Cercetări și Amenajări 
Silvice din Chișinău, al cărui director e dr. Dumitru Galupa. Printre 
aceștia, am fost și eu.
Simpozion: probleme, soluţii… rezolvări? 
Creşti, pădure, şi te-ndeasă
Nistru la Vadul lui Vodă. Foto: A.R.

De la începutul lunii mai și până acum am primit numeroase apeluri și 
mesaje legate de pui de păsări 
găsiți la sol și considerați orfani. 
Situațiile de acest fel sunt nor-
male – puii de păsări părăsesc 
cuibul, încearcă să zboare și 
mai cad pe jos. Evident, există și 
excepții, când din cauza furtuni-
lor, incendiilor, tăierilor igieni-
ce de copaci sau reparațiilor din 
imobile puii au fost înstrăinați 
de părinți sau de cuib.
Însă în articolul de față vom 
vorbi despre restul situațiilor: 
cele în care oamenii găsesc 
pui perfect sănătoși, complet 
acoperiți de pene și capabili să 
se descurce singuri, dar aflați la 
sol din neputință de a da deo-
camdată din aripi. Cel mai des 
vom găsi pui de pițigoi, grauri, 
coțofene, ciori – specii care cui-
băresc prin copaci în preajma 
oamenilor – dar uneori se pot 
întâlni și pui de bufnițe care stau 
prin iarbă și așteaptă părinții să 
vină să-i hrănească.
De multe ori, oamenii care 
au luat acasă acești pui și-au 
motivat gestul prin faptul 
că „puiul părea abandonat”, 
„erau pisici prin preajmă”, „a 
bătut vântul și el a căzut de la 
înălțime”. În astfel de cazuri noi 
insistăm ca puiul să fie ridicat și 
amplasat undeva în siguranță 
(putem să îi confecționăm un 
cuib improvizat din ce găsim în 
jur) și apoi monitorizat timp de 
o oră-două pentru a vedea dacă 
restabilește comunicarea cu 
părinții sau dacă există pericole 
ce îi amenință siguranța. Reco-
mandăm preluarea puiului doar 
în cazul în care acesta e rănit, 
are traume vizibile, a fost atacat 
sau e evident că a rămas orfan.
Mulți oameni nu înțeleg pe 
deplin imensa responsabilitate 
pe care și-o asumă aducând 
acasă un pui de pasăre sălbatică. 
Acesta trebuie hrănit foarte des 
(în funcție de vârsta pe care o 
are, intervalul de hrănire varia-
ză de la 15 până la 60 minute), 
iar alimentația corectă este 
crucială pentru supraviețuirea 
acestuia. Este absolut interzi-
să hrănirea puiului cu pâine, 
cereale, carne fiartă sau brânză 
de vaci – așa cum am aflat din 
diverse grupuri de Facebook. 
Toți puii de păsări sălbatice au 
nevoie de proteine de origine 
animală, și în cazul majorității 
sunt potrivite diverse insecte – 
nu toate, însă părinții puilor știu 
foarte bine ce hrană să aducă la 
cuib. O alimentație incorectă 
înseamnă în primul rând pene 
și oase bolnăvicioase și deci 
șanse minime de supraviețuire 
ca adult. De asemenea, este 
interzisă forțarea puiului să bea 
apă: aceasta poate pătrunde în 
plămâni și provoacă sufocarea 
animalului (procentul de apă de 
care are nevoie un pui se conține 
în mâncarea oferită acestuia).
De asemenea, un aspect pe 
care mulți nu îl menționează 
deloc este atașarea puiului de 
omul care l-a îngrijit – sună 
drăguț și emoționant pentru 
noi, dar pentru viitorul adult 
de pasăre care trebuie eliberat 
în natură și reintegrat printre 
semenii lui nu e deloc plăcut. 
Acesta riscă să nu-și recunoască 
semenii din aceeași specie, să nu 
poată interacționa cu ei sau să 
nu fie în stare să parcurgă cap-
coadă un ritual de împerechere 
din cauza că îi lipsesc abilități 
sociale pe care în mod normal 
le învață de la părinți. 
Dacă am luat acasă puiul de 
pasăre din diverse motive (de 
exemplu, era furtună, sau afară 
se însera), e nevoie să îl ținem 
izolat, într-o cutie întunecoasă, 
cu un prosop de hârtie sub el 
(nu textil, căci își poate încâlci 
ghearele) și eventual cu o sticlă 
de apă caldă alături, în caz că nu 
se poate încălzi de unul singur. 
Puiul trebuie ținut departe de 
orice agitație domestică: priviri-
le, atingerile, deranjul constant 
îi produc o stare de stres uriașă 
pe care puiul nu știe cum să o 
depășească. Din acest motiv, 
nu trebuie să permiteți accesul 
copiilor curioși sau a animalelor 
domestice în preajma puiului.
Puiul trebuie întors acolo 
de unde a fost luat cât mai 
repede posibil, de exemplu, a 
doua zi dimineața sau după 
ce furtuna a trecut. El trebu-
ie redat părinților, pentru că 
doar aceștia îl pot îngriji cum 
se cuvine.  Putem apela la un 
medic veterinar sau specialist 
de reabilitare numai în cazul în 
care puiul este rănit.
Urmând aceste sfaturi, veți 
avea posibilitatea mult mai 
mare să ajutați cu adevărat un 
pui de pasăre, fără a-i periclita 
dezvoltarea.
Piatra de încercare a caracterului omenesc este timpul. Menander
ÎMPREUNĂ
Răzmuiate de ape, mai multe dealuri au alu-necat la vale, răscolind 
pământul și scoțând la suprafață vestigii ale unei 
lumi demult apuse. Un vârf de suliță pe care îl ridic 
din lut îmi amintește de strămoșii noștri geți care 
au locuit cândva aici și de la care ne-au rămas un 
șir întreg de mituri și legende.
Se spune că pe timpuri un trib de massageți s-a 
aciuat tocmai în vecinătatea Mării Caspice, unde a 
găsit condiții bune pentru păstorit. Locurile erau 
pustii, dar liniștite. De la un timp, însă, micul popor 
a simțit asupra sa privirea lacomă a unui suveran, 
pe nume Syrus, supranumit regele lumii. Acesta 
devenise rege al Persiei, după ce luase cu forța tronul 
bunicului său, pe care îl omorâse într-un război 
nedrept.
Pe atunci, massageții erau conduși de regina 
Tomis (sau Tomyris) care, după cum mărturisesc 
istoricii, i-a trimis lui Syrus următorul mesaj: 
„Mărite rege al perșilor! Știu că ți-ai pus în gând să 
dai năvală peste noi, de aceea te sfătuiesc să renunți 
la planurile tale. Domnește peste poporul tău și 
împacă-te cu gândul că peste al meu domnesc eu!”
Syrus știa că massageții nu erau bogați și nu 
avea ce lua de la ei, dar, în lungile sale expediții, se 
obișnuise ca toată lumea să-i stea la picioare și nu 
putea admite ca o regină oarecare să-l înfrunte cu 
atâta demnitate. Așa că, vrând să învingă cât mai 
repede, a recurs la următorul șiretlic...
După prima confruntare cu massageții a întins 
în tabăra sa o masă mare pentru ospăț, punând pe 
ea tot felul de bucate, dar mai cu seamă – un vin 
amestecat cu ierburi halucinogene. Apoi a lăsat în 
tabără trupele cele mai slabe și s-a retras. Curând, 
un detașament de massageți, condus de prințul 
moștenitor, a năvălit asupra taberei, a cucerit-o 
și, crezându-se în siguranță, a sărbătorit victoria 
la masa lui Syrus. Într-un târziu, turmentați de-a 
binelea, voinicii au adormit, iar, noaptea, persanii 
s-au întors în tabără și i-au făcut prizonieri.
Când a aflat că unicul ei fiu a nimerit în capcana 
lui Syrus, regina massageților i-a trimis încă un 
mesaj: „Mă adresez din nou cu vechea rugăminte, i-a 
vorbit ea prin gura trimisului său. Dă-mi fiul înapoi, 
părăsește țara mea și mulțumește-te cu biruințele pe 
care le-ai avut deja”.
Înfuriat, Syrus a strigat de pe tronul său:
- Nu voi pleca nicăieri de aici, până când nu voi 
nimici și ultimul dintre supușii ei!
Aflând că Syrus îl folosește ca momeală în nego-
cierile cu mama sa, prințul moștenitor s-a sinucis. 
Vestea morții lui a umplut de jale poporul massaget. 
Și atunci, toți ca unul au pus mâna pe arme și s-au 
năpustit asupra armatei uriașe a lui Syrus. Erau mult 
mai puțini ca perșii și se părea că nu au nicio șansă 
de izbândă. Dar, în furia lor cumplită, știau că luptă 
pentru țară, împotriva unor agresori care veniseră 
să le-o calce în picioare și asta le-a înzecit puterile.
După o zi de luptă, armata persană a fost măce-
lărită. În mijlocul ei zăcea trupul lui Syrus. Regina 
massageților și-a adunat ostașii și le-a spus:
- Vedeți trupul desfigurat al acestui rege înfumu-
rat? E ceea ce îi așteaptă pe toți împărații lumii care 
se cred prea mari pentru ca să-i respecte pe cei mici!
La scurtă vreme după moartea lui Syrus, impe-
riul persan s-a destrămat, iar cronicarii vremii 
au dat vina pentru acest dezastru pe nesăbuința 
suveranului. 
Forța poporului nu constă atât în număr, cât în 
puterea spiritului ce îl ajută să rămână în picioare. 
În fața marilor primejdii, ca și în fața marilor puteri, 
există două feluri de a te comporta:
- unul, umilitor și rușinos, pe care îl acceptă doar 
cei ce merită să fie tratați ca niște robi;
- și altul, plin de demnitate și noblețe, pe care 
îl arată cei ce știu că Țara și Independența sunt 
sinonime absolute!
Onoarea se măsoară cu voința de a nu pune în 
cârcă altora propriile noastre responsabilități față 
de Patrie.
În faţa alegerii
Aurelian SILVESTRU
Doina DABIJA
Liniște. S - a l ă s a t 
atâta liniște 
d e  p a r c ă 
toată ome-
nirea a dis-
părut într-o secundă. Și n-a 
mai rămas decât ea – Liniștea. 
Privești un oraș gol, un oraș plin 
de ciment, unde doar clădirile 
mai stau în picioare ca niște 
felinare stinse. Și doar ici-colo 
câte-un om, dar și acela cu ochii 
înspăimântați se ferește de tine 
ca de lepră. Frica s-a instalat  în 
minte, în inimă și-n suflet ca o 
tumoare. Și orice gând care te 
sfătuie s-o înfrunți, îl împingi 
înapoi și-l refuzi, de parcă 
am vrea să nu gândim sau să 
oprim absolut toate gândurile. 
Așteptăm noaptea cu nerăbdare 
crezând că durerea nu știe să se 
adune  și-n somn. Și numai lui 
– somnului, îi mai poate fi milă 
de tristețea ce-a pus stăpânire 
pe oameni. Numai acolo se pot 
împreuna toate visele lumii. 
Și numai acolo ne putem 
întâlni, îmbrățișa, să ne ținem 
de mână și să ne bucurăm de 
râsetul copiilor noștri. Nu. Nu 
ăștia suntem noi! E timpul să nu 
mai lăsăm frica să ne muște de 
tâmple. Nici să evităm oglinda 
care ne privește. E timpul să 
lăsăm iarba să crească printre 
pietre. Și noi, să ne învingem 
pe noi și să ne amintim cine 
suntem!
Dincolo de zid 
Un oraș 
de ciment
Cum salvezi cu adevărat un pui de pasăre
Ion BRADU
Am întâlnit-o într-o primăvară de martie, stătea 
singuratică pe un ciot 
din curtea liceului și citea. Scurta ei roșie și 
bereta violacee, trasă adânc peste cap, con-
trastau puternic cu peisajul șters al grădinii. 
Din când în când se ridica și făcea, ca să se 
încălzească, câte un cerc larg în jurul stadio-
nului. Apoi iarăși se așeza și citea, luptând cu 
vântul care-i smucea furios cartea din mâini.
Într-o zi am numărat peste douăzeci de 
asemenea cercuri. Atunci, se pare, am îndrăz-
nit: „Ce autor citiți?”. „Este un manual, învăț 
engleza, - mi-a mărturisit ea, - fiica mea-i la 
Londra...” „Vă-nțeleg , - i-am zis, - am și eu o 
fiică la Londra. Doar că pentru mine e prea 
târziu... Călătoriile mele au luat sfârșit.” Așa 
am început să ne spunem poveștile noastre 
de viață, cu o încredere și empatie reciprocă, 
izbucnite spontan. Fără măcar să ne știm 
numele. În momentul când am ajuns la 
controversatele pregătiri de nuntă ale Anei, 
interlocutoarea mea a dispărut. N-am mai 
văzut-o, posibil că vreo câteva toamne , timp 
în care curtea liceului tânjind după ea, s-a 
urâțit și mai mult.
Și iată că mai alaltăieri, pe timpul ciclo-
nului de la început de vară, când tocmai 
mi-o închipuiam într-o stație de metrou din 
Londra sau de mână cu fiica sa, la Madame 
Tussauds, deodată a reapărut. Așezată pe 
aceeași cioată. Echipată cu aceeași scurtă 
roșie și beretă. Cu același vânt din față. Ca 
o garanție că toate lucrurile stau trainic pe 
loc. Doar că rafalele ciclonului îi rupeau 
din mână o altă carte, „Capătul Lațului” de 
Joseph Conrad, celebrul explorator și marele 
scriitor britanic. Iar curtea liceului era cu 
desăvârșire pustie.
Pandemia ne-a pus față în față. „Dumne-
zeule, credeam că sunteți în Anglia!?„Ei, nu! 
- mi-a răspuns, pe jumătate vinovată, pe altă 
jumătate curioasă. Dar nunta, ce s-a întâm-
plat cu nunta?” Părea, cel puțin așa am fost 
tentat să cred, că în lunga ei absență doar la 
asta s-a gândit. Tăcut i-am întins de departe 
mobilul și mi-am mutat privirile peste curtea 
sură și tăcută. Lung a privit filmările de la 
nunta Anei. O dată. De zeci de ori. Cu meti-
culozitatea și perseverența unei femei care în 
câțiva ani a învățat engleza de una singură, 
doar cu cartea unui clasic, pentru ca într-un 
sfârșit să zică scurt: „Frumoasă!” „Toate 
miresele sunt frumoase!” - am replicat. 
„Greșești, este o frumusețe fericită!, a prins 
deodată să mă tutuiasca. – Nu toate miresele 
pe lumea asta sunt și fericite.” 
Apoi s-a ridicat și-a plecat, îndepărtându-
se, ca ultima corabie, condusă de căpitanul 
Whalley, nemuritorul personaj închipuit 
de Joseph Conrad, pe învolburatele mări 
ale vechiului Regat. Iar eu am rămas des-
cumpănit să mă întreb: nu cumva în această 
ultimă replică a ei se ascunde naufragiul 
unui ideal de viață? Nu asta am vrut noi: să 
avem copii fericiți? Nu pentru asta ne-am 
jertfit? Și atunci de ce ni-i frică de el, mai să 
nu-l pronunțăm, de ce nu-l trăim, până la 
ultima fibră, de parcă la prima atingere ar 
trebui să murim.
Firul ierbii
La capătul laţului...
Botgros (juvenil). Foto: V. Ajder
Sfrâncioc roşiatic. Foto: V. Ajder

A alege momentul înseamnă a câștiga timp. Francis Bacon
ŞCOALA
Silvia STRĂTILĂ 
Condițiile de dezvoltare intelectuală pe care le are astăzi un tânăr sunt nemăr-ginite. Dorință și bani să fie. De fapt, 
lipsa banilor nu încurcă dorința de a învăța, 
însă această opinie proprie și cred nu lipsită 
de obiectivitate, fiindcă are destule argumente, 
nu va fi susținută de cei care cred mai mult 
în puterea banului decât în rolul învățăturii. 
Convingerea mea că la baza cunoașterii și 
creșterii intelectuale nu trebuie să fie banul, 
ci dragostea de carte, deprinderi de muncă 
intelectuală, poate chiar (eu l-aș exclude pe 
acest „poate”) autodidacticismul, educația 
(creștină), în primul rând, din familie, se spri-
jină pe mai multe temeiuri raționale. Primul 
argument este un temei real că generația de 
aur a României interbelice - de la Constantin 
Noica, Emil Cioran și Alexandru Paleologu 
până la Nicolae Steinhardt, Monica Lovi-
nescu sau Virgil Ierunca – mai este un reper 
de inteligență pentru secolul al XXI-lea. 
Cultura în Basarabia postbelică și-a păstrat 
echilibrul datorită generației lui Grigore 
Vieru, care era formată din tineri, descendenți 
din familii modeste, chiar sărace, veniți la 
Chișinău să învețe. Se desprindeau din robia 
pământului, dar au devenit domni ai cărții cu 
marea dorință să obțină facultăți intelectuale. 
Modelul generației șaizeciste a avut probabil 
o influență asupra generației „Ochiului al 
treilea” de la Nicolae Dabija, Leonida Lari, 
Arcadie Suceveanu, Vasile Romanciuc până 
la Nicolae Popa, Irina Nechit, Emilian Gala-
icu-Păun. Chișinăul postbelic, rusificat până 
în măduva oaselor, ostil valorilor naționale, 
supus unui regim auster nu îi încuraja pe 
tinerii studioși să rămână opaci la cultură. 
Fructul interzis, adică lectura cărților bune 
în limba română, interesul să învețe, implica-
rea în activități educative nu erau un scop în 
sine de a deveni mai cool, de a-și etala, vinde 
frumusețea sau inteligența pentru a atrage cât 
mai multe tag-uri, pentru a ieși în evidență, 
fără să le pese dacă ceea ce prezentau era și 
valoros. Școala era un crez. Oare cenzura 
de atunci împiedica oportuniștii să devină 
eroi? Nu, nu sunt un paseist să cred că omul 
cărturar era apreciat și respectat. Nu era ca în 
Franța – e interzis să se interzică - existau prea 
multe tabuuri. Mă întreb însă dacă tânărul 
de azi, născut în plină democrație, își asumă 
pe deplin etichetele unui l’honnete homme? 
Etichetele omului onest sunt calea respectului 
de a reface cărarea de la om la om. Îl citesc (cu 
mare admirație) și citez pe distinsul profesor 
universitar clujean de la Universitatea „Babeș-
Bolyai”, Adrian Papahagi, ce înseamnă să fii 
cool, să te distingi de turmă, să fii cunoscut 
ca să ai respectul posterității: „A fi popular 
înseamnă să te pliezi pe gustul poporului 
sau a unei părți a lui. Să te înregimentezi. Să 
sacrifici nuanțe. Să te aliniezi la ultimul hash-
tag în vigoare. Să fii cool și la modă. Să devii 
vulgar (nu în sensul obscenității, ci al calității 
gândurilor). Te salvezi dacă trăiești mereu în 
preajma adevărului. Găsești adevărul, în doze 
contradictorii, care cer mult discernământ, la 
marii autori, de la Homer la Soljenițin”.  
Subiectul în cauză să scriu despre modele, 
exemple reale pentru unii tineri care se cred 
trendi sau vedete doar că acum site-urile de 
socializare le oferă această posibilitate, vine din 
indignarea mea (cred și a multor colegi) cum 
își tratează profesorii. Libertatea fără morală 
îi face pe unii, prea mulți pe un metru pătrat, 
să ia drept normă o exprimare rudimentară, 
licențioasă, prin asta considerând că-și eta-
lează maturitatea. Bullying-ul din multe școli 
al elevilor împotriva profesorilor pe motiv că 
tema lecției nu e interesantă, disciplina cerută 
de profesor e deranjantă, cursurile sunt prea 
încărcate etc., vine din tendința de desconges-
tionare a programei școlare. Nu se mai studiază 
latina, filozofia, psihologia, religia – deci, cum 
să nu existe pervertire în limbajul tinerilor, în 
comportamentul lor dacă disciplinele clasice 
cu caracter moralizator, care te ajută să crești 
spiritual, sunt periferizate? Fără morală, per-
misivitatea excesivă îl duce pe om în „himera 
colectivistă a „lumii perfecte””, scrie intelectu-
alul și scriitorul Mihail Neamțu.
Libertatea fără morală
La prima vedere, Gimnaziul Todirești este o școală ca toate celelalte instituții din 
satele Moldovei noastre. Și totuși, 
ceva o deosebește. De fapt, sunt 
mai multe lucruri care o fac să fie 
mai altfel decât o altă școală din 
localitățile rurale. Aici educația 
este colaterală cu o instruire bună. 
Elevii, chiar dacă au posibilitatea 
să aleagă atâtea școli apropiate din 
Chișinău, nu o fac, rămân fideli 
școlii din satul lor de baștină, pen-
tru că și aici au profesori buni, iar 
cine este interesat de carte învață 
bine oriunde. 
Școala din Todirești, ca multe 
alte sate, în care iluminismul 
datorită cărții a ajuns mai târ-
ziu, s-a înființat în 1900, ceea ce 
înseamnă că todireștenii aveau 
elevi în ciclul primar. Avantajați 
sau nu de distanța mică dintre sat 
și Chișinău, în 1959 se construiește 
blocul A al școlii incomplete de 
8 ani, iar în 2011 a fost dat în 
exploatare blocul B al Gimnaziului 
Todirești. Acestea sunt treptele pe 
care le-au urcat zeci, sute și mii de 
săteni, care au scris istoria școlii. 
Astăzi gimnaziul din Todirești 
își numără bobocii în fiecare 
toamnă, iar primăvara îi lasă cu 
speranța ca să revină, din când în 
când, de unde și-au luat zborul. 
Școala acum are aproape 200 de 
elevi, iar procesul educațional 
este asigurat de 13 cadre didacti-
ce. Echipa managerială alcătuită 
din trei doamne competente și 
interesate să sporească educația, 
prof. Zinaida Ciobanu, direc-
toarea gimnaziului, Lidia Braila, 
director adjunct pentru instruire 
și Olga Dolin schi, director adjunct 
pentru educație, dirijează cât mai 
bine calitatea muncii pedagogice. 
Ca instituția să confirme statutul 
de făclie a satului este și mesajul 
doamnei directoare, transmis ca 
o binecuvântare oricărui elev care 
învață în Gimnaziul Todirești: 
„Școala noastră este o a doua casă, 
o a doua familie, un spirit viu ce 
modelează și desăvârșește ființa 
umană ca personalitate, atât din 
punct de vedere cultural, cât și 
spiritual. E ca un cufăr ferecat și 
totuși atât de drag tuturor, căci în 
ea se cuprind cele mai frumoase 
amintiri și experiențe, prietenii 
de-o viață, iubiri care nu se uită 
niciodată. Sunt cei mai frumoși 
ani ai vieții noastre”.
În această primăvară, școala 
online, care s-a mutat în fiecare 
casă, a fost o încercare grea și pen-
tru elevii din Todirești. Profesorii 
au ținut piept mai curând pan-
demiei împotriva virusului, care 
putea afecta lumina învățăturii. Nu 
a fost ușor, spune tânăra și distinsa 
profesoară de istorie Olga Dolin-
schi: „Pe o perioadă scurtă, școala 
online are viață. Cred că situația 
creată oferă posibilitate atât profe-
sorilor, cât și elevilor să-și dezvolte 
competențe digitale. În această 
perioadă de carantină, am obser-
vat că nici profesorii, nici elevii nu 
cunosc prea bine cum se lucrează 
cu platformele digitale. Mulți au 
înțeles însă că trebuie să acorde 
timp familiei. Alții au redescoperit 
valorile familiale: cititul, desena-
tul, muzica etc”. Așa se menține o 
școală în zona rurală, cu profesori 
care găsesc soluții la probleme și 
care încurajează elevii să se ridice 
deasupra încercărilor timpului. 
Susținerea profesorilor, oferită 
elevilor în demersul educației, 
sunt meritele lor la olimpiade și 
diferite concursuri: elevul clasei a 
VI-a, Dragoș Gulei, locul I, limba 
engleză, profesoară Natalia Ostap; 
Sandu Tulbur, clasa a VI-a, locul 
I la istorie, profesor Olga Dolin-
schi; echipa de baschet/băieți, 
locul II, etapa raională; locul III, 
la Campionatul de fotbal Guguță 
(băieți, cl. a IV-a). Sunt doar câteva 
performanțe care îi încurajează pe 
elevi să se regăsească în muncă și să 
lupte pentru dobândirea lucrurilor 
frumoase. 
Un sfert de veac pe care îl poate 
trăi un om în școală se datorează 
profesorului care este capabil să 
păstreze consecutivitatea educației 
în școală. Această idee mi-o suge-
rează profesoara Olga Dolinschi 
de la care aflu că la ei în instituție 
dinastia de profesor s-ar putea 
să prindă rădăcini. Are câteva 
colege, despre care vorbește cu 
admirație, coborâtoare din neam 
de pedagogi: profesoara de limba 
engleză Natalia Ostap, este fiica 
prof. de matematică, Lidia Braila; 
profesoara de geografie și istorie, 
Pozdirca-Armasari Tatiana, este 
fiica învățătoarei Armasari Aure-
lia. Directoarea școlii, Zinaida 
Ciobanu, este sora învățătoarei 
Aurelia Armasari. 
Școala colaborează și cu par-
teneri educaționali: cu Poliția 
raionului Anenii Noi, Casa de 
Cultură Anenii Noi și cu ansam-
blurile folclorice de aici, cu The 
Willink School, Reading, Anglia, 
care le organizează tabără de 
odihnă pe timpul verii. Elevii 
din Todirești au toate cele nece-
sare – sală de festivități, teren de 
sport, bibliotecă, cantină - doar ca 
aceștia să învețe și să urmeze sfa-
turile înțelepților antici că școala 
înseamnă ordine și chibzuință. 
Posibilitățile și dotarea necesa-
re sunt piatra de temelie a Gimna-
ziului Todirești care dau rezistență 
cadrelor didactice ca instituția lor 
să prospere. 
Silvia STRĂTILĂ
Gimnaziul Todirești, a doua casă pentru elevi
Studiul e munca prin 
care se defi neşte
Despre Emilia Ababii, elevă în clasa a IX-a, 
Liceul „Dante Alighi-
eri” din Chișinău, 
scriu cu mare drag, 
pentru că atitudinea 
și capacitățile ei de 
învățare sunt atât de 
savuroase, așa cum 
astăzi mai rar le întâlnești la tineri. Este în fața 
primului (și important) examen, cel de capacitate, 
pentru care a muncit mult, fiindcă îi pasă ca să 
intre în majorat cu magna cum laude. Citește mult, 
are deja adunate în palmaresul muncii sale câteva 
performanțe: cursuri de pictură și jurnalistică, a 
făcut pianul, îi place matematica și citește mult, a 
învățat să înoate etc. Toate acestea, consideră ea, sunt 
ca o gură de aer proaspăt de care are nevoie în fiecare 
zi. Crede că este o elevă obișnuită, iar pentru con-
formitate, aflăm mai multe din dialogul ce urmează: 
- Ești elevă în clasa a IX-a, iar pentru examenul de 
capacitate te-ai pregătit foarte mult. Este pentru tine 
acest examen un eveniment pentru care trebuie să ai 
o atitudine aparte? 
- Examenul de capacitate, pentru mine, este un 
eveniment decisiv, de aici și se creează o atitudine 
aparte. El este, mai mult sau mai puțin, un bilet spre 
un liceu puternic. Pentru mine este și o șansă ca să-mi 
demonstrez atât mie, cât și celorlalți că pot, că știu. 
Fiind o persoană responsabilă, nu pot să nu am o 
atitudine aparte față de această perioadă de trecere, de 
la treapta gimnazială spre cea liceală, și să o primesc 
cu toată seriozitatea. 
- Capacitatea de învățare pe care o ai ți-a format 
precocitatea vârstei. De unde vine dragostea de carte, 
de cunoștințe, de școală, toate fiind încadrate într-o 
responsabilitate recunoscută?  
- Cu siguranță influența părinților joacă un rol 
mare în acest caz, la fel cum este școala. Părinții mei 
sunt intelectuali, de aceea am fost tot timpul înconju-
rată de oameni culți și cărturari. Meritul se datorează 
educației pe care mi-au dat-o. În cazul meu, și școala a 
jucat un rol decisiv în formarea mea. După absolvirea 
claselor primare, am schimbat școala. Nu eram cea 
mai strălucită elevă, nici pe departe, dar începând cu 
clasa a cincea totul s-a schimbat: profesorii, colegii, 
mediul. M-am adaptat ca o leoaică într-o savană 
străină și nu am pus stăpânire, ci mi-am câștigat 
locul de drept. 
- Ce loc ocupă lectura în viața ta și ce cărți ai 
recomanda semenilor? 
- Lectura a fost, este și va fi o parte din viața mea. 
Lumea e prea crudă, prea ostilă pentru mine. M-aș 
adânci în lumea cărților cu mult mai mult entuziasm 
decât să plec în cluburi sau la petreceri. Până la vârsta 
de 13-14 ani, până a descoperi romanele ,,Elevul Dima 
dintr-a șaptea” de Mihail Drumeș, „Frunze de dor” 
de Ion Druță, „Doc” de Nicolae Esinencu mă opream 
mereu cu alegerea la cărți Fantasy. Și acum am aceeași 
plăcere, de parcă ele știu ce simt, ce gândesc, ce vreau 
și singure se lasă găsite de mine. Iată care sunt cele 
10 cărți care mi-au influențat, într-un cuvânt, viața: 
Seria „Harry Potter” de J.K.Rowling, „Al cincilea val” 
de Rick Yancey”, „Arsă de vie” de Suad, „Vândută la 13 
ani” de Patricia McCormick”, „Frunze de dor” de Ion 
Druță „Un bărbat pe nume Ove” de Frederik Backman, 
„Împăratul Muștelor” de William Golding.
Maxima lunii 
Fericiţi cei săraci 
cu duhul...
(versetul 3, cap. V (Predica de pe munte) 
din Evanghelia lui Matei. 
După diferite explicații, exegeții au ajuns la 
interpretarea că prin „cei săraci cu duhul” nu 
trebuie să se înțeleagă „omul prost, nătâng”, 
ci „omul simplu, neprihănit”. Cuvintele de 
mai sus sunt citate, de obicei, la adresa acelor 
oameni simpli, naivi, care izbutesc totuși să 
culeagă unele avantaje prin felul lor de a fi. 
Un viitor campion
Concursul continuă și suntem la 
runda a 5-a. În total, concursul are 
șase runde, după care vor fi anunţaţi 
câștigătorii și oferite premii din partea 
redacţiei NATURA (seturi de cărţi, 
rechizite, alte bunuri cu logo-ul revistei). 
Așteptăm răspunsurile la a cincea rundă 
până la data de 10 iulie 2020, la adresa 
poștală (Chișinău, str. S.Lazo, 13, MD 
2004) sau prin e-mail (natura@natura.
md), cu mențiunea „Concurs, runda 5”.
1. Ce fel de insectă este libelula? (1 p.); 
2. Ce fel de animal este un măcăleandru, 
cum îi este numele în latină și prin ce se 
evidențiază? (3 p.); 
3. Unde are loc anual bienala și ce fel de 
eveniment este? (2 p.);
4. Numiți cel mai puternic animal și denu-
mirea lui în latină (5 p.); 
5. Cum se numește un cuvânt ce are sens 
fiind citit invers? (2 p.); 
6. Care este singurul instrument care 
emite sunete cu ajutorul vântului (3 p.);
7. Acest animal era considerat regal de vechii 
egipteni. Când l-ați văzut ultima dată? (3 p.). 
Vă urăm mult succes!
Dragi cititori, 
7  Iunie 2020
Pentru orice realizare primul pas este curajul. Goethe
NATURA – 30 ANI
Nicolae DABIJA 
…E dis-de-dimineață. Merg prin 
crângul de arțari tătărești, trezind roua. 
Dintr-odată soarele explodează pe 
linia orizontului perdeluit de copaci. 
Lumina gâlgâie printre arbori, ca o 
apă la topirea zăpezilor  în râpile din 
pădure.
Dau razele la o parte, ca să-mi fac loc către mijlocul 
pădurii, către locul unde cosește bunicul… 
De câte ori deschid revista „Natura”, mă umplu de acele 
lumini ale dis-de-dimineților din copilărie, pe care nu le-am 
uitat și care nu m-au uitat, când mă duceam cu bunul în 
pădure și, și în timp ce el cosea fânul, eu răsuceam razele 
de soare în jurul degetelor, sau alergam după fluturii ce 
zburau din floare în floare, jucându-se cu mine de-a v-ați 
ascunselea, visând că atunci când voi crește mare, mă voi 
face pădurar. 
La distanță de vremi, îmi dau tot mai mult seama că 
am fost fericit cu adevărat doar în fața naturii, în mijlocul 
acesteia, stăpână pe domeniile ei. Și-apoi ce înseamnă a fi 
fericit: Să vezi și să știi lumea și oamenii așa cum ți le-ai și 
i-ai dori, așa înseamnă. 
Revista „Natura” îmi reamintește de acele zile, când mai 
locuiam, așa cred, cu părinții mei, Adam și Eva, în paradis. 
Ea mă învață să mă opresc în fața unui fir de rouă, care 
strălucește proptit într-o rază de soare și să văd întreg uni-
versul reflectat în oglinda lui. 
Ea îmi spune că ziua noastră de azi este în ziua noastră 
de mâine.
Ea mă îndeamnă să vă iubesc, arbori și izvoare, căprioare 
și așchii de cer, flori și oameni.
Amintindu-mi că a urî natura e ură de sine, că din iubi-
re se poate naște și ură, pe când din ură nu se poate naște 
nimic; și să cred că acei primi oameni nu au fost pedepsiți 
de Atotțiitor, care e nesfârșit de bun, ci chiar de păcatele lor; 
care și-au distrus Paradisul, pe care li l-a dăruit Cel de Sus, 
să facă din acesta un deșert, și să locuiască în continuare pe 
locurile lui, care seamănă cu niște zdrențe de rai. 
Revista „Natura” ne sugerează că un loc pustiu e ca o 
junglă, prin care cu greu îți poți face un drum prin ea fără 
să rătăcești.
De treizeci de ani – o deschid ca pe o fereastră spre para-
disul uitat, o răsfoiesc ca pe o carte de învățătură, menită să 
ne cunoaștem mai bine, o citesc ca pe o psaltire a veșniciei 
noastre și mă bucur că o pot compara cu un manual din 
care să deprindem respectul pentru frumusețile cele netre-
cătoare, dragostea pentru Neam și Ram, și recunoștință 
pentru Măria sa Natura.
Natura adevărată ca omul...
Mihai OGRINJI
Revista „Natura” face parte și din viața mea. Iar a scrie despre această remarcabilă publicație, cum nu sunt multe în regatul limbii și simțirii 
românești, îmi este neînchipuit de greu. Înseamnă, într-
un fel, a mă amesteca poate mai mult decât ar fi cazul. A 
nu sta, ca să spun așa, la locul meu. Și totuși... 
Imediat după 1990, concomitent cu efortul zilnic cheltuit în contul revistei 
„România pitorească”, am scris, cu îndârjire, la puține ziare. Am colaborat, 
practic, numai acolo unde convingerile pe care le cultivau respectivele 
publicații coincideau cu ale mele. Așa s-a întâmplat, bunăoară, cu cotidia-
nele „România liberă” și „Dreptatea” (ziarul partidului condus de neuitatul 
domn Corneliu Coposu). În momentul în care unele dintre atitudinile lor 
ieșeau tot mai stânjenitor în decor, m-am retras cu repeziciune. Fără reproș, 
fără suspin...
Mi-amintesc că în urmă cu circa trei decenii erau mai mulți ziariști decât 
publicații. Fără îndoială, așa este și normal. Între timp, raportul s-a schimbat 
însă dramatic. Și nu cu folos. S-a ajuns să existe mai multe publicații decât 
ziariști... N-ar fi mare pagubă, numai că fenomenul înseamnă o cumplită 
deprofesionalizare. Și nici măcar o împlinire a adaugiului latin: non multa 
sed multum. Și de s-ar fi întâmplat o asemenea calamitate numai în câmpul 
atât de gingaș și insidios al cuvântului. 
Sunt și bucuros, și sunt și mândru că revista „Natura” a rămas egală cu 
sine. Și ca cetate în care plăieșii au dovedit, deopotrivă, dârzenie și demni-
tate, și ca năzuință sacră întru păstrarea neștirbită a identității neamului. 
Faptul că m-am statornicit atâția ani și cu cuvântul și cu inima în această 
fabuloasă grădină a idealurilor ființei noastre românești este ca și cum, 
parafrazându-l pe poet, mi-am realizat toate profețiile. Am ales să rămân în 
temeiul ideatic al acestei admirabile reviste fiindcă, printre atâtea minunate 
lucruri, îmi amintește în permanență cuvintele lui Eminescu - sub spiritul 
căruia publicația și-a întemeiat întreaga existență editorială: „...Cine nu 
minte niciodată e Natura”. 
Și „Natura” mi-a mai înavuțit sufletul cu o stare, cu o credință netrecă-
toare. Scria tot marele nostru poet, invocând virtuți de pe vremurile când 
„Omul era încă adevărat ca natura și natura adevărată ca omul». Într-un chip 
sau altul, revista acele timpuri reînvie, ca pe un veritabil testament, fiecare 
apariție. Acea Natură sănătoasă, curată, izbăvitoare pentru fiecare în parte 
și pentru toți laolaltă. 
După vreo patru ani petrecuți la ziarul din Vaslui - prilej cu care am 
cunoscut și vreo doi jurnaliști de la Leova, cu care eram „înfrățiți” - m-am 
transferat la revista „România pitorească”. Au trecut de atunci 40 de  ani... 
40 de ani, dintre care 30 alături de revista „Natura”. Alături, în primul rând, 
de Alecu Reniță, fondatorul și creatorul profund inspirat al publicației. Că 
„Natura” înseamnă Alecu Reniță și Alecu Reniță înseamnă „Natura” este 
de prisos să mai spun... Aș vrea doar să invoc, în câteva rânduri, întâlnirea 
de acum trei decenii. Descinzând în redacție, Alecu a adus cu el întreaga 
Basarabie pe care mi-o închipuisem din buna parte a vieții trăite la Vaslui: 
drumurile pe care le-a tot făcut bunica o vreme la Chișinău, unde fusese 
detașat cu munca bunicul; zvonul clopotelor catedralei din Chișinău, care se 
auzeau în unele duminici la Vaslui; huietul infernal al bombardamentelor și 
luptelor de la Țiganca, unde, în vara lui 1941, s-a prăpădit fratele bunicului 
meu, Nică, plecat să dezrobească Basarabia; o urătură ce răsuna în noaptea 
de Sfântul Vasile, după ce Armata Regală a României trecuse Nistrul - „În 
Transnistria pe plai/ Ară Regele Mihai,/ Mareșalul în urma lui/Strânge roada 
câmpului...”; povestirile unui soldat basarabean, ospătat de bunica, la un 
popas făcut acasă la noi în drumul armatei rusești spre Berlin și câte și mai 
câte... Ca stare a anilor copilăriei mele, Basarabia era o rudă apropiată pe care 
cu toții o așteptam să se întoarcă acasă. Basarabia dramatică, tragică chiar, 
avea să fie conturată, încetul cu încetul, de lecturi, de mișcarea de renaștere 
națională de la sfârșitul anilor ‘80, urmărită la televizor, de atâtea și atâtea 
evenimente. Odată însă cu apariția lui Alecu în redacție am trăit teribila 
revelație a întoarcerii Basarabiei acasă!
Iar din acel moment, ca și cum ne cunoșteam de-o viață - cred că într-un fel 
chiar așa și era - revistele „România pitorească” și „Natura” au mers mână de 
mână, în aceeași cadență, cu aceeași bătaie de inimă. Cine va avea curiozitatea 
să răsfoiască simultan colecțiile acestor publicații va întâlni imaginea unei 
singulare colaborări a două reviste a căror existență s-a învrednicit, atât cât 
le-a stat în putință, în aceeași matcă comună: România. Mă simt extrem de 
onorat de prietenia lui Alecu, de toate realizările isprăvite de-a lungul ani-
lor împreună, de temeinicia gândirii și faptelor lui. Pentru cititorii revistei 
„România pitorească”, și nu numai, el este un pilduitor erou. Personal, în 
multe privințe, Alecu îmi amintește de marele poet și patriot Octavian Goga. 
Înălțătoare flacără tricoloră!
De ce spun asta? Deoarece e o revistă excepțională ca formă, dar și conținut, reali-
zată cu multă inspirație de un colectiv 
de jurnaliști profesioniști, de valoare 
autentică, iubitori de natură, de isto-
rie, de plaiul nostru atât de frumos, 
dar atât de puțin popularizat în alte 
mijloace mass media. E bine că avem 
deja de 30 de ani o atare revistă care 
ne face cinste în fața oricui, chiar și 
în fața celor mai exigenți critici. Un 
bravos domnului Alecu Reniță, căruia 
i-a reușit pe parcursul a trei decenii 
să conducă cu brio această minunată 
publicație.
Să ne amintim, că în RSSM 
„glasnosti”-ul și „perestroica” gor-
bacioviste au început cu articolele 
despre natura de la noi, grav poluată 
de pesticide, de plantațiile de tutun, 
de lipsa stațiilor de epurare la uriașele 
complexe zootehnice de producere a 
cărnii, la uzinele mari din Rezina și 
Râbnița etc., etc. Demolarea impe-
riului comunist au început-o, de fapt, 
cei care au abordat cu mult curaj 
problemele de ecologie. Ulterior, de 
la ecologia naturii s-a trecut, firesc, la 
ecologia spiritului. Să ne amintim de 
aceste articole – „bombă” pentru acele 
timpuri, scrise de Ion Druță, Gheorghe 
Malarciuc, Serafim Saka, Alecu Reniță, 
Boris Vieru, Tatiana Burac și alții, scri-
se și publicate în „Literatura și arta”, 
„Literaturnaia gazeta”, „Învățământul 
public”, articole pe care, pur și simplu, 
le savuram. Această efervescență jur-
nalistică s-a perpetuat frumos în revis-
ta „Natura” care și azi e pe baricade, 
luptând pentru păstrarea splendorilor 
naturii pe această margine românească 
de plai și e printre cele mai populare 
nu doar în Republica Moldova, ci și 
peste hotarele ei.
Am citit undeva, nu mai țin minte 
unde, cuvinte de laudă, venite tocmai 
din Germania, de la marele român-
basarabean și om de cultură Eugen 
Statnic. De la Domnia sa am și preluat 
titlul acestui scurt text de omagiere, 
cu ocazia împlinirii vârstei de 30 de 
ani de existență a publicației. Profit și 
eu de această frumoasă aniversare și-i 
urez revistei „Natura” ani mulți îna-
inte, colectivului redacțional sănătate 
și inspirație și în continuare, echipă 
condusă cu onoare de domnul Alecu 
Reniță, și cât mai mulți cititori. La 
mulți ani, „Natura”!
Veronica BOLDIȘOR 
Noi așteptam sa primim vești. De la ei. De la ai noștri. Să ne mai scrie prin aceeași limbă  despre „Natura” lor. A oamenilor, a locurilor. Să le 
răsfoim și paginile și trăirile. 
„Din Basarabia ne scriu…dulci fraţi de dincolo de 
Prut…”
Cam de 30 de ani, făr’ de oprire, filă cu filă, rând cu rând, 
articol cu articol, Alecu alături de echipa sa inimoasă ne 
scriu…nouă. Ei știu foarte bine cum este să scrii înconjurat 
de…încercări.  Prin darurile lor redacţionale, de multe ori 
ne-au făcut să înţelegem, să rezonăm… ne-au tradus cât 
de apăsată a fost și este Basarabia. Citindu-le articolele din 
publicaţia „Natura”, am văzut cum presaţi de încercări…au 
reușit să le traducă în reușite. Acum noi îi citim și reușim 
să le simţim fiece rând, fiece gând. „Le vom face rând pe 
rând pe toate…”
În paginile revistei „Natura” am citit cu drag despre 
destinaţii și obiectivele turistice din Basarabia și nu numai. 
Despre unele locuri am aflat pentru prima dată, pe altele 
le-am redescoperit cu nostalgie. Articolele scrise cu suflet 
sunt veritabile invitaţii de a vizita acele locuri.
 Dorim să felicităm familia „Natura” pentru ceea ce 
realizează. Le vom aprecia în continuare lupta neîncetată 
pentru a promova tot ce este autentic românesc. 
Preţuirea faţă de natură, de ecologie, tradiţiile, oamenii, 
istoria locurilor de-o parte și de alta a Prutului…toate ne 
leagă - poduri de suflet între două maluri – „Vacanţe la 
ţară” și „Natura”… 
La mulţi ani, iubiţi fraţi și surori!
Echipa revistei „Vacanţe la ţară
O revistă cu aer de dis-de-dimineaţă
În fi ecare casă, în fi ecare familie
La 30 de primăveri
Echipa revistei NATURA, 
în pregătirea evenimentelor, 2015
Laureaţii şi premianţii 
revistei NATURA, 2017
Alecu Reniţă şi Marilena Stoian, 
„Vacanţe la ţară”
Cu echipa AJTR la Cetatea Soroca
8Iunie 2020   
Trăiești o singură dată, dar dacă faci lucrurile așa cum trebuie, o singură dată este de ajuns. Mae West
NATURA – 30 ANI
Urmare din pag. 1
– De fapt, în RSS Moldovenească, 
perestroika lui Gorbaciov, care a fost 
un pas important spre Mișcarea de 
Eliberare Națională, a început cu 
scoaterea în prim-plan a problemelor 
de ocrotire a naturii, probleme care 
reprezentau atunci un adevărat dezas-
tru ecologic. De ce se trece cu vederea 
primul capitol din procesul de renaște-
re la moldovenii sovietici?
– Au trecut mai mult de trei decenii 
de la acele timpuri de glorie, când mol-
dovenii reînviau sub ochii speriaţi ai 
monstrului imperial, dar încă nu avem 
o sinteză a proceselor, care au răscolit 
masele comunizate și le-au transfor-
mat în câţiva ani într-un popor viu, 
înfrăţit și unit cu elitele sale intelectu-
ale, mergând organizat spre dreptate și 
libertate. File întregi din istoria de ieri 
și mai alaltăieri au fost schimonosite 
sau trecute cu vederea. Am afirmat 
cele de mai sus ca martor, dar și ca 
participant activ la procesele de renaș-
tere naţională. Când după decenii de 
tăcere și așteptare îndrăznim să așe-
zăm lucrurile cât mai exact la locurile 
lor, suntem loviţi peste mâini și ni se 
reproșează că nu suntem specialiști de 
la academie sau experţi din naţiunea 
civică. E ridicol, dar adevărat. Se trec 
cu vederea, intenţionat sau nu, trei 
ani (1985-1988) de mari frământări și 
confruntări dintre „verzi” și nomen-
clatura comunistă. Nimeni alţii decât 
oamenii de creaţie din secţia ecologie 
– jurnaliștii, scriitorii și cineaștii – au 
îmbrăţișat pământul rănit și otrăvit 
al Moldovei Sovietice și au mers cu 
durerile lui la Chișinău și Moscova, în 
văzul milioanelor de oameni speriaţi. 
Da, noi am fost primii, care am ieșit 
de sub „ascultare” și fără voia parti-
dului i-am întrebat foarte simplu pe 
moldoveni: ce fel de apă beţi, ce fel de 
alimente mâncaţi, care este sănătatea 
voastră și a copiilor voștri? Șocul a fost 
enorm: și sus, și jos. Puterea comunistă 
intrase în derută și nu știa cum să ne 
potolească, iar populaţia călcată în 
picioare aproape o jumătate de veac, 
nu putea crede că cineva poate vorbi 
liber, fără să fie arestat și dus în Siberia. 
În acei ani, foarte mulţi moldoveni au 
deschis ochii și au început să ceară 
informaţii de la autorităţile comuniste 
despre calitatea mediului înconjurător 
din localităţile lor, îndeosebi despre 
povestea mincinoasă că aplicarea chi-
micalelor în agricultură nu dăunează 
sănătăţii și produselor alimentare. 
Lumea se transforma sub ochii noștri, 
mai ales când la întâlnirile mari luam 
medici patrioţi de la Centrul Mamei și 
Copilului. Sate întregi ne așteptau să 
le spunem adevărul despre natură. La 
nivel de comunitate apăreau lideri și 
grupuri de sprijin. Ei învingeau frica și 
începeau să vorbească tot mai liber în 
spaţiul public. „Verzii”i-au deprins pe 
oameni să se unească, să-și ceară drep-
turile la un mediu sănătos, să mobili-
zeze cât mai multă lume în apărarea 
naturii. Nu poţi scrie o istorie obiectivă 
a Mișcării de Eliberare Naţională fără 
să cuprinzi contribuţia substanţială 
a ecologiștilor la pregătirea opiniei 
publice și a oamenilor pentru discuţii 
libere și manifestări de masă, fără să 
pui cartea „Avertisment ecologic 88” 
ca treaptă de început spre urcușul la 
următoarele trepte. În trei ani, 1985-
1988, lumea a prins curaj și a învăţat 
să dezbată subiectele de mediu, să se 
mobilizeze și să se apere împotriva 
abuzurilor autorităţilor. În mare parte, 
drumul fusese netezit. 
Folosindu-mă de zăpăceala cenzurii, 
beneficiind de ajutorul lui Gheorghe 
Malarciuc și al unor mari sufletiști de la 
editura „Literatura Artistică”, am reușit, 
printr-o minune, împreună cu priete-
nul de baricadă Alexandru Sefer, să scot 
o carte-bombă „Avertisment ecologic 
88”, care a dispărut din librării în 2-3 
zile, dar a contribuit mult la accelerarea 
proceselor latente. Nici până astăzi nu 
știu dacă o „cumpărase” angro KGB-ul 
sau, pur și simplu, oamenii s-au repezit 
și au epuizat tirajul. Cred că în prima 
jumătate a anului 1988 se acumulase 
o masă critică de intelectuali din cele 
mai diverse domenii, care așteptau un 
semnal de la Uniunea Scriitorilor și de 
la oamenii de creaţie. Veneau timpuri 
mari. Se putea trece la următoare etapă 
de revendicări – de la cele ecologiste la 
cele naţionale. 
– Nu întâmplător v-am dus cu între-
bările mele în perioada de perestroikă 
sovietică. Am făcut-o ca să arătăm 
implicarea „verzilor” pe prima linie 
de apărare a pământului matern și 
idealurile din care s-a născut ideea 
publicației NATURA, care, de altfel, 
este singura de acest gen în tot spațiul 
românesc. Apropo, sunteți susținuți, 
colaborați cu ecologiștii din dreapta 
Prutului?
– La omagierea celor trei decenii, 
maestrul Nicolae Dabija evocând 
timpurile de renaștere naţională și 
contribuţia ecologiștilor la deșteptarea 
maselor largi, a spus foarte exact că 
„NATURA a fost plămădită în timpul 
bătăliilor pentru mediu și fiinţa noas-
tră românească la „Literatura și Arta” 
și este sora ei dreaptă”. 
De la primele numere, mi-am dorit 
foarte mult ca publicaţia să treacă Pru-
tul și să ducă în tot spaţiul românesc 
sufletul frumos al Basarabiei, dornice 
să se reîntoarcă Acasă. Încă Uniunea 
Sovietică nu se prăbușise, când am 
discutat la Botoșani, Suceava, Iași, Pia-
tra Neamţ, Vaslui, Galaţi și Focșani să 
facem împreună prima publicaţie pan-
românească, una de apărare a naturii și 
de cunoaștere reciprocă, de promovare 
a patrimoniului natural și cultural de 
pe ambele maluri ale Prutului. Ideea 
avea mulţi susţinători în rândul silvi-
cultorilor, ecologiștilor, jurnaliștilor 
și oamenilor de creaţie. Câţiva ani, 
am expediat gratis o parte de tiraj în 
judeţele din Moldova, fiind cele mai 
apropiate de Chișinău. Silvicultorii de 
la Botoșani, Suceava și Piatra Neamţ ne 
scriau, iar NATURA se transformase 
și în gazeta lor. Inginerul-silvic de la 
Suceava Cezar Straton, un strălucit 
publicist și un mare prieten al Basa-
rabiei, devenise colaboratorul nostru, 
scriindu-ne articole captivante despre 
monumentele și problemele din judeţ. 
Savantul Taras Gheorghe Seghedin ne 
dădea materiale despre ariile protejate 
și monumentele naturii din cealaltă 
Moldovă. 
În prima vizită la București (mai 
1990), am reușit să leg prietenii cu 
ecologiștii, jurnaliștii, scriitorii, oame-
nii de cultură și parlamentarii din 
capitală, să convin cu Anda Raicu, 
redactorul-șef de la celebra revistă 
„România Pitorească” să înfrăţim 
publicaţiile noastre, înţelegere men-
ţinută și întărită timp de 30 de ani. 
Mai apoi ne-am înfrăţit cu revistele 
„Perspective”(1997), „National Geo-
graphic-România” (2003) „Vacanţe la 
ţară”(2004) și cel mai prestigios săptă-
mânal din Ţară, „Formula AS” (2008). 
Indiferent cum au evoluat relaţiile 
politice dintre românofobii de la Chi-
șinău și îngăduitorii de la București, 
păstrez cu mult drag legăturile fra-
terne cu o mulţime de mari sufletiști 
din Ţară. E o avere uriașă. Dacă m-aș 
opri câte o zi în fiecare localitate, în 
care am prieteni, aș lipsi cu lunile din 
redacţie. Interesul meu e altul: particip 
la întâlniri și evenimente unde pot 
promova unitatea naţională, idealul 
reîntregirii și sufletul românesc. În 
timp ce alţii au alergat să scoată cât 
mai multe privilegii de la statul român, 
fără să le fie rușine că promovează în 
familie și societate moldovenismul 
stalinist, personal m-am străduit, prin 
mass-media din Ţară, să promovez 
imaginea Basarabiei românești, să 
arăt cât de frumoasă și bogată este 
cealaltă parte, din stânga Prutului. Nu 
știu câte zeci de articole mi-au apărut 
dincolo în diferite ziare și reviste, dar 
cu ajutorul enorm al unor importanţi 
directori de opinie ca Sânziana Pop 
de la săptămânalul „Formula AS”, 
Mihai Ogrinji de la revista „România 
Pitorească”, Cristian Lascu de la „Nati-
onal Geographic-România”, Marilena 
Stoian de la „Vacanţe la ţară” am izbutit 
să schimbăm percepţiile colective ale 
românilor în favoarea Basarabiei, 
să-i convingem că românii din stân-
ga Prutului nu pot fi identificaţi cu 
sculele Kremlinului din președinţie, 
parlament și guvern, că dodoniștii, 
care întruchipează regimul criminal, 
slugărnicia, corupţia și mentalitatea 
de grotă au misiunea să provoace un 
război rece pe Prut și, evident, ei nu 
ne reprezintă și sunt frâna dezvoltării 
R.Moldova. În timp ce făţarnicii din 
fruntea republicii, cu mâna întinsă 
după ajutoare, se întreceau în a vărsa 
venin peste România, timp, pare-mi-
se, de 15 ani, am ţinut coperta la revista 
„România Pitorească” cu materiale și 
imagini despre frumuseţile Basarabi-
ei, iar Mihai Ogrinji o pagină despre 
minunăţiile României, în NATURA. 
Atenţie pentru profitorii, care au cetă-
ţenie română, ridică îndemnizaţii din 
contul impozitelor poporului român 
și măscăresc România – tot ce scriem 
pozitiv despre Ţara noastră, și cei de la 
Chișinău, și cei de la București, o facem 
din inimă, fără bani și fără „kulioace”. 
Nu am renunţat ca NATURA să 
devină o revistă a tuturor vorbitorilor 
de limbă română, indiferent de locul 
lor de trai, mai ales că există modalităţi 
tehnice și informaţionale să ajungem 
în format electronic pe orice meridian 
al planetei. Ca la începuturi, îmi doresc 
foarte mult ca NATURA să aducă 
patrimoniul nostru fabulos și sufletul 
românesc Acasă, în Ţară și Diasporă. 
– Cine sunt cititorii revistei NATU-
RA și cum le mențineți interesul față 
de publicația pe care continuați s-o 
diriguiți?
– Cititorii noștri au chipul frumos 
al primăverii, iar sufletul lor sensibil se 
aseamănă cu locurile pitorești înlăn-
ţuite maiestuos pe tot întinsul Basa-
rabiei și a întregului spaţiu românesc. 
Timp de trei decenii NATURA intră 
în fiecare localitate și caută oamenii 
sensibili la tot ce înseamnă vatra lor 
strămoșească, la tot ce reprezintă 
baștina lor cu ape și păduri, dealuri 
și văi, izvoare și fântâni, la tot ce e 
legat de istoria satului sau orașului, 
de monumentele culturale și naturale, 
de personalităţile și evenimentele, 
care au marcat destinul comunită-
ţii. Știu că oamenii cu dragoste de 
NATURĂ se întâlnesc inevitabil cu 
revista NATURA și leagă o prietenie 
pe viaţă. Am publicat unele scrisori-
mărturii de la cititori, care te mișcă 
până la lacrimi și sunt o confirmare 
că zbaterile jurnaliștilor din redacţie 
de a aduna viaţa în articole e răsplătită 
pe deplin. Cuvintele de mulţumire și 
recunoștinţă sunt desprinse din inima 
abonaţilor, care ne emoţionează și ne 
determină să aducem lumină în cât 
mai multe case și suflete. Deţinem la 
redacţie lista cu numărul de abonaţi 
din fiecare localitate din R.Moldova 
și ne copleșește devotamentul unor 
mari sufletiști, care ajung să aibă 
în școală, liceu sau comunitate câte 
50-100-150 de abonaţi. Nu există nici 
o localitate din R.Moldova în care să 
nu avem abonaţi. Până și la Comrat ne 
citesc 22 de abonaţi. Dacă se întâmplă 
ca „Poșta Moldovei” să „piardă” pe 
drum vreun exemplar, suntem sunaţi 
de la Nord până la Sud să le expediem 
revista. Suntem surprinși la întâlniri 
de căldura și bucuria cititorilor, iar 
invitaţiile de a vizita un colectiv, o 
școală, o localitate sau alta se află 
mereu în agenda redacţională. Încă 
de la începuturi visam să formăm din 
cei mai buni și frumoși oameni din 
republică o mare familie și visul nostru 
se împlinește de la an la an – avem o 
numeroasă familie unită, entuziastă 
și responsabilă a revistei NATURA. 
– Revista NATURA are foarte 
mulți susținători – oameni de cultu-
ră, știinţă, artă, jurnaliști, scriitori, 
intelectuali de primă mărime. Cum 
reușiţi să-i aveţi în preajmă devenind 
colegi, colaboratori, autori și cititori? 
Ce urmează după 30?
– Succesul unei redacţii importante 
îl garantează colectivul de jurnaliști, 
grupul de colaboratori și, evident, 
cititorii. Am fost onorat să lucrez de-a 
lungul anilor cu foarte buni jurnaliști, 
eseiști, publiciști, scriitori, cărturari, 
oameni de cultură. Din cele 340 de 
numere se aude vocea celor mai mari 
personalităţi ale spiritualităţii, culturii 
și ecologiei din R. Moldova – de la 
Grigore Vieru și Gheorghe Malarciuc 
la Nicolae Dabija și Mihai Cimpoi, de 
la Spiridon Vangheli și Ion Ungurea-
nu la Alexandru Moșanu și Aurelian 
Silvestru, de la Leonida Lari și Lidia 
Istrate la Ion Vatamanu și Andrei Var-
tic, de la Ion Negrei și Eugen Statnic 
la Ion Hadârcă și Valeriu Matei, de la 
Vladimir Beșleagă și Gheorghe Ghidi-
rim la Mihail Garaz și Vasile Iovu, de 
la Dumitru Matcovschi și Haralambie 
Moraru la Axentie Blanovschi și Ghe-
orghe Vodă, de la Vera Nemţeanu și 
Alexandru Sefer la Arcadie Capcelea și 
Valentin Bobeică, de la Sergiu Fandofan 
și Pavel Gusac la Alexandru Cibotaru 
și Vlad Haraba, de la Valentina Jamba 
și Tatiana Marin la Alexei Pălănceanu 
și Ion Mija, de la Valeriu Ţarigradschi 
și Corneliu Mârza la Nicolae Odagiu 
și Maia Zlotea, de la Hristina Min-
ciună și Serafima Roșcovan la Irina 
Ciorba-Halupa și Lilia Rotaru, de la 
Pavel Bălan și Mihai Potârniche la 
Petru Tarhon și Varvara Buzilă, de la 
Aurel Lozan și Victor Strătilă la Adrian 
Musteaţă și Iuliana Cantaragiu. Puţine 
personalităţi ale culturii și ecologiei 
basarabene au rămas în afara paginilor 
revistei noastre, dar și acelea din motive 
obiective sau de sănătate. Un cuvânt de 
adâncă recunoștinţă pentru colegii care 
au luat subit drumul veșniciei – redac-
torul-șef, talentatul publicist Boris 
Vieru și distinsul cărturar Vlad Pohilă. 
Ar fi de neiertat pentru mine să nu 
spun câteva cuvinte de mândrie despre 
„albinuţele” redacţionale, care au adu-
nat polenul de pe cele mai frumoase 
flori ale limbii române și ale naturii 
moldovenești. Jurnaliștii cu peniţa de 
aur – Lilia Curchi, Silvia Ursul, Ionel 
Căpiţă, Parascovia Mămăligă, Sore-
nela Reniţă – legaţi direct de sarcinile 
redacţionale și în tandem cu extraor-
dinarii colaboratori Gheorghe Budea-
nu, Anatol Eremia, Mihai Ogrinji, 
Aurelian Silvestru, Maria Cosniceanu, 
Silvia Strătilă, Ștefan Teriș, Ludmila 
Hârjău, Lucian Reniţă, Lilia Cazacu, 
Dinu Rusu, Elena Scobioală, Claudia 
Partole, Ion Bradu, Doina Dabija, 
Ioana Bobână, Alex Nistiriuc, Angela 
Rusu, Petru Pascaru, Lucia Tăut, Iurie 
Colesnic și Oxana Greadcenco – ei toţi, 
din dulcea și frumoasa limbă română, 
cu multă dragoste plămădesc și coc 
pâinea cea din toată luna care este 
adusă în casele a zeci de mii de cititori.
Ce urmează după 30? Sunt sigur 
că vine 40, 50, 100, fiindcă NATURA 
e veșnică! 
Gheorghe BUDEANU 
Alecu RENIŢĂ, deputat în primul Parlament al R. Moldova, 
preşedintele Mişcării Ecologiste din Moldova, directorul revistei NATURA:
Sufl etul Basarabiei emană lumină, căldură şi dragoste
Cuibul familiei NATURA pe malul Nistrului

Un vis nu devine realitate prin magie; este nevoie de sudoare, determinare și munca grea. Colin Powell
Iurie COLE SNIC, 
scriitor,
Maestru al 
Literaturii
În Istorie timpul curge altfel decât în fizică. Dacă în fizică el se măsoa-ră în miimi și milionimi de secun-
dă, apoi în Istorie măsura lui e cu 
durată de secole și de milenii.
Și timpul nostru are o măsură 
secretă. O măsură nebănuită.
Zilele acestea revista ecologică 
„Natura” a împlinit 30 de ani. Parcă 
mai ieri țineam în mână primul 
număr și mă minunam de curajul 
unor oameni, care riscau să scoată o 
publicație ecologică, într-o epocă în 
care lumea se gândea mai mult la haine 
și alimente, decât la necesitatea de a 
deschide un ziar.
Dar n-am avut dreptate. De la o 
revistă ecologică s-a ajuns la Ecologia 
Spiritului, la Ecologia Culturii și asta 
grație  echipei, care a muncit și care 
de-a lungul anilor a suferit schimbări, 
dar n-a pierdut ritmul, n-a pierdut 
orientarea datorită unui navigator 
priceput, cunoscător fin al stâncilor 
subacvatice, pe care nu le pot ocoli 
majoritatea publicațiilor de la noi. 
Acest navigator hărăzit este publicistul 
și ecologistul Alecu Reniță, pe care-l 
felicit cu prilejul acestei frumoase 
aniversări, și în persoana lui – toată 
echipa redacțională.
Treizeci e cifră frumoasă, dar nu 
suficientă pentru viața unei publicații.
La mai mult și la mai mare!
REVISTA PENTRU TOŢI
Dr. Maria COSNICIANU
Revista „Natura” este unica publicaţie care timp de trei decenii reflectă, evidenţiază și promovează bogăţia și frumuseţea plaiului nostru, educă 
dragostea și grija pentru mediul înconjurător, este un 
manual de învăţătură, carte de căpătâi în domeniul eco-
logiei pentru oamenii de toate vârstele si toate ocupaţiile 
referitoare la Natura-Mamă.
Concomitent cu tematica de bază, revista publică materiale de cultură 
generală: sociologie, istorie, literatură, lingvistică, folclor, turism etc., etc., 
ceea ce face să fie foarte interesantă și foarte utilă pentru toţi membrii 
societăţii.
Cu prilejul sărbătoririi a 30 de ani de la fondarea acestei publicaţii de 
oblojire a sufletului și tămăduire a plaiului, exprim calde, sincere felicitări 
bravului colectiv al redacţiei în frunte cu distinsul ecologist, hărăzit publicist 
și eseist, adevărat patriot al acestui Pământ și Neam – Alecu Reniţă, care ţine 
pe umerii săi apariţia acestei publicaţii – tribună a demnităţii și neîngenun-
cherii Neamului. Sănătate multă, inspiraţie și noi realizări!
Acad. Mihai CIMPOI 
Scriu această urare de bine și de noi împliniri într-un timp convulsio-nat de prăpădul la scară mondială 
pe care-l face CORONAVIRUS, mic ca 
dimensiune (a milioana parte dintr-un 
milimetru) și deosebit de mare ca năs-
cător de primejdie și de spaimă, și chiar 
în ziua în care e sărbătorită știinţa (12 iunie), fapt care ne 
aduce aminte de ceea ce spune Michel de Montaigne, eseistul 
numărul unu: „În orice lucru, dacă natura nu ajută puţin, e 
greu ca știinţa și silinţa să facă vreun progres”.
Mutând lucrurile în planul referinţei binecuvântării 
noastre, putem spune că „Natura”, publicaţie care cores-
punde întru totul denumirii sale și care e redactată de 
străluciţi jurnaliști-ecologiști, ne ajută să înţelegem valoarea 
supremă, cea care ne asigură pâinea cea de toate zilele (întru 
fiinţă, se mai zice într-o variantă a „Tatălui Nostru”) și aerul 
necesar existenţei, dându-ne și ceea ce marele Grigore Vieru, 
copil al firii, denumea reazem.
Să nu uităm că limba română, singura în lume, are 
noţiunea de fire, care semnifică unitatea omului și a Natu-
rii, frăţia lui cu codrul, despre care vorbește Eminescu în 
memorabilul vers: „Codrul, frate cu românul…”
La mulţi ani și la noi realizări!
NATURA MEA DRAGĂ…
Claudia PARTOLE
Mi-e tare dragă NATURA și tot ce este al Ei, înce-pând cu firul de iarbă și terminând cu mine, eu fiind unul dintre copiii Ei! Mă bucur de 
frumusețea prin care ni se dăruie, dar mă doare sufletul 
când o văd pângărită... 
Îmi sunt apropiați acei oameni care țin la Natura-
Mamă și o apără de nesăbuința și nepăsarea multora…
Mi-i dragă și revista „Natura” cu echipa ei de ziariști receptivi la toate 
semnalele și apelurile întru salvarea averii inestimabile, care ne-a fost trans-
misă prin străbuni de la Bunul Dumnezeu – moștenire, de care însă, vorba 
cântecului, „În fiecare zi ne batem joc...” 
Datorită intervenției revistei „Natura” a fost salvat, de hoți, și izvorul din 
satul meu, Cotova, raionul Drochia. S-a întâmplat acum circa 10 ani. 
Azi, când acest minunat colectiv sărbătorește trei decenii de activitate, 
dacă am aduna toate izvoarele (și râul Nistru, și pădurile, și pământul acestui 
meleag!), întru apărarea cărora a intervenit în repetate rânduri, prin forța 
Cuvântului scris, revista „Natura”, ne-am da seama câte le-am fi pierdut și 
cu cât mai săraci am fi rămas... 
Pentru eternitate 30 de ani nu e atât de mult, dar pentru Natură fiecare 
clipă, arbore, izvor, fiecare dintre noi, oamenii, – contează foarte mult. 
Felicitări, dragi colegi!  Un codru de ani înainte, tot atât de inspirați și 
frumoși revistei și Vouă, acelora care sunteți devotați Naturii!
Ion NEGREI, 
istoric
În iunie 1990, atunci când Mișcarea de 
Renaștere și Eli-
berare Națională 
a t i n s e s e  c o t e 
maxime – mărturie în acest sens fiind 
proclamarea suveranități RSS Moldova 
(23 iunie 1990), iar Basarabia profund 
traumatizată făcea primii pași de des-
prindere de URSS, de fapt de Gulagul 
sovietic, în care fuseseră încarcerată 
mai bine de cinci decenii – la Chișinău 
apărea revista NATURA, o publicație, 
ce, iată, că zilele acestea împlinește 
30 de ani de activitate. Firește că în 
această perioadă colectivului redacției 
i-a fost dat să treacă prin multe cum-
pene, să facă față unor provocări, să 
depășească unele obstacole, dar, spre 
cinstea și onoarea echipei manageriale, 
colectivul de jurnaliști de la această 
publicație a știut să facă față lucruri-
lor, astăzi prezentându-se ca o echipă 
profesionistă, bine închegată, avându-l 
în frunte pe energicul și talentatul 
publicist Alecu Reniță. 
Echipa redacțională a cucerit citi-
torul prin modul profesionist de abor-
dare a problemelor de actualitate, prin 
adevărul istoric despre noi ca națiune, 
subiecte care se regăsesc mereu în 
paginile revistei. În opinia noastră, 
redacția s-a remarcat prin abordarea 
a două mari probleme de importanță 
vitală pentru societatea moldove-
nească în perioada postsovietică și 
posttotalitată – ecologia mediului și 
ecologia sufletului. De fapt, aceste 
două domenii, aflându-se într-o 
legătură, constituie esența existenței 
noastre ca popor. 
Integritatea personală și modul 
sănătos de viață pot fi asigurate nu 
doar prin creșterea productivității 
solului, prin îmbunătățirea calității 
apei, prin păstrarea purității aerului, 
ci și prin cunoașterea istoriei și culturii 
naționale. 
În peisajul publicisticii basarabene, 
revista NATURA este publicația cu cea 
mai articulată concepție de cultivare a 
identității naționale românești. Acesta 
din urmă, dar și componenta ecologică 
a revistei, sunt realizate de jurnaliști 
și autori profesioniști de pe ambele 
maluri ale Prutului. Prin conținutul ei, 
revista NATURA este perfect integrată 
în publicistica și cultura românească. 
Cu prilejul acestui moment ani-
versar, adresez urări de sănătate și 
mult succes echipei redacționale: în 
continuare să spargeți întunericul, 
să aduceți cât mai multă Lumină în 
casele cititorilor revistei NATURA, să 
dezavuați minciuna și falsul, să veniți 
în fața lumii cu Sfântul Adevăr. De 
fiecare dată, când vă așezați la masa 
de scris, să fiți cu gândul și la acei care, 
lecturând cele publicate, să-și recapete 
Identitatea Naţională și Demnitatea 
înaintașilor noștri, strivită de călăii 
străini și cei din partea locului.
La mulți Ani, Natura! La mulţi Ani, 
Neam și Ţară!
SUNTEM ÎMPREUNĂ DE TREI DECENII
Dr. prof. Anatol EREMIA
„Natura” este una dintre prestigioasele noastre reviste, un îndrumar, o bogată sursă de informare în diversele domenii ale vieții 
publice. Prin valoarea științifică și carac-
terul ei aplicativ-practic publicația prezintă interes atât 
pentru specialiști, cât și pentru cititorii de rând, dornici 
de a-și îmbogăți bagajul de cunoștințe.
Deosebit de interesante sunt articolele despre însăși natura meleagurilor 
noastre. Lucruri noi și noi aflăm despre ariile naturale, despre codrii noștri 
seculari, despre râurile noastre mari și mici, despre grădinile și parcurile 
de altădată. Captivante sunt relatările despre animale, păsări, arbori, flori 
și plante decorative.
Importante sunt studiile despre istoria ținuturilor românești, despre eve-
nimentele istorice și faptele de glorie ale străbunilor noștri. Profunde și de 
mare pondere informațională sunt articolele redacționale. Denotă dragoste 
de neam și țară scrierile literare, articolele de cultură și artă națională.
Studenții și elevii găsesc în paginile revistei multe dintre cele necesa-
re pentru însușirea temelor prevăzute de programele școlare. Utile sunt 
recomandările și sfaturile pentru gospodarii de la țară, pentru harnicele 
gospodine de casă.
Evidentă este dorința echipei de creație ca revista să devină o sursă eficientă 
de cunoaștere și înțelegere a fenomenelor și faptelor din natură și societate.
Sincere mulțumiri dlui Alecu Reniţă, fondatorul acestei publicaţii, redac-
torilor și autorilor, felicitări cititorilor cu prilejul celor 30 de ani ai revistei 
noastre ,,Natura”.
TREIZECI DE ANI… CA O CLIPĂ
O PUBLICAŢIE DE ÎNVĂŢĂTURĂ
TRIBUNĂ DE CULTIVARE A IDENTITĂŢII NAŢIONALE
Revista NATURA în ospeţie la elevi din Orhei, 2019
În vizită la cititorii fideli din Mereni, Anenii Noi, 2019
Scrisorile au umplut de bucurie, de-a lungul anilor, echipa revistei NATURA
Prietenii de la 
Fundurii Vechi, Glodeni, 
în vizită la revista NATURA
10
Iunie 2020   
Condiţii de plantare
Crește bine pe orice tip de 
sol, cu condiţia să fie bine dre-
nat. Cel mai bine se simte însă 
în solul reavăn. Înflorește fie că 
este plantată în plin soare, fie la 
semiumbră. Dacă aveţi soiuri cu 
frunze panașate, atunci ar trebui 
să le plantaţi la soare, pentru un 
colorit frumos.
Florile roz, mari, apar în 
mai-iunie și sunt grupate în 
inflorescenţe de până la 4 pe 
tulpini. Specia Weigela florida 
are numeroase cultivaruri cu 
flori albe, roz și roșu în diferite 
nuanţe, bicolore, precum și 
frunziș purpuriu sau variegat.
Îngrijirea florilor
Weigela este o plantă rezis-
tentă la ger, dar suportă bine și 
seceta. Se udă regulat, cu apă 
în cantităţi moderate. Vara este 
bine să creștem cantitatea de apă 
pentru udare.
Pentru a înflori abundent, 
planta trebuie tăiată anual, 
ocazie cu care se îndepărtează 
lemnul bătrân și se stimulează 
producţia de tulpini noi. Tulpi-
nile pe care au crescut flori se 
taie la jumătate vara, după ce 
perioada de înflorire a trecut. 
Ele se scurtează deasupra unui 
mugure sau a unui lăstar bine 
plasat.
Înmulţirea
Se înmulţește prin butași 
lignificaţi sau semilignificaţi. 
Se pot folosi lăstarii îndepărtaţi 
la tundere. Pentru ameliorarea 
speciilor, specialiștii practică și 
înmulţirea prin seminţe. Însă-
mânţarea se face toamna, după 
ce seminţele sunt coapte.
Se plantează izolat sau în 
grupuri de arbuști. Adeseori 
e plantată lângă Forsythia, 
Weigela înflorind imediat 
după ea.
CASA ŞI FAMILIA TA
Mă îndoiesc, deci cuget. Cuget, așadar exist. Descartes
Ciorbă de raţă cu varză
Ingrediente: carne de raţă (spa-
tele, aripile, labele), 1/2 varză proas-
pătă tocată, 1 ceapă mare tocată, 
1 morcov tocat, 2 tulpini de ţelină 
tocate, 1/2 cană roșii tocate (din con-
servă), 1 cană varză acră, 1 mână 
de fidea sau paste, 2 linguri de ulei, 
1 foaie de dafin, mărar și pătrunjel 
tocat, piper și sare după gust.
Mod de preparare: Se încinge 
uleiul într-o oală și se călește ceapa 
până când devine transparentă. Se 
adaugă morcovul, ţelina și treptat 
varza și se stinge cu o cană de apă. 
Când începe să fiarbă, se adaugă carnea, foaia de dafin și se acoperă bine cu 
apă (se adaugă puţină sare și piper). Se lasă să fiarbă la foc mediu cu capa-
cul pus pe o parte (30-40 minute), se ia spuma dacă este nevoie, se adaugă 
zeama de varză și se lasă să mai fiarbă vreo 10 minute, apoi se pun roșiile. Se 
lasă să fiarbă până când carnea se desprinde de pe os (dacă este prea multă 
grăsime la suprafaţă, o puteţi scoate cu o lingură). Se pun pastele și se lasă 
5-10 minute, se gustă de sare și piper, se oprește focul și se adaugă verdeaţa.
Fasole verde cu usturoi şi roşii
Ingrediente: 1 kg fasole verde, 1 kg roșii, 3 căţei de usturoi, 2 cepe, 100 
ml ulei (de floarea-soarelui ori măsline), 2 linguri pătrunjel uscat sau 
proaspăt, sare după gust.
Mod de preparare: În primul rând fasolea verde se curăţă și se rupe 
bucăţele medii, se lasă și mai lungă, dacă vă place. Se spală bine sub getul 
de apă și se pune la scurs.
Fiind sezon, se aleg roșiile cât mai coapte și se spală (pentru culoare 
puteţi pune și roșii galbene).
Se taie bucăţi medii (curăţate de cotoare) și se trec printr-un blender. 
Nu se fac piure foarte fin, se lasă așa mai grunjoase. Dacă nu aveţi blender 
se pot toca mărunt la cuţit sau se dau prin răzătoare.
Într-o tigaie mare și adâncă se toarnă jumătate din ulei (de floarea-
soarelui ori de măsline), se încălzește bine și se pune la călit ceapa tocată 
mărunt. Când începe să se rumenească, se adaugă și usturoiul tocat 
mărunt, se amestecă și călește încă vreo 2 minute.
Se toarnă acum roșiile pasate, se amestecă bine și se lasă să fiarbă 10 
minute la foc mediu. Apoi în tigaie se pune fasolea verde pregătită la pasul 
1 și se toarnă restul din ulei.
Apă se adaugă cât să acopere exact fasolea din tigaie, nu mai mult! 
Când totul începe să fiarbă, se face focul mai mic, se acoperă tigaia cu 
capac și se lasă așa 30 de minute.
După acest timp se scoate capacul și se lasă să mai fiarbă încă 30 de 
minute.
Ideea este că după tot timpul de fierbere, apa și zeama în plus din 
tigaie se evaporă și sosul de roșii se face ceva mai dens. În caz că acest 
lucru nu se întâmplă, se mărește focul sub tigaie și se lasă mâncarea să 
fiarbă mai intens.
Când se ajunge la consistenţa dorită a sosului de roșii, dacă și fasolea 
este fiartă, se potrivește de sare, se adaugă pătrunjelul, se amestecă ușor 
și se închide focul.
Se lasă măcar 15 minute să se pătrundă înainte de servire.
Este foarte bună caldă, dar și mai delicioasă rece, pentru că se pătrunde 
și mai bine, fasolea este mai fermă și se potrivește perfect cu sosul de roșii 
acrișor. O serviţi cu orice vă place - carne, pește, orez, etc.
Salată de legume pentru vară
Ingrediente: 3 cartofi, 1 morcov, câteva bucheţele de broccoli, 1/2 sfeclă 
roșie fiartă, 1/2 dovlecel zucchini (de culoare verde închis), ulei de măsline 
(dacă nu aveţi, puteţi pune și ulei de floarea-soarelui, dar nu are gustul la 
fel), zeama de la o lămâie, piper, sare.
Mod de preparare: Cartofii se pun la fiert în coajă într-o cratiţă cu 
apă și sare.
Separat se pun la fiert dovlecelul zucchini în coajă, morcovul curăţat 
de coajă și bucheţelele de broccoli lăsate întregi.
Cartofii se răcesc, se curăţă de coajă și se taie cuburi.
Dovlecelul zucchini se taie în jumătate, apoi în feliuţe potrivite, mor-
covul - în rondele, iar broccoli - se desface în bucheţele mai mici.
La sfârsit se pune sfecla roșie tăiată cuburi, se condimentează cu sare 
și piper, se asezonează cu ulei de măsline și zeamă de lămâie.
Prăjitură simplă cu vişine
Ingrediente: 1 kg de vișine, 8 ouă, 200 gr zahăr, 250 gr făină, 50 ml ulei, 
un plic zahăr vanilat, coaja de la o lămâie, un praf de sare.
Mod de preparare: Se spală vișinele, se curăţă de sâmburi și se lasă la 
scurs. Se bat bine albușurile spumă, se adaugă apoi zahărul și se bate în 
continuare până ce se obţine o spumă tare, densă și lucioasă (dacă întorci 
castronul deasupra capului să nu-ţi curgă spuma în cap). Se adaugă trep-
tat gălbenușurile, zahărul vanilat, sarea și coaja de lămâie. Apoi se pune 
mixerul pe turaţie mai mică și se adaugă treptat jumătate din făină, uleiul 
și apoi cealaltă jumătate de făină.
Într-o tavă tapetată cu hârtie de copt se întinde aluatul. Tava cea mai 
potrivită ar fi de dimensiunile 42x30 cm.
Vișinele care s-au scurs se adaugă peste aluat bucată cu bucată. Unele 
se „aruncă” mai de sus, pentru a ajunge mai adânc în aluat și altele mai 
de jos, pentru a rămâne la suprafaţă. Astfel vom avea vișine în toată 
grosimea prăjiturii.
Prăjitura se coace 25 minute la 180°C (treapta medie la cuptoarele pe 
gaz). Cum s-a scos din cuptor se presară cu zahăr tos, zahăr vanilat sau 
zahăr pudră.
Notă: În loc de vișine puteţi folosi caise, piersice, pere, prune, cireșe 
sau strugurei de grădină.
LA  PLĂCINTE,
ÎNAINTE!
ÎN GRĂDINA CU FLORI
Weigela, arbustul 
potrivit pentru grădina ta
Regulile de aur ale bunicii
(despre curăţarea obiectelor din inox)
Cuptorul cu microunde
Petele de grăsime acumulate pe cuptorul tău cu 
microunde din inox pot fi eliminate cu pastă de 
dinţi. Aplică un strat de pastă de dinţi obișnuită 
peste zonele afectate, lasă să acţioneze câteva minu-
te după care șterge cu un burete. Pasta de dinţi este 
ușor abrazivă, dar are agenţi de curăţare moderaţi 
ca putere pentru a nu produce zgârieturi.
Oalele şi cratiţele
Bicarbonatul de sodiu este aliatul perfect împo-
triva grăsimilor vechi și întărite de pe cratiţele din 
inox din bucătărie. Prepară o soluţie din apă caldă, 
bicarbonat de sodiu și câteva picături de deter-
gent de vase și lasă cratiţele la înmuiat două-trei 
ore. Cu un burete de vase spală în mod obișnuit 
cratiţele. Acestea vor arăta impecabil și eviţi astfel 
zgârierea lor.
Chiuvetele
Calcarul din apă se depune foarte ușor pe chiu-
veta din bucătărie, iar petele albe care apar în timp 
sunt extrem de inestetice. Există însă, o mulţime de 
soluţii de îndepărtare a lor, atât în comerţ, cât și în 
propria casă. Dacă speli frecvent chiuveta din inox 
cu oţet sau apă de gură vei ţine la distanţă petele 
și o vei dezinfecta. Pentru a îndepărta urmele de 
apă, care rămân de obicei după clătire, poţi lustrui 
chiuveta cu puţin ulei de măsline. La final, șterge-o 
într-o singură direcţie cu o lavetă de bumbac sau 
elimină surplusul cu prosoape de hârtie.
Robinetele şi bateriile
Dacă vrei să eviţi folosirea unor soluţii puternice 
și toxice pentru curăţarea robinetelor și bateriilor 
din baie, oţetul alb îţi va fi de mare ajutor. Depune-
rile de piatră și rugină se vor curăţa după o perioadă 
de câteva minute de la aplicarea oţetului. Șterge cu 
un burete aspru și clătește cu apă din abundenţă.
Tacâmurile
Tacâmurile din inox pot fi lustruite cu mare ușu-
rinţă dacă în chiuveta din bucătărie se pune folie de 
aluminiu și apă din abundenţă cât să acopere toate 
tacâmurile. Se presară sare de masă și sucul de la 
două-trei lămâi și se lasă să acţioneze 10-15 minute.
Expresii înaripate
(folosite zi de zi)
- A pierde nădejdea în cineva = a) a nu mai avea 
încredere în cineva; b) a fi dezamăgit.
- A duce (sau a purta, a târî, a ţine pe cineva) de 
nas = a) a domina, a stăpâni, a conduce (pe cineva), 
determinându-l să facă ceva (care nu este în intere-
sul său); a amăgi, a înșela (pe cineva).
- A fi mai mult mort decât viu = a) a fi cuprins 
de o frică puternică; b) a fi peste măsură de obosit, 
de istovit.
- A-i veni (cuiva) moș Ene pe la gene = a i se face 
somn, a începe să moţăie.
- A duce (pe cineva) la mormânt [sau a băga 
(pe cineva) (de viu)în mormânt] = a) a pricinui 
moartea cuiva; b) (p.ext.) a necăji, a chinui foarte 
mult (pe cineva).
- A face (praf și) chiseliţă = a snopi (pe cineva) 
în bătăi, a bate măr (pe cineva).
- A se face dunăre (turbată) (sau a se face dunăre 
de mânie ori a fi mânios dunăre) = a se mânia, a se 
supăra foarte tare.
Principalele lucrări de întreţinere la cultura de morcov, care 
trebuie efectuate după semănat, sunt următoarele:
prășila oarbă - în cazul în care apar buruieni sau se formează 
crustă la suprafaţa solului. Pot fi efectuate trei prășile mecanice sau 
1-2 prășile manuale;
rărirea - trebuie făcută atunci când apar primele 4-5 frunze. Tre-
buie să asiguri o distanţă de 4-5 centimetri între plante pe rând. În 
cazul suprafeţelor mai mari, precum cultura de morcovi din câmp, 
nu este necesară rărirea, deoarece densitatea per hectar este optimă 
prin semănarea mecanică și folosirea seminţelor drajate.
irigarea - trebuie făcută după semănat și repetată la 2-3 zile, ca să 
asiguri umiditatea necesară pentru răsărirea plantelor, cu o cantitate 
de 80-100 metri cubi/hectar. În perioada îngroșării rădăcinilor, iri-
garea trebuie făcută de cinci sau șase ori, cu o cantitate de 300-400 
metri cubi/hectar. În zonele în care precipitaţiile sunt abundente, 
2-3 udări sunt suficiente.
fertilizarea - fertilizarea culturii de morcov se face în două etape 
și este recomandată cu precădere pentru solurile sărace. Fertilizarea 
de bază se face atunci când au apărut cel puţin trei sau patru frun-
ze, după rărit. A doua fertilizare trebuie făcută atunci când începe 
îngroșarea rădăcinilor. Fertilizarea trebuie repetată la un interval 
de 25-30 de zile și este recomandat un îngrășământ pe bază de azot, 
fosfor și potasiu.
Sfaturi utile
Lucrări de întreţinere 
corectă a culturii de morcov
Weigela este unul dintre cei mai populari și robuști arbuști de grădină. Odată plantat, se va dezvolta frumos chiar dacă îi acordaţi 
puţină atenţie. Arbust de talie mijlocie, Weigela va 
ajunge până la 2 metri înălţime și 2,5 metri în diametru.

Începutul verii este un prilej perfect de a ne bucura de fructe și legu-
me proaspete crescute în 
ţara noastră. E bine să le 
mâncăm la scurt timp după 
ce le-am procurat și să nu 
le păstrăm prea mult în 
frigider.
Cireşele
Aceste fructe proaspete au propri-
etăţi antioxidante și puţine calorii. 
Fructele oferă o serie de beneficii 
pentru sănătate, cum ar fi recupera-
rea organismului după efort, ajută la 
somn și protejează inima. Unul dintre 
compușii forte conţinut de cireșe 
este licopenul, un compus pe care îl 
găsim și în roșii. Cireșele mai conţin 
antociani, compuși care ameliorează 
în mod natural durerea și au efect 
antiinflamator, putând reduce riscul 
îmbolnăvirii cu mai multe tipuri de 
cancere. Cireșele sunt una dintre cele 
mai bune surse naturale de melato-
nină, hormonul responsabil de un 
somn lung și odihnitor. O porţie de 
cireșe este o sursă bună de fibre și 
vitamina C.
Castravetele
Compus din 96% apă, este unul 
dintre alimentele cu putere mai mare 
de hidratare. Castravetele este bogat 
în vitaminele A, C și K, precum mag-
neziu și potasiu. În afară de salate și 
sandwich-uri, încercaţi să utilizaţi felii 
de castravete pe garnituri.
Agrişele
Agrișele conţin vita-
mina C, fibre, minerale 
și potasiu care sunt bune 
pentru întregul orga-
nism. Deși sunt destul 
de acre, nutriţioniștii ne 
recomandă să le consu-
măm fără adaos de zahăr, 
pentru a ne bucura de 
beneficiile acestor fructe 
fără calorii suplimentare.
Zmeura
Compușii din zmeură au abilitatea 
de a preveni dezvoltarea excesivă a 
bacteriilor și a unor tipuri de ciuperci 
care pot afecta organismul. Pe cât de 
puţine calorii are, pe atât este zmeura 
de bogată în antioxidanţi care combat 
îmbătrânirea și reduc riscul unor afec-
ţiuni asociate vârstei a treia.
Morcovii
Deși sunt disponibili pe piaţă pe 
întreaga durată a anului, morcovii au 
cel mai bun gust la începutul verii. 
Dulci, parfumaţi și plini de sevă, 
morcovii timpurii sunt bogaţi în 
beta-caroten, un antioxidant puternic 
care protejează pielea și revitalizează 
sângele.
Cartofii noi
Cartofii noi și dulci sunt una din-
tre cele mai populare legume de la 
începutul verii. Plini de carbohidraţi, 
proteine, calciu, fibre și nu în ultimul 
rând, vitamina C, cartofii reduc infla-
maţiile, cresc activitatea cerebrală și 
previn bolile cardiovasculare.
Ceapa
Fitocompușii activi din ceapă 
îmbunătăţesc imunitatea organismu-
lui, reglează nivelul de zahăr din sânge 
și sunt responsabili de producerea 
colesterolului HDL „colesterolul bun”, 
care menţine inima sănătoasă.
Usturoiul
Pentru a beneficia de toate nutri-
mentele sale, usturoiul trebuie consu-
mat crud. Cel mai important efect al 
său este cel de antibiotic natural, care 
poate ajuta organismul în lupta cu 
infecţiile. Usturoiul este un aliat bun 
datorită conţinutului de magneziu, 
calciu, vitamina B, fosfor și potasiu.
Boabele de mazăre
Înainte de toate mazărea este o 
sursă bogată de fibre vegetale, vitami-
na A, vitamina C, vitamina B9, carbo-
hidraţi, calciu, fier, fosfor, potasiu și 
alte minerale. Specialiștii susţin că din-
tre toate vegetalele, acestea sunt cele 
mai potrivite pentru a furniza tiamină 
(vitamina B1). Mazărea poate substitui 
cu succes carnea pentru o vreme, fiind 
extrem de bogată în proteine.
Apa oxigenată
12 motive pentru care nu trebuie 
să-ţi lipsească din casă
Pe lângă faptul că poate dezinfecta diverse răni, apa oxigenată poate fi folosită și pentru curăţarea locuinţelor. Apa oxigenată este un germicid fenomenal, considerat a fi unul din cei mai eficienţi și 
siguri dezinfectanţi dis-
ponibili pe piaţă. Acest 
produs are abilitatea de 
a ucide microorganisme 
prin oxidare - cu alte 
cuvinte, apa oxigenată 
poate realiza un fel de 
ardere controlată.
Ceea ce poate nu știai este că proprietăţile tocmai enumerate ale apei 
oxigenate o fac să fie un produs ideal pentru curăţarea locuinţelor. Mai mult, 
această substanţă este ieftină și, spre deosebire de numeroasele produse 
pe bază de chimicale disponibile în magazine, nu provoacă niciun efect 
secundar nedorit.
Înainte de a-ţi enumera toate modalităţile interesante în care poţi folosi 
acest produs în casă, dorim să-ţi amintim că majoritatea soluţiilor de apă 
oxigenată pe care le poţi achiziţiona au o concentraţie de 3%. Ţinând seama 
de acest fapt, pregătește-te să descoperi 12 motive pentru care apa oxigenată 
nu ar trebui să-ţi lipsească din casă!
12 moduri surprinzătoare în care poţi folosi apa oxigenată:
1. Dezinfectarea meselor și a tocătoarelor de lemn
Mesele și tocătoarele de lemn sunt un mediu ideal pentru proliferarea 
microbilor prezenţi în carnea crudă, cum ar fi Salmonella. Pentru a dezin-
fecta aceste suprafeţe, nu trebuie decât să le pulverizezi cu apă oxigenată.
2. Curăţarea fructelor și a legumelor
În zilele noastre, fructele și legumele pe care le achiziţionăm din piaţă 
sunt acoperite cu tot felul de microbi și chimicale nocive care ne pot afecta 
sănătatea.
Pentru a curăţa aceste alimente, pur și simplu amestecă o jumătate de 
cană de apă oxigenată cu un castron de apă normală. Folosește amestecul 
obţinut pentru a clăti fructele și legumele achiziţionate.
3. Dezinfectarea frigiderelor și a chiuvetelor
Frigiderul este locul unde depozităm alimentele pe care le consumăm, 
iar în chiuvetă spălăm aceste alimente înainte de a le găti, precum și diferite 
ustensile folosite pentru gătit.
Deoarece frigiderul și chiuveta pot găzdui mii și milioane de microbi, 
este indicat să folosești puţină apă oxigenată pentru a curăţa periodic 
interiorul acestor două spaţii. Lasă substanţa să acţioneze timp de câteva 
minute, apoi îndepărteaz-o cu o cârpă umedă.
4. Curăţarea bureţilor
Din cauza faptului că sunt utilizaţi pentru a îndepărta resturile alimen-
tare de pe farfurii și ustensile, bureţii de bucătărie sunt îmbibaţi cu tot felul 
de bacterii potenţial nocive. Pentru a-i dezinfecta, prepară un amestec din 
cantităţi egale de apă oxigenată și apă normală, apoi pur și simplu înmoaie-
ţi bureţii în aceasta.
5. Albirea rufelor
Această substanţă poate îndepărta petele de pe rufele albe, dar și petele 
de sânge de pe covoare și ţesături. Data viitoare când vrei să speli albituri, 
nu porni mașina de spălat înainte să introduci o cană de apă oxigenată 
în aceasta. În cazul petelor de sânge, aplică această substanţă direct pe 
suprafeţele pătate.
6. O baie detoxifiantă care te întinerește
Dacă vrei să-ţi întinerești, reîmprospătezi și detoxifiezi trupul, toarnă doi 
litri de apă oxigenată (concentraţie 3%) într-o cadă plină cu apă fierbinte și 
scufundă-te în acest amestec pentru cel puţin o jumătate de oră.
7. Uciderea ciupercii piciorului
Apa oxigenată este un remediu eficient împotriva ciupercii piciorului. 
Prepară o soluţie din cantităţi egale de apă oxigenată și apă normală, apoi 
înmoaie-ţi picioarele în aceasta pentru o jumătate de oră, în fiecare seară.
8. Tratarea infecţiilor
Apa oxigenată este utilă pentru a trata infecţiile cutanate, inclusiv cele 
de natură fungică. Te sfătuim să aplici această substanţă direct pe regiunea 
afectată de mai multe ori pe zi.
9. Uciderea acarienilor
Acarienii se pot aduna exact acolo unde te aștepţi cel mai puţin și sunt 
foarte greu de observat cu ochiul liber. Lăsaţi de capul lor, acești dăunători 
îţi pot afecta starea generală de sănătate.
Pentru a-ţi curăţa casa de acarieni, prepară un amestec din cantităţi egale 
de apă oxigenată și apă normală, apoi folosește o sticlă cu pulverizator pen-
tru a-l aplica în toate locurile unde bănuiești că acarienii și-au făcut culcușul.
10. Dezinfectarea periuţelor de dinţi
Periuţele de dinţi adăpostesc tot felul de microbi care, pe termen lung, ne 
pot afecta sănătatea. Pentru a curăţa aceste instrumente de igienă dentară 
atât de importante, nu trebuie decât să le scufundăm în puţină apă oxigenată.
11. Ameliorarea durerilor de dinţi
Deși apa oxigenată nu este un analgezic, această substanţă are proprietăţi 
antivirale, antibiotice și antifungice, motiv pentru care o poţi folosi pentru 
a lupta împotriva infecţiilor bucale.
12. Deschiderea la culoare a părului
Dacă vrei să-ţi deschizi părul la culoare, amestecă apă oxigenată (con-
centraţie 3%) cu o cantitate egală de apă normală. După ce ţi-ai făcut duș, 
pulverizează-ţi amestecul obţinut pe păr. Schimbarea nu este radicală, dar 
toată lumea va avea impresia că părul ţi s-a deschis la culoare în mod natural.
Sursa: retetepractice.com
MEDICINA NATURISTĂ
Fiecare lucru are frumuseţea lui, dar nu oricine o vede. Confucius
Ce este boala Lyme? Boala Lyme este o boală infec-ţioasă cauzată de bacteriile Borrelia burgdorferi. Această bacterie se transmite oamenilor printr-o 
mușcătură de căpușă infectată. Căpușa se infectează după 
ce se hrănește din cerbi, păsări sau șoareci infectaţi.
Pentru a transmite boala o căpușă trebuie să stea pe piele 
cel puţin 36 de ore. Multe persoane cu boala Lyme nu știu că 
au fost mușcate de o căpușă. Boala Lyme a fost recunoscută 
pentru prima dată în orașul Old Lyme, Connecticut, în anul 
1975. Este cea mai frecventă boală de căpușă din Europa și 
Statele Unite ale Americii.
Persoanele care trăiesc sau petrec timp în zone împă-
durite au șanse mai mari să se aleagă cu o asemenea boală. 
De asemenea, oamenii care au animale domestice și merg 
în zone împădurite riscă să se aleagă cu această bacterie 
numită Borrelia burgdorferi.
Simptomele bolii Lyme
Persoanele cu boala Lyme pot reacţiona diferit, iar simp-
tomele pot varia ca și gravitate. Deși boala Lyme este împăr-
ţită în general în trei etape, simptomele se pot suprapune.
Cele trei stadii ale bolii Lyme sunt:
Stadiul 1: Eritemul cronic migrator (ECM) - începe 
de obicei cu o leziune tegumentară caracteristică, eritem 
cronic migrator.
Stadiul 2: Infecţie diseminată - după mai multe zile până 
la săptămâni, spirochetele se pot răspândi prin sânge spre 
alte organe din corp.
Stadiul 3: Infecţie persistentă - luni până la ani mai târziu 
pot apărea semnele unor complicaţii grave.
Chiar și așa boala Lyme are o serie de simptome printre 
care:
- o erupţie plată, circulară, care arată ca oval;
- dureri articulare și umflături;
- dureri musculare;
- dureri de cap;
- febră;
- noduli limfatici umflaţi;
- tulburări de somn;
- dificultate de concentrare.
Dacă vă găsiţi în situaţiile de mai sus este bine să vă 
adresaţi medicului imediat. Aceste simptome pot apărea 
imediat după infectare sau chiar la luni sau ani distanţă.
Tratamentul bolii Lyme
Boala Lyme este tratată cel mai bine în stadiile incipi-
ente. În cazul acesta nu este nevoie decât de 10-14 zile de 
antibiotice orale pentru a elimina infecţia.
Medicamentele utilizate pentru a trata boala Lyme 
includ:
- doxiciclina, amoxicilina sau cefuroximul, pentru adulţi 
și copii;
- cefuroxim și amoxicilina, sunt utilizate pentru a trata 
femeile care alăptează sau îngrijesc un copil.
Antibioticele intravenoase (IV) sunt utilizate pentru 
unele forme mai grave de boală Lyme și pentru persoanele 
care au probleme cu inima sau cu sistemul nervos central.
După terminarea tratamentului, persoana infectată 
trebuie să urmeze un regim alimentar care poate să dureze 
între 14 și 28 de zile.
Artrita Lyme, un simptom în stadiul tardiv al bolii Lyme, 
care poate fi prezentă la unele persoane, este tratată cu 
antibiotice orale timp de 28 de zile.
După terminarea tratamentului, persoanele infectate cu 
boala Lyme pot, încă, avea simptome ca și cum ar fi infecta-
te. Simptomele sindromului bolii post-Lyme sunt similare 
cu cele care apar în stadiile incipiente. Sindromul bolii 
post-Lyme poate afecta mobilitatea și abilităţile cognitive. 
Tratamentul este axat în principiu pe calmarea durerii și a 
disconfortului. Majoritatea oamenilor se recuperează, dar 
poate dura luni sau ani.
Nu există dovezi că boala Lyme este contagioasă între 
oameni. De asemenea, în conformitate cu Centrul pentru 
Controlul și Prevenirea Bolilor (CDC), femeile însărcinate 
nu pot transmite boala fetusului prin laptele matern.
Printre celebrităţile lumii care au fost afectate de boala 
Lyme se numără următoarele persoane: Justin Bieber, Avril 
Lavigne, Ben Stiller, Shania Twain, Kelly Osbourne, Ally 
Hilfiger, Debbie Gibson, Alec Baldwin, Daryl Hall, Thalía 
Mottola, Kris Kristofferson, Bella Hadid.
Claudiu PETRIŞOR
Ce este boala Lyme
Cele mai nutritive fructe şi legume autohtone din luna iunie

Când marea este liniștită, oricine poate fi cârmaci. Syrus
FRUMUSEŢE
Pagini organizate după „Formula AS”, 
„Asul Verde”, ziare.com şi alte surse de 
Paraschiva MĂMĂLIGĂ
Traista cu bancuri
Bancuri pentru şi despre copii
Un băieţel intră la ceasornicar 
cu un căţeluș în braţe.
– Bună ziua. Am venit pentru 
câine.
– Pentru câine? Aici se repară 
ceasuri. Ce pot eu să-i fac? Ce are?
– Se oprește din zece în zece 
minute…
* * *
Învăţătorul a scris în carnetul 
elevei:
– „Liliana vorbește prea mult”.
Tatăl, semnând observaţia de 
luare la cunoștinţă, adaugă:
– „Dacă i-aţi cunoaște mama!”
* * *
O fetiţă stătea lângă mama ei 
și o studia. La un moment dat, a 
observat cât de multe fire de păr 
alb are pe cap și a întrebat-o de ce.
Mama i-a răspuns: “De câte ori 
mă superi, sau faci un lucru rău 
și eu sunt nefericită, îmi iese câte 
un fir alb”.
După câteva momente de gân-
dire profundă, fetiţa i-a răspuns: 
“Deci așa a ajuns bunica să aibă 
tot părul alb…”
* * *
– Doamnă învăţătoare, să știţi 
că fiul meu nu poate veni azi la 
școală!!!
– Dar cu cine vorbesc ?
– Cu tatăl meu!
* * *
O fetiţă abia a terminat prima 
săptămână de clasa întâi și a venit 
supărată acasă:
- Îmi pierd vremea cu școala, - 
îi spune mamei. - Nu știu să citesc, 
nu știu să scriu și nici să vorbesc 
nu mă lasă!
* * *
– Doamna învăţătoare, poate 
fi pedepsit cineva pentru un lucru 
pe care nu l-a făcut?
– Nu!
– Atunci nu o să mă pedepsiţi 
pentru că nu mi-am făcut tema!
* * *
Mama intră în dormitorul 
lui Răducu să-l trezească pentru 
a pleca la școală, dar îl găsește 
plângând.
– Fiule, de ce plângi? îl întrea-
bă.
– Am visat că școala luase foc.
Mama încearcă să-l consoleze:
– Nu mai plânge, scumpul 
meu, era doar un vis.
– Tocmai de-asta plâng!
* * *
– Gigel, spune-mi cel mai lung 
cuvânt care îţi vine în minte.
– Gumă.
– Cum așa? Are doar două 
silabe.
– Da, dar o putem lungi cât 
vrem!
Vişinele ard 
grăsimile
În dieta de o săptămână vei 
avea nevoie în jur de două-trei 
kilograme de vișine. Regimul 
trebuie să fie asociat cu multe 
legume, carne de pui și de pește, 
cât mai sărac în grăsimi și car-
bohidraţi.
Ziua 1
Mic dejun: un ou fiert, două 
linguri de brânză de vaci, o cafea 
cu lapte.
Prânz: supă de pui, o felie de 
pâine, sote de fasole verde, 200 
grame de vișine.
Cină: orez cu ciuperci, salată 
de sfeclă, un pahar de 250 ml suc 
de vișine.
Ziua 2
Mic dejun: trei linguri de 
brânză de vaci, o felie de pâine 
prăjită, cafea.
Prânz: supă de legume, carne 
de pește la grătar, piure de cartofi 
(150 gr), usturoi, 250 gr vișine.
Cină: ghiveci de legume cu 
salată verde, o felie de pâine, o 
prăjitură cu vișine confiate.
Ziua 3
Mic dejun: 300 gr vișine.
Prânz: supă de legume, salată 
din ciuperci, ardei, măsline, cas-
traveţi, roșii, 250 ml suc proaspăt 
de vișine.
Cină: friptură de pui (150 gr), 
salată verde, 200 gr vișine.
Ziua 4
Mic dejun: cereale integrale cu 
lapte, 100 gr vișine.
Prânz: supă de pui cu legume/
supă de pui cu tăiţei, friptură de 
vită (100 gr) cu cartofi natur (150 
gr), 250 gr vișine.
Cină: piure de cartofi (150 gr) 
cu friptură de pui la cuptor (150 
gr), salată de roșii cu castraveţi, o 
prăjitură cu vișine.
Ziua 5
Mic dejun: iaurt degresat cu 
fulgi de porumb, 100 gr vișine.
Prânz: supă de legume, pește 
slab la grătar cu lămâie, un pahar 
de 250 ml suc de vișine.
Cină: supă de pui, friptură 
înăbușită de pui cu garnitură de 
fasole verde, 200 gr vișine.
Ziua 6
Mic dejun: ou fiert, două lin-
guri brânză de vaci, cafea cu lapte.
Prânz: supă de curcan, pui la 
grătar cu garnitură de crudităţi 
(morcovi, ţelină, lămâie, etc.), 
prajitură de vișine sau 150 gr 
vișine.
Cină: supă de curcan, 200 gr 
vișine.
Ziua 7
Mic dejun: iaurt degresat, o 
felie de pâine prăjită și 100 gr 
vișine.
Prânz: supă de legume, friptu-
ră de pui cu salată verde, 250 ml 
suc de vișine.
Cină: pește la grătar cu legume 
la cuptor, salată de fructe (100 gr 
vișine, iar restul fructelor, după 
preferinţă).
Autor: redactia ele.ro
Clubul dietelor de slăbit Ce spune culoarea rujului 
despre personalitatea ta
Roșu aprins, roz sau o nuanţă naturală – ce culoare preferi să aibă rujul pe care îl porţi pe buze? Orice alegere ai face, asta spune multe 
despre personalitatea ta.
1. Roșu aprins - ești o persoană cu multă încredere de 
sine, dar și foarte pasională. Îţi place să fii admirată de cei 
din jur și nu te deranjează absolut deloc dacă alţii îţi văd 
latura senzuală.
2. Mov - îţi place să deţii controlul, chiar dacă nu faci asta 
în mod vădit. Nu ești neapărat o persoană care să se laude 
cu capacităţile sale, dar știi exact ce faci. Ești organizată și 
răbdătoare. Preferi să plănuiești totul cu atenţie înainte de 
a lua decizii.
3. Roșu deschis - dacă preferi un ruj roșu, dar mai 
„subtil”, ești genul de persoană căreia îi place mai degrabă 
discreţia. Această alegere mai spune despre tine că ești 
destul de individualistă, dar nu înseamnă că ești plictisi-
toare. De asemenea, pui accent mare pe viaţa personală și 
pe respectarea acesteia.
4. Culoarea piersicii - ești o persoană bună, blândă și 
generoasă. Îţi preţuiești foarte mult familia și prietenii și 
întotdeauna le ești alături atunci când au nevoie de sprijin. 
Îţi place să-ţi pui timpul și energia la dispoziţia altora.
5. Roz aprins - îţi place să îi conduci pe cei din jurul 
tău și să ai parte de multă aventură. Nu te temi să le arăţi 
tuturor latura ta „sălbatică”. Cuvântul tău favorit este „da”, 
ca răspuns afirmativ oricărei provocări: noi aventuri, noi 
prieteni, noi mâncăruri, noi experienţe. Sunt prea puţine 
lucruri care să te poată speria cu adevărat!
6. Culoarea vinului - „seducţie” este cuvântul care te 
descrie cel mai bine. Nu te grăbești să obţii ceea ce vrei, 
preferând, în schimb, să faci totul pas cu pas. Te bucuri 
de toate aspectele vieţii și trăiești din plin fiecare clipă. 
Când vine vorba de dragoste, îţi place mai degrabă emoţia 
unei”vânători” adevărate, decât o cucerire ușoară.
7. Roz pal / „baby pink” - vrei ca cei din jur să te consi-
dere „adorabilă”. Îţi plac în general lucrurile drăgălașe, cele 
care au un aspect foarte frumos și îngrijit. Ai o slăbiciune 
pentru copii și animale, care te cuceresc pe loc.
8. Culori „neobișnuite”: albastru, verde, galben - dacă 
nu te temi să-ţi dai pe buze cu o astfel de culoare, atunci, 
cu siguranţă, ești o fire extrem de creativă, cu o imaginaţie 
foarte bogată. Arta joacă un rol important în viaţa ta și îţi 
place să gândești liber, fără a pune „etichete”.
9. Negru - nu înseamnă neapărat că ești o persoană 
negativă sau rea, dar arată că ai o latură mai întunecată. Ai 
un umor mai „macabru” și nu e ușor să găsești ceva care să 
te amuze cu adevărat. Îţi plac filmele de nișă și cărţile scrise 
de autori mai nonconformiști.
10. Grej / „taupe” - ești o persoană foarte conectată 
cu natura, animalele și lumea din jurul tău. Nu îţi place 
superficialitatea sau relaţiile de complezenţă. Îţi place să 
găsești semnificaţia oricărui obiect sau experienţe trăite.
Sursă: Realitatea.net
Atunci când vine vara hai-nele devin o prioritate nu în materie de modă, 
ci pentru a ne proteja de soarele 
puternic și de temperaturile 
ridicate. Chiar dacă tindem să 
ne cumpărăm hainele în funcţie 
de culori, design, accesibilitate ca 
preţ, specialiștii ne recomandă să 
punem înainte de toate calitatea 
materialului din care sunt făcute. 
Pe timpul verii, cea mai bună 
alegere confirmată de specialiști 
sunt hainele de bumbac, in sau 
cănepă. Alte materiale pe care le 
putem alege de-a lungul anului 
sunt lâna, cașmirul sau mătasea.
Fibrele naturale ne apără 
sănătatea
Hainele de bumbac sunt reco-
mandate pe timpul verii datorită 
puterii de absorbţie a transpiraţiei. 
Vara, transpirăm mai mult ca urmare 
a temperaturilor ridicate. Absorbţia 
apei ne ajută să nu simţim căldura atât 
de puternic, oferindu-ne o senzaţie de 
răcoare.
Fiind un produs natural, ne apără 
de eventualele alergii la materialele 
sintetice.
Mai mult, hainele de bumbac sunt 
confortabile și lejere, dându-ne o stare 
de bine în condiţiile în care disconfor-
tul termic poate duce la alterarea stării 
de sănătate.
Bumbacul este considerat hipoaler-
gic, ţinând praful la distanţă. Hainele 
de bumbac sunt recomandate persoa-
nelor care suferă de astm, alergii sau 
care sunt predispuţi la iritaţii ale pielii.
Hainele din bumbac 
organic, o opţiune tot mai 
frecventă
Bumbacul organic este produs 
folosind metode și materiale care nu 
pun în pericol mediul înconjurător. 
Un astfel de bumbac este considerat a 
fi crescut fără pesticide sau fertilizatori 
sintetici. Fibrele de bumbac organic ne 
apără de eventualele iritaţii ale pielii 
cauzate de produsele chimice cu care 
au fost tratate plantele.
Îmbrăcămintea organică este con-
siderată o alegere foarte bună pentru 
copii și bebeluși, deoarece lasă pielea 
să respire și îi apără de iritaţii și alergii.
Hainele din fibre de in
Chiar dacă hainele de in sunt mai 
rigide, ele sunt recomandate pentru 
gradul de absorbţie a apei și pentru 
proprietăţile benefice ale unei fibre 
naturale.
Specialiștii ne sfătuiesc să alegem 
vara pe lângă hainele de bumbac pe 
cele de in pentru a ne proteja de tem-
peraturile ridicate.
Hainele de cânepă ne 
apără de ultraviolete
Hainele de cânepă sunt recoman-
date pe timpul verii deoarece pot opri 
pătrunderea ultravioletelor. De aseme-
nea, specialiștii consideră că fibrele de 
cânepă au proprietăţi antibacteriene.
Cum deosebim hainele 
din fibre naturale de cele 
sintetice
Hainele de bumbac pot fi confun-
date cu cele de vâscoză, datorită tex-
turii moi a acestora, așa cum hainele 
de lână pot fi ușor confundate cu cele 
făcute din fibre de acril. Cele din urmă 
pot fi ușor recunoscute deoarece nu 
lasă pielea să respire, ne încălzim ușor 
în ele și se electrizează.
Hainele din fibre sintetice sunt 
un adevărat pericol pentru sănătate, 
având în vedere că sunt tratate cu sub-
stanţe chimice pentru a fi moi, ușor de 
spălat și mai ales colorate.
Între fibrele sintetice pe care trebu-
ie să le evităm atunci când ne achiziţi-
onăm haine, se află acrilul, poliesterul, 
vâscoza, acetatul de celuloză.
Orice material care ne este reco-
mandat în magazine ca fiind antistatic, 
ca produs care nu necesită călcare sau 
care nu are etichetă pentru a preciza 
tipul de fibre din care este făcut nu 
ar trebui să facă parte din garderoba 
noastră.
Vara purtăm haine din stofe naturale

Peștii se prind cu undiţa, iar oamenii cu vorba. W. Shakespeare
Papagalul Dracula, un „vampir” extrem de rar 
– devorează smochine şi bea nectar
Pasărea Dracula, o creatură care ar 
putea trece drept o încrucișare dintre un 
vultur, un corb și un papagal, trăiește doar 
în pădurile tropicale din Noua Guinee și 
este una dintre cele mai neobișnuite îna-
ripate de pe Pământ. 
Psittrichas fulgidus, numit, pe baza 
înfățișării sale, și papagalul Dracula, are 
abdomenul învelit cu pene stacojii, iar 
spatele împreună cu gâtul îi sunt acoperite 
de pene negre, cu irizații gri, care arată ca 
o pelerină. Are ciocul în formă de „cârlig”, 
asemănător cu cel al vulturilor, iar capul 
– mic și golaș.
Se hrănește cu fructe și 
nectar
Această pasăre deosebită constituie 
singurul membru al genului său. În ciuda 
aspectului și a denumirii, papagalul nu 
este deloc „însetat” de sânge. În schimb, 
este interesat aproape în exclusivitate de 
un soi rar de smochine, ceea ce reprezin-
tă, o problemă. Din cauza acestei rarități, 
supraviețuirea sa este pusă în pericol. Când 
nu mănâncă gustoasele fructe, Dracula se 
mai hrănește cu nectar și anumite tipuri 
de flori. 
Papagalii respectivi sunt destul de mari 
– au lungimea de 18 centimetri și cântăresc 
între 680 și 790 de grame. Există foarte 
puține diferențe estetice între masculi și 
femele. Singura deosebire notabilă este 
faptul că masculii au o pată roșie pe cap, 
în apropierea ochilor. 
Exemplare vulnerabile
Păsările în cauză par a fi sociabile. De 
obicei, sunt observate în perechi sau, une-
ori, în grupuri mai mari, de până la 20 de 
exemplare. Spre deosebire de alți papagali, 
Dracula nu umblă, ci sare pe ramurile 
copacilor pentru a se deplasa. Sunetele 
pe care le emite au fost descrise ca fiind 
sinistre și discordante, putând fi auzite 
de la distanțe mari. Din păcate, aripile 
sale sunt foarte căutate pe anumite piețe 
din zona Oceaniei, iar puii lor se vând la 
prețuri foarte mari. Acest lucru, dublat de 
micșorarea habitatului din cauza exploa-
tării forestiere masive, a făcut ca pasărea 
să fie clasificată drept specie vulnerabilă 
de către Uniunea Internațională pentru 
Conservarea Naturii.
Dacă papagalul Dracula, cu dieta sa 
frugivoră, îi „dezamăgește” pe cei care se 
așteptau la un specimen avid de sânge, 
canarul-vampir își merită denumirea cu 
vârf și îndesat. Geospiza difficilis septen-
trionalis sau, popular, „canarul-vampir”, 
trăiește doar pe insulele Wolf și Darwin 
din Arhipelagul Galápagos, hrănindu-se 
cu sângele altor păsări. Acesta ciugulește la 
baza penelor, până când țâșnește lichidul 
roșu. Curios este că una dintre victimele 
sale predilecte – corbul de mare cu picioare 
albastre – nu opune niciun fel de rezistență 
atunci când este ciupit. 
Pasărea-croitor îşi foloseşte 
ciocul ca ac de cusut 
Orthotomus suto-
rius – pasărea-cro-
itor comună – este 
o micuță zburătoa-
re cântătoare care 
trăiește în Asia tropi-
cală, dar nu trilurile 
sale sunt ieșite din 
comun, ci abilitățile 
de construire a cuibului. De obicei, ea coase 
laolaltă două sau trei frunze pentru a-și 
crea un fel de „ceașcă”, pe care o folosește 
atât ca adăpost confortabil, cât și pentru a 
se camufla în fața prădătorilor. Pasărea-
croitor femelă își folosește ciocul ascuțit ca 
un ac pentru a străpunge mai întâi frunzele, 
apoi ia pânză de păianjen sau fibre vegetale 
și le trece prin găuri. Nu se știe cum au acest 
talent, dar este probabil să fie transmis 
genetic. 
Procesul de construire a cuibului începe 
cu descoperirea frunzelor potrivite (trebuie 
să fie suficient de solide pentru a susține 
greutatea familiei). Apoi, „căsuța” trebuie 
să fie amplasată la o anumită înălțime. 
Pasărea va încerca mai întâi să se înfășoare 
în interiorul unei frunze. Dacă aceasta este 
suficient de mare, procesul de cusut poate 
începe. Dacă nu, va trebui să folosească 
„foi” verzi suplimentare din apropiere sau 
să găsească un loc mai bun. 
Pasărea-croitor își va utiliza piciorușele 
pentru a ține apropiate marginile frunzei, 
pe care le perforează cu ciocul. Introduce cu 
grijă fibrele vegetale sau pânza de păianjen 
prin găuri, de zeci, chiar de sute de ori. Cui-
bul nu se destramă, în mare parte, datorită 
grosimii materialului de cusut utilizat, dar 
și datorită modelelor complexe (150-200) 
de cusături. Odată ce adăpostul este gata, îl 
vor căptuși cu pene și cu material vegetal. 
După ce regina egipteană și iubitul ei, generalul roman Marcus Antonius, și-au văzut forțele decimate în bătălia de la Actium, în 31 î.e.n., cei doi s-au retras 
în Alexandria. Câteva luni mai târziu, s-au trezit cu armata 
lui Octavianus la porțile orașului. Marc Antoniu, disperat, se 
sinucide, căzând răpus de propria-i sabie. În fața perspecti-
vei de a-și pierde regatul, Cleopatra se „lasă” mușcată de un 
șarpe veninos, alături de cele două servitoare ale sale. 
Totuși, chiar așa să se fi derulat 
lucrurile? Dovezile referitoare la 
moartea legendarei regine, la fel ca 
cele privind o mare parte din bio-
grafia acesteia, sunt foarte fragile 
(potrivit History.com). Autorii celor 
mai cuprinzătoare relatări cu privire 
la viața ei, în special Plutarh, au trăit 
la câteva generații după Cleopatra. 
Poeții și dramaturgii de mai târziu 
s-au bazat pe aceste surse, trans-
formând-o, practic, într-o figură 
aproape mitologică.
Ce știm despre moartea 
Cleopatrei
Potrivit Enciclopediei Britanni-
ca, după cum este menționat mai 
sus, Antoniu și Cleopatra s-au retras 
în Alexandria. De aici, au privit 
neputincioși cum foștii lor aliați și 
susținători treceau, unul câte unul, 
la inamic. Luând în considerare 
circumstanțele, regina a cerut să-i 
fie ridicat la palat un mausoleu, 
lângă un templu dedicat zeiței 
Isis, în care se va refugia la finele 
lunii iulie a anului 30 î.e.n., când 
trupele lui Octavian vor intra în 
oraș. Auzind că dragostea lui s-ar fi 
sinucis (adevărul era, însă, altul la 
acel moment), Marc Antoniu alege 
să-și ia și el viața. Aflând, ulterior, că 
informația era eronată, a fost trans-
portat imediat la regina Egiptului, 
în brațele căreia a murit.
Potrivit lui Plutarh, un membru 
al gărzilor lui Octavianus a aver-
tizat-o în secret pe Cleopatra pe 9 
august că generalul urma, în scurt 
timp, să plece la Roma, intenționând 
s-o ia și pe ea, și pe copiii săi. A 
doua zi, regina s-a închis în mau-
soleu alături de două servitoare, 
Iras și Charmion, transmițându-i 
o notă lui Octavian. După deschi-
derea scrisorii, în care cerea să fie 
înmormântată alături de Marcus 
Antonius, liderul roman și-a trimis 
oamenii la mausoleu. Spărgând 
porțile construcției, au găsit-o pe 
Cleopatra zăcând fără suflare pe un 
pat de aur, cu cele două slujitoare 
alături, de asemenea, fără respirație. 
Avea 39 de ani și condusese Egiptul 
mai bine de 20 dintre ei. 
Teoria mușcăturii 
șarpelui
Conform celei mai vehiculate 
teorii cu privire la moartea Cleopa-
trei, aceasta s-a stins din cauza unei 
mușcături de viperă sau de cobră. 
Dacă este vorba, într-adevăr, de o 
sinucidere, a fost una „poetică” – 
vipera era un simbol al regalității 
egiptenilor, în timp ce cobra era 
asociată cu Isis, zeița preferată a 
Cleopatrei. Potrivit cercetătorilor, 
această ipoteză ridică o serie de 
probleme. De exemplu, cobrele 
aveau, de obicei, 1.5-2.2 m lungime, 
adică erau mult prea mari pentru a 
fi introduse în mausoleu într-un coș 
de smochine, așa cum spune poves-
tea. În plus, nu toate mușcăturile 
de șarpe sunt mortale, iar cele care 
sunt, omoară victimele încet și cu 
durere. Este greu de crezut că o ast-
fel de creatură ar fi putut s-o ucidă 
pe regină și pe servitoarele sale în 
scurtul interval de timp necesar ca 
Octavian să-și primească nota și să 
trimită gărzile.
Dacă Cleopatra s-a otrăvit, este 
mai probabil că a băut un amestec 
letal din plante (opiu, de exemplu) 
sau că și-a aplicat un unguent toxic, 
așa cum a sugerat un istoric antic. 
A fost sinucidere?
O mare parte din ceea ce știm azi 
provine de la Octavian, un personaj pe 
care unii l-au considerat suspect prin-
cipal, nu martor. Regina charismatică 
reprezenta o potențială amenințare 
pentru dominația sa în Egipt. Indife-
rent dacă a ordonat sau nu uciderea 
ei, el a cerut gărzilor sale să-l omoare 
pe Cezarion, copilul pe care Cleopatra 
l-a avut cu Cezar, ca să elimine orice 
posibilitate ca băiatul să devină suc-
cesorul mamei sale la tron. Apoi, a 
făcut din Egipt o provincie romană, cu 
el însuși la rang de împărat. Ulterior, 
și-a schimbat numele în Augustus. În 
memoriile lui, acesta s-a asigurat că 
varianta sa despre Cleopatra și sinu-
ciderea ei – mușcătură de șarpe – va 
dăinui peste veacuri.
Cât despre ceea ce s-a întâm-
plat cu adevărat în acel mausoleu, 
Plutarh a concluzionat: „Nimeni 
nu cunoaște adevărul cu privire la 
această chestiune”.
Antologia
„Natura”
Poezii de Ion VATAMANU:
Cântec
Ce-i firul cel de iarbă, că-i așa de verde?
E un cântec, draga mea, ce se cântă repede.
Ce-i în râul, care curge, val cu val adună?
E o viață, draga mea, și un cer cu lună.
Ce-i în pomul de stejar, în a lui tulpină?
Mi s-arată, draga mea, lemn și o lumină.
Dar ce-i dorul cine-l are de părinți și țară?
O pădure fără capăt și o căprioară.
Artă și destin
Juca poetul văzduhul și focul, 
Juca poetul apa și ninsoarea, 
Juca și viața lui, juca în ea norocul,
Cum joacă printre ceruri înserarea.
Juca poetul sufletul fierbinte,
Juca poetul munții și tăcerea,
Copil – poetul, poetul un părinte,
Când unu-n altu-și cată mângâierea.
Juca poetul rana lui deschisă,
Juca poetul drama și iubirea,
Juca în ochi privirea necuprinsă,
Sfârșitul ei, nemărginirea.
Juca poetul ca zeii zburători,
Juca poetul ca mugurii pe ram,
Juca cum joacă cei nemuritori,
C-o mână peste soare, cu alta peste neam.
Selecţie de Tudoriţa ALBU după: 
www.incredibilia.ro; www.archive.org; bbc.com; 
smithsonianmag.com; www.flowmagazine.com 
Fapt...„divers”
Şarpele care, posibil, nici n-a existat
Artistul cofetar şi incredibilele 
sale iluzii create din prăjituri
Ben Cullen, un fost tatuator de 29 de ani, transformat în artist culinar, a stârnit senzație în mass-media grație ilu-ziilor sale create din prăjituri, care variază de la deserturi 
„deghizate” în fructe și legume până la torturi (foarte fidele 
realității) sub formă de mâini de om. Uitându-te la prăjiturile 
incredibile ale lui Ben, ai crede că artistul coace de o viață. De 
fapt, a debutat în acest domeniu cinci ani în urmă, când un 
client pe care îl tatuase i-a arătat niște modele de decorațiuni 
pe care le făcuse pentru produse de patiserie. Cullen le-a găsit 
fascinante. Prin urmare, a decis să încerce și el să creeze dulciuri 
în același mod. După primele rezultate, era deja „dependent”.
Fiind pasionat de artă aproape 
toată viața, fostului tatuator, nu 
i-a fost foarte greu să își foloseas-
că experiența la confecționarea 
prăjiturilor și să ducă acest talent 
la un cu totul alt nivel. Și-a folosit 
cunoștințele de desen pentru a 
le conferi deserturilor un aspect 
ultrarealist: „Îmi place să creez 
aceste iluzii cel mai mult pentru că 
atrag atenția oamenilor care, altfel, 
nu ar fi interesați de confecționarea 
prăjiturilor. Sper ca tinerii să fie 
atrași de acest stil de artă și să 
încerce și ei ceva similar”, a spus 
Ben.
Deși produsul final al muncii 
sale este, de cele mai multe ori, 
impresionant, Ben Cullen mărturisește că i-ar plăcea ca, într-o 
bună zi, să aibă propria emisiune de televiziune în care ceilalți să 
poată vedea „care sunt suișurile și coborâșurile fiecărei creații, 
documentarea și toate procesele”. Cullen începe, de obicei, prin 
planificarea design-ului (nu desenează, însă, nimic pe hârtie). 
Apoi, coace blatul, stivuind straturile cu cremă de ciocolată, 
pe care o preferă untului. După aceea, sculptează prăjiturile 
în formele dorite, acoperindu-le cu un strat de zahăr topit. La 
final, le pictează cu diferiți coloranți alimentari pentru impact 
vizual, retușând detaliile cu o mică pensulă.
„Mă pasionează aerografia (pictatul cu ajutorul unui jet de 
aer). Îmi vine ca o mănușă, probabil, datorită experienței mele 
cu tatuajele”, afirmă Ben.

Ștefan TERIȘ
Când vine vorba despre ocaziile festive, preo-
cupările pentru a crea 
întregul ambient cât 
mai perfect devin, adesea, de-a dreptul 
stresante. Și cum, în cele mai multe 
situații, ocaziile festive sunt marcate de 
câte o masă, problema alegerii unui cadou 
potrivit este suplimentată de cea a alegerii 
meniului, cu preparatele și cu băuturile 
care să fie în armonie cu evenimentul. 
Aici intervine vinul, nu doar în calitatea 
sa de cea mai nobilă băutură, ci și în cea 
de cel mai elegant mijloc de comunicare.
În primul rând, trebuie să defi-
nim ce înseamnă ocazia festivă. Prin 
această sintagmă înțelegem orice prilej 
prin care dorim să marcăm în memo-
ria participanților un anumit moment 
important din viața noastră sau a cuiva 
apropiat. O naștere, o cununie, o admitere 
la facultate, o pensionare, înființarea unei 
companii, o aniversare, lansarea unui 
produs – iată numai câteva exemple de 
ocazii festive. Sau, așa cum va fi acum, în 
Noaptea de Sânziene, din 23/24 iunie, o 
mare sărbătoare din vechime.
În general, ocaziile festive sunt ușor 
de identificat, ele fiind prin definiție, 
prilejuri de bucurie intensă. Problema 
este ce vin alegem pentru a le întipări 
cât mai bine în memoria celor cu care le 
împărtășim.
Spumantele, explozia 
de bucurie 
Dintre toate tipurile de vin, spumante-
le au cea mai mare vocație de a-și susține 
titlul de vin festiv. La debușonarea sticlei, 
spumantul iese năvalnic și continuă să își 
etaleze caracterul impetuos și în flută, 
unde jucăușele bule perlează într-un 
inefabil spectacol al bucuriei. Aceleași 
note sprintene se mențin și în gustul 
sprințar, ușor acidulat. Indiferent că sunt 
champagne, cremant, cava, sau pur și 
simplu spumante, aceste nobile băuturi 
și-au construit o carieră de vin festiv. 
Sparte de prova navelor lansate la apă, 
sabrate de somelieri în momente unice, 
sau servite pur și simplu la o masă elegant 
concepută, alături de preparate rare cum 
sunt caviarul, scoicile Saint Jaques, sau 
foie gras, spumantele sunt cu siguranță 
vinurile care nu pot fi uitate. Mai ales 
dacă, în anumite situații, sunt folosite 
acele spumante cu foiță de aur alimentar 
care joacă în flută, răscolită de perlajul 
specific, spre bucuria ochiului.
Vinurile liniștite, felicitări 
cu rafinament
Vinurile liniștite, deși nu au exuberanța 
spumantelor, au în schimb o mult mai 
complexă capacitate de a purta un mesaj 
anume. Desigur, când sunt alese cores-
punzător. Fie că sunt albe, rose, sau roșii, 
fie că au, sau nu, o etichetă personalizată, 
ele reprezintă cel mai elegant vehicul de 
comunicare. De exemplu, la lansarea unui 
brand care sugerează forța, vom alege un 
vin puternic, cât mai corpolent și mai com-
plex, cum sunt cupajele de tip bordolez. 
La un eveniment prin excelență feminin, 
cum ar fi o prezentare de modă, vom apela 
la Chardonnay. Unui eveniment din viața 
unui tânăr, îi vom asocia un rose, vioi și 
plin de prospețime. La celebrarea unui 
jubileu, vom alege un vin cu o vârstă, pe 
cât posibil, egală cu cea a subiectului sărbă-
torii. Dacă dorim să subliniem un caracter 
diafan, delicat, alegem un Pinot Noir.
Vinuri speciale, pentru ocazii 
speciale
Nu în ultimul rând, în ocaziile festive 
pot fi folosite vinurile speciale, cum sunt 
cele licoroase, de tip oxidativ, fortifiate. 
Un vin vechi de Porto, cele maderizate, sau 
un ice-wine, pot fi savurate, întregind un 
moment unic, reprezentând încoronarea 
cu succes a unei suite de activități.
Mircea MITROFAN
În sudul României, în partea nordică a Munteniei, aproape de granița județelor Prahova și Buzău, veți 
descoperi un Ținut al Pietrei. Este o 
zonă cu numeroase bijuterii istorice și 
peisaje, cu un deosebit relief stâncos. 
Ținutul Pietrei se află la o distanță de 95 de kilometri de 
București, între Vârf și Fântânele, două localități care fac 
parte din comuna Năeni din județul Buzău. 
În centrul satului Vârf vedem primul indicator care ne anunța 
că până la Chilia lui Ambrozie sunt 2,5 kilometri. Am mers prin 
sat, apoi pe drumuri de ţară, am admirat peisaje superbe. La 
picioarele noastre au apărut pâlcuri de mentă sălbatică, salvie, 
stejărel, alior, coada-calului și bălușcă, numită și steaua de grădină 
a Bethleemului. După ce am traversat o zonă plină cu arbuști de 
merișor, am ajuns în fața unei stânci impresionante, aflată pe 
Dealul Piatra Șoimului. Înainte de a ne apropia de uriașa stâncă, 
am dat peste o cruce albă care avea următorul mesaj: „În amin-
tirea pustnicului Ambrozie”. Această stâncă mi-a adus aminte de 
Mănăstirea Basarabov din Bulgaria și de Mănăstirea rupestră de 
la Orheiul Vechi din Moldova. Stânca în care este săpată Chilia 
lui Ambrozie este situată în apropiere de Dealul Istrița (750 metri 
altitudine). Am înaintat cu dificultate pe poteca îngustă până 
am ajuns la baza stâncii. Am urcat pe o scară de fier unul după 
altul până am ajuns în micuța chilie a lui Ambrozie, având două 
încăperi și o mică terasă cu vederi spectaculoase. În cele două 
începeri erau multe icoane, câteva candele, cruciulițe, cărți de 
rugăciuni și un tablou cu momentul răstignirii lui Isus. Pereții 
chiliei erau scrijeliți, cu tot felul de însemnări lăsate de vizitatori. 
Am ieșit din chilie și ne-am așezat pe treptele de piatră, admirând 
superba panoramă. 
În imensa poiană din fața stâncii am făcut picnicul. Toată 
lumea s-a așezat pe pătură și am savurat un prânz tradițional, 
cu slană, brânză, ceapă, ouă poșate și pâine de casă. Ulterior, 
am făcut cale-ntoarsă, tot pe același traseu, spre satul Vârf. 
Ne-am întâlnit cu câțiva căluți care pășteau în voie, apoi ne-am 
oprit cu toții la prima casă. La poartă a ieșit un bătrân, cu un 
toiag într-o mână și cu un ceaun în cealaltă mână. Ne-a anunţat 
că azi noapte vaca i-a fătat un vițel. Cu spatele gârbovit și cu 
mersul greoi, moșul ne-a adunat grămăjoară în mijlocul străzii 
și a început să ne povestească despre pustnicul Ambrozie, dar 
și despre greutățile vieții de la țară: „Toată lumea se ducea, toți 
copiii se duceau la Ambrozie și stăteau de vorbă. El venea și în sat 
să vorbească cu lumea. Venea și la poarta mea, stăteam de vorbă. 
Vă doresc sănătate și doamne ajută. Să ajungeți bătrâni ca mine, 
măi băieți. Dacă erați mai aproa pe și stăteați o săptămână, am șase 
sape”. Am izbucnit cu toții în râs și ne-am continuat plimbarea 
prin sat cu zâmbetul pe buze.
După ce ne-am tras sufletul, am continuat drumeția spre 
dealul cel mai înalt din sat, numit Dealul Colarea (600 metri 
altitudine), acolo unde se afla Biserica dintr-o piatră. Purtând 
hramul Duminica Floriilor, Biserica dintr-o piatră a fost con-
struită în întregime din calcar cochilifer extras din cariera din 
apropiere, inclusiv catapeteasma este sculptată în piatră, strana 
e făcută din piatră și gardul ce înconjoară lăcașul. Lângă biserică 
se afla capela și câteva puncte de belvedere spre Bărăgan și spre 
crestele munților.
La doi pași de Biserica dintr-o piatră se află Necropola Tracică 
Năeni, câteva morminte sculptate în piatră în urmă cu 2600 de 
ani (500-600 î.e.n.), fiind înhumați tracii care locuiau în zonă. În 
urma cercetărilor din anul 1980, arheologii Muzeului Național 
de Istorie și Muzeului Județean Buzău au descoperit în morminte 
câteva obiecte: vase din lut, sabie achinaches persană și oseminte. 
În vasele de lut s-au găsit melci, acesta fiind un obicei al tracilor 
din zonă folosit la înhumare. Numărul melcilor indică rangul 
în societate a celui decedat. În mormântul de mici dimensiuni 
a fost descoperit un vas cu cenușă rezultată în urma incinerării 
unui trac. Plăcile din piatră aflate pe aceste morminte tracice 
au fost duse la Muzeul Județean de Istorie Buzău, precum și 
celelalte obiecte. 
După aproximativ un kilometru de mers pe jos de la Biserica 
dintr-o piatră, am ajuns la Tabăra de sculptură Năeni, situată pe 
Dealul Tigorea. Sculpturile din această tabără au fost realizate 
începând cu anul 1986 de copii din Slobozia, Buzău și Chișinău 
sub îndrumarea profesorului sculptor Manole Gabriel. În anul 
1997 lucrările au fost întrerupte și sunt continuate abia în 2009 
de elevii de la Liceul de Artă din Buzău. Fiecare sculptură spune o 
poveste, reprezintă un simbol sau înfățișează o pagină de istorie: 
lupul dacic, capul lui Burebista, stema Moldovei, ciobănașul cu 
fluierul, o clopotniță și multe altele. 
Lângă Tabăra de Sculptură Năeni se află Satul Dacic, iar locu-
itorii acestuia trăiesc ca pe vremea lui Burebista.
Diaspora
Ajutorul de şomaj pentru 
cetăţenii migranţi 
Dorin DUȘCIAC 
Cele câteva luni de pan-demie de COVID-19 nu vor trece fără 
urmări importante și efecte 
neașteptate în foarte multe 
domenii ale vieții curen-
te. Acest lucru se referă, 
bineînțeles, și la fenomenul 
migrației. Am evocat acest 
subiect și în articolele pre-
cedente, atunci când ne-am 
referit la faptul că autoritățile 
Republicii Moldova vor fi nevoite în lunile următoare să gestio-
neze problema migrației într-un mod cu totul inedit, neobișnuit 
față de tot ce s-a întâmplat până în prezent.
Conform unor estimări oficiale sau mai puțin oficiale, numărul 
migranților moldoveni care s-au reîntors în perioada pandemiei în 
Republica Moldova este de ordinul câtorva sute de mii de persoane. 
De exemplu, misiunea de la Chișinău a Organizației Internaționale 
pentru Migrație (OIM) a vehiculat cifra de aproximativ 150 de mii 
de persoane reîntoarse în Republica Moldova în ultimele trei luni, în 
contextul pandemiei de COVID-19. O bună parte dintre cei reveniți 
în țara de origine sunt persoane active, încadrate în mod obișnuit în 
câmpul muncii, care odată cu plecarea din țara de destinație și-au 
pierdut locul de muncă și odată cu el – cea mai importantă sursă a 
veniturilor de care dispuneau înainte de începerea pandemiei. Deși 
nu dispunem de date statistice în acest sens, este lesne de presupus 
că majoritatea migranților reveniți sunt persoane care se aflau 
în străinătate în baza pașaportului moldovenesc biometric, care 
îndeplineau munci precare și care nu dețin cetățenia vreunui stat 
membru al Uniunii Europene. Deși s-au vehiculat anumite date (1 
septembrie 2020, 31 decembrie 2020, etc.) de către anumiți respon-
sabili la nivel european, nimeni nu poate să știe exact în ce moment 
vor fi ridicate restricțiile de circulație pentru persoanele care nu 
dețin cetățenia unei țări europene. Astfel, ceea ce inițial părea a fi 
o soluție mai degrabă potrivită pentru basarabenii cu pașapoarte 
biometrice care au decis să aștepte „să treacă furtuna” la ei acasă 
– s-ar putea să se transforme într-o capcană, acești oameni fiind 
în imposibilitatea de a se reîntoarce la muncă în afară în decursul 
următoarelor luni. 
Cum sunt întâmpinați acești oameni acasă, în Republica 
Moldova, adică în țara pe care au fost nevoiți să o părăsească 
în căutarea unui trai decent? Trecem cu vederea în acest articol 
aspectul legat de obligativitatea procurării poliței de asigurare 
medicală – subiectul respectiv a fost discutat și în alte rânduri, 
și ne vom referi la el și cu alte ocazii. Vom vorbi aici în schimb 
la o altă problemă care este tot atât de neașteptată, dar cu efecte 
probabil și mai dureroase asupra migranților reveniți. Vorba e, 
că mulți dintre migranții reveniți nu vor putea obține în urma 
unui simplu demers statutul de șomer și prin urmare nu vor putea 
primi alocațiile și celelalte beneficii aferente. Astfel, conform unei 
explicații date de către Ministerul Sănătății, Muncii și Protecției 
Sociale al Republicii Moldova (nr. 10/827 din 08.02.2019): „per-
soanele care desfășoară o activitate de antreprenoriat (persoane 
înregistrate în calitate de asociat sau administrator) nu pot fi 
înregistrate cu statut de șomer, deoarece activitatea pe care o 
practică este asimilată activității desfășurate în cadrul unui loc 
de muncă”. Aceste prevederi se referă și la persoanele care și-au 
deschis o întreprindere individuală. Mai mult, respectiva circulară 
din februarie 2019 se aplică în mod nedisociat asupra tuturor 
persoanelor care au mai păstrat deschise pe numele lor societăți 
comerciale, chiar dacă aceste societăți nu desfășoară nicio activita-
te și chiar dacă acestea prezintă declarații de activitate cu zerouri la 
fiecare dintre rubricile venitului comercial, rulajului etc. Așadar, 
dacă ați mai păstrat pe numele Dvs. vreo întreprindere individuală 
sau vreun SRL care nu mai are nicio activitate și niciun venit de 
ani buni de zile – atunci nu veți putea fi înregistrat în calitate de 
șomer în Republica Moldova.
Acest lucru explică, probabil, „performanțele” Republicii Mol-
dova la capitolul unui număr relativ scăzut al șomerilor oficial 
înregistrați. Acum devine mai clar faptul, că în foarte multe cazuri 
cetățenilor le este refuzat pur și simplu accesul la statutul de șomer 
și la ajutorul de șomaj, pe motivul statutului de antreprenor. O 
contradicție în termeni, dificilă de argumentat: de ce oare un 
antreprenor ar fi lipsit de dreptul la alocații și ajutor de stat în 
perioada în care întreprinderea sa nu desfășoară nicio activitate 
economică? Este cu atât mai straniu ca lucrurile să funcționeze 
anume în acest mod, în condițiile în care în ultimii ani Republica 
Moldova transpune în mod oficial acqui-ul comunitar, în virtutea 
implementării Acordului de Asociere cu Uniunea Europeană. Ei 
bine, în statele membre ale UE antreprenorii nu sunt în niciun 
caz lipsiți de alocații în caz de pierdere a veniturilor. În Franța, 
de exemplu, Agenția pentru Ocuparea Forței de Muncă (Pole 
Emploi – fr.) oferă persoanelor cu statut de auto-antreprenor 
(echivalentul întreprinderilor individuale de la noi) un supliment 
de venituri în primii ani de activitate, atunci când afacerea încă 
nu aduce venituri suficiente pentru un nivel de trai decent. O 
optică diametral opusă acelei pe care o aplică autoritățile noastre!
Paris, Franţa
Minunea este copilul cel mai drag al credinţei. Goethe
TIMPUL PREZENT
Drumeţie în Ţinutul Pietrei
VINUL FESTIV – O PROBLEMĂ CU MAI MULTE SOLUŢII
Povestea vinului

Dacă timpul pentru alţii înseamnă bani, pentru noi are un preţ incalculabil. Goce Delcev 

NATURA LA DISPOZIŢIA DUMNEAVOASTRĂ
CE NUME PURTĂM
Dr. Maria COSNICEANU
BIVOL
Numele Bivol provine dintr-o poreclă ce are la 
bază numele animalului bivol, vită cornută asemă-
nătoare cu boul, cu păr negru sau cenușiu întunecat, 
cu greabănul înalt și lung, cu coarne mari, inelate, 
întoarse spre spate. Au existat mai multe specii de 
bivoli. Unele din ele au fost domesticite și se cresc 
în sudul Europei, nordul Africii, sud-estul Asiei și 
la Caucaz, unde bivolii sunt folosiţi ca animale de 
muncă și de lapte. Probabil că au existat și în unele 
regiuni ale României, de vreme ce în lexiconul 
românesc există nu numai cuvintele bivol și bivoliţă, 
ci și bivolar, în pronunţie populară biholar „păzitor 
al unei cirezi de bivoli. 
Atestările documentare, foarte puţine, denotă 
faptul că numele Bivol a apărut în Moldova, în 
secolul al XVIII-lea. La 1724 este atestat Ștefan 
Bivol din Pojorăni, ţin. Lăpușna. La 1732 este atestat 
Ștefan Bivol, răzeș de Suruceni (SDL, 161, 170). La 
1774, în ţin. Cârligătura este atestat Ionaș biholar 
(RM, I,. 476), iar în ţin. Orhei-Lăpușna un Ioniţă 
Bivol în satul Cojușna (RM, II, 431). La 1807 este 
atestat documentar Constantin Bivol, postelnicel 
(SDO, 433).
Printre deputaţii din Sfatul Ţării au fost Con-
stantin Bivol din comuna Costești, jud. Chișinău și 
Nicolae Bivol din Ialoveni.
Azi, în republică, numele Bivol este purtat de 
4469 de persoane, majoritatea fiind din fostul ţinut, 
apoi judeţul Lăpușna.
COREŢCHI
Numele Coreţchi provine de la numele unei zeiţe 
din mitologia greacă, numită Kore, care are la bază 
cuvântul comun grecesc kore cu sensul „fată, fecioa-
ră”. Amplificat cu sufixul slav -schi, -ţchi, ce indică 
descendenţa, dar și originea locală, specific în primul 
rând pentru limba polonă, a apărut numele Coreschi, 
Coreţchi cu sensul feciorul Korei. Coreţchi este un 
nume polonez, menţionat în documentele moldo-
venești între anii 1617-1621 și de Miron Costin, în 
care se spune că Samoil Coreschi (Coreţchi), cneaz, 
ginerele lui Eremia Movilă și cumnat lui Alexandru 
Movilă, vine cu oaste leșească în Moldova.
Numele Coreţchi a pătruns în onomasticul mol-
dovenesc, pe parcursul anilor fiind frecvent atestat 
în documentele Orheiului. 
Azi, în republică, cu numele Coreţchi sunt înscri-
se 777 de persoane, cu formele incorecte Coreţchii 
– 109 persoane și Coriţchi – 12 persoane.
RĂILEANU
Numele Raileanu, cu varianta Răileanu, are la 
bază cuvântul turcesc raya (pluralul mai vechi fiind 
raiele, iar mai nou – raiale), cu sensul „supus”. Raia 
se numea cetatea, împreună cu ţinutul din jurul ei, 
de pe teritoriul ţărilor românești, ocupată și admi-
nistrată de autorităţile militare turcești. Raielele 
erau puncte strategice și centre comerciale. În Ţara 
Românească erau: Brăila, Giurgiu și Turnul Măgu-
rele; în Moldova: Cetatea Albă, Ismailul, Chilia, 
Reni, Tighina, Soroca și Hotinul (Scriban). Persoa-
nele care locuiau sau proveneau din aceste raiele se 
numeau raieleni, pronunţat și raileni, răileni. Forma 
de singular railean și răilean a devenit nume de 
familie – Raileanu, Răileanu. În documentele mol-
dovenești și cele basarabene numele nu este atestat.
Azi, în republică, este înregistrat cu o frecvenţă 
foarte mare: Raileanu purtat de 1659 de persoane, 
Răileanu – 2200 de persoane, Railean – 6217 per-
soane și Răilean – 278 de persoane.
Scrisoarea lunii
Revista Natura, pâinea noastră cu maia
Dr. conf. univ. 
Lidia KULIKOVSKI 
Ec o s i s t e m u l nostru natural se află într-un 
echilibru foarte fin, 
deci foarte fragil. Fie-
care fiinţă are nișa ei, 
funcţiunea ei, care contribuie la binele 
tuturor.
Cam în acest fel poate fi descrisă și 
revista NATURA, facem acum această 
comparaţie, pentru că de 30 de ani e 
pentru binele tuturor... în lumea natu-
rală fiecare specie (dar și umană) vrea 
să supravieţuiască și ia de la celelalte ce 
are nevoie, în acest proces nimeni nu 
ţine cont de celălalt, colapsul major este 
împiedicat de mecanismele de protecţie. 
O ultimă frână o pune propria genetică.
Care sunt mecanismele de protecţie a 
revistei NATURA? Totuși a supravieţuit 
30 de ani glorioși... Care este genetica 
revistei NATURA?
A supravieţuit pentru că are un cole-
giu de redacţie de excepţie.
Subiecte interesante de viaţă, de supra-
vieţuire, concursuri, campanii, premiile 
Naturii, Revista presei, rubrici: „Ca la 
carte”, „Pastila amară” (Ionel Căpiţă), 
„Vetre strămoșești” (Anatol Eremia), 
„Medicina naturistă”, „Casa și familia” 
(Paraschiva Reniţă), „Antologia Naturii”, 
„Deocamdată enigme” (Tudoriţa Albu), 
„Ce nume purtăm” (Maria Cosniceanu); 
jocuri educative, mobilizare tineri, păsări, 
râuri, păduri, ape, lucruri curioase. 
Subiecte diverse: Fortificarea educaţiei 
ecologice, Natură și cultură, istorie, sfa-
turi practice…
Editorialele lui Alecu Reniţă, care 
hrănește oarecum genele echipei, dar și 
suscită interesul cititorului asupra con-
ţinutului revistei – toate foarte umane și 
copleșitoare: nevoia de speranţă, învie-
rea iubirii, bunătăţii și căldurii umane, 
Fereastra prin care se vede viitorul, 
Dăruiește, Basarabia mea...
Bucăţile literare ale lui Aurelian Sil-
vestru, Claudia Partole, Ionel Căpiţă..., 
articolele lui Eugen Statnic, Silviei Stră-
tilă, Liliei Curchi.
E o revistă cu oameni profesioniști și, 
ce-mi place, sunt buni documentariști 
și dacă scriu despre un fenomen, ani-
versare, subiect se pregătesc foarte res-
ponsabil. Revista NATURA e mai mult 
decât o revistă, e o entitate vie, care-și 
menţine un ritm vivant, prin conţinutul 
educaţional. E mai mult decât o școală! 
E o platformă informaţională care trece 
de funcţia de a informa, revista implică, 
implicând experimentează, apoi împu-
ternicește și, într-un final, conectează 
oamenii în jurul Naturii, dar și le educă 
dragostea faţă de mediul sănătos. Cu 
îndemnul apropiaţi-vă de natura-mamă.
Această publicaţie constituie un 
punct nodal, poate cel mai subtil de 
educaţie pentru cultură, tradiţii, patrio-
tism și a dragostei de trecutul și viitorul 
nostru, cu îndemnul „Moldova are azi 
chipul și asemănarea noastră”.
Când iei în mâini Revista NATURA, 
știi din start că are o magazie burdușită 
cu de toate – de la probleme ecologie la 
lucruri necesare zi de zi: sfaturi, lecţii, 
recomandări, exemple, orientare, cultu-
ră, bancuri, poezie, atenționare, știință 
pe înțelesul tuturor.
Natura e pâinea noastră cu Maia, 
adică, cea de toate zilele!
Timp de două zile, pe 5 și 6 iunie 2020, sute de oameni din diferite colțuri ale Moldovei au mers virtual la țară să vadă cum se țes covorașele tradiționale și se cultivă 
produse eco, au participat la ateliere tematice și au învățat să 
confecționeze obiecte din plastic reciclat, să coacă pâine din făină 
integrală, au interacționat cu experți în protecția mediului, au 
participat la un iarmaroc al producătorilor locali, la concursuri, 
concerte și dezbateri pe teme ecologice. De toate astea și multe 
alte activități inedite au avut parte participanții la cea de-a cincea 
ediție a Festivalului Ziua Mediului, organizat în acest an exclusiv 
în mediul online. 
„E timpul pentru biodiversitate! E timpul pentru Natură!” 
Este sloganul prin care organizatorii Festivalului și-au propus 
în acest an să sărbătorească natura și să informeze participanții 
despre necesitatea și metodele de protecție a mediului. Este și 
sloganul spotului lansat de Ministerul Agriculturii, Dezvoltării 
Regionale și Mediului, cu asistența PNUD în contextul Zilei 
Mediului, marcată anual pe data de 5 iunie. Spotul vine cu 
îndemnul de a prețui și proteja biodiversitatea pământului și de 
a conviețui în bună înțelegere, cu natura, până nu-i prea târziu.
Chiar dacă în acest an toate manifestările publice au trecut pe 
online din cauza pandemiei, Festivalul Ziua Mediului s-a bucurat 
de aceeași popularitate ca și în anii precedenți și a fost urmărit de 
sute de persoane pe pagina de Facebook a evenimentului. Orga-
nizat pentru toate vârstele, Festivalul a fost deschis de muzica 
tobelor și a instrumentelor tradiționale de la Art Lab. În ritmul 
muzicii, participanții au fost „teleportați” în câteva localități 
rurale, unde au avut posibilitatea să cunoască meșteri populari, 
agricultori prietenoși cu mediul, oameni care folosesc energia 
solară acasă și care au remediu pentru terenurile degradate. 
De asemenea, evenimentul a găzduit un șir de ateliere, în 
cadrul cărora toți cei interesați au putut vedea cum se coace 
pâinea din făină integrală și fără drojdii, cum se confecționează 
jucăriile în spiritul Waldorf, cum se amenajează un popas în 
mod ecologic și cum se fac cumpărături cu utilizarea minimă 
a plasticului. 
Utilul îmbinat cu plăcutul, așa au caracterizat unii participanți 
Festivalul din acest an. Și asta pentru că au avut posibilitate să 
interacționeze cu mai mulți specialiști și să afle din prima sursă 
despre inițiativele ecologice din Moldova, de unde pot fi cum-
părate cele mai bune și sănătoase semințe din Moldova, unde 
găsesc un deshidrator de fructe și cum îl pot valorifica, cum 
putem ajuta albinele să supraviețuiască chiar dacă locuim la 
bloc. Lecțiile publice desfășurate pe parcursul evenimentului 
le-au oferit informații și despre ceea ce trebuie să facem când 
vedem vegetația incendiată, cum putem proteja scutul pămân-
tului, adică stratul de ozon și ce trebuie să știm despre o mașină 
electrică în condițiile Moldovei.
Participanții au mai mers în laborator ca să verifice calitatea 
apei din Izvorul Tamarei din Chișinău și s-au documentat cu pri-
vire la calitatea aerului și cât de mult s-a redus poluarea mediului 
odată cu declanșarea pandemiei, au aflat prin ce sunt deosebite 
insectele și cum putem avea grijă de puii căzuți din cuib. De succes 
s-a bucurat și iarmarocul, la care și-au vândut marfa producătorii 
recomandați de comunitatea ecologică din Moldova. 
Muzica și voia bună au fost prezente pe tot parcursul eveni-
mentului, care a culminat cu un recital de muzică clasică susținut 
de Marcel Lazăr și un concert live cu participarea lui DJ Gonzo, 
cunoscut de publicul de la Chișinău de la edițiile precedente ale 
Festivalului. 
Ziua Mediului se desfășoară la Chișinău din anul 2016, 
de comunitatea ecologică, la inițiativa PNUD. Asociația 
Jurnaliștilor de Mediu și Turism Ecologic a organizat Ziua 
Mediului, cu sprijinul Programului Națiunilor Unite pentru 
Dezvoltare, al Organizației Mondiale a Sănătății,  Programu-
lui de Granturi Mici PNUD-GEF, Green City Lab, Platformei 
Naționale a Forumului Societății Civile din Parteneriatul Estic, 
al partenerilor guvernamentali și neguvernamentali. 
Delia MORARU
De Ziua Mediului, oamenii au oferit naturii timp şi spaţiu
Iunie 2020   ACASĂ
Publicaţie de ecologie, turism şi cultură
Ecologia – o şansă pentru mileniul trei

Text şi foto: Sorenela RENIŢĂ 
Unele zile sunt demne de „Alice în Țara Minunilor”. Când povestea se-ncheie, 
însă, nu știu voi ce faceți, dar eu mă 
bucur seara de o plimbare lungă pe 
jos, ca să-mi mai „aerisesc” gându-
rile. Astăzi e una din acele zile. Prin 
urmare, înainte de a ieși, fiindcă s-a 
încălzit destul de mult afară, mă 
afund în debara, în căutarea unor 
sandale cu talpă joasă. Pe furiș, 
examinez și „colecția” de pantofi pe 
toc. Deși îmi plac, în ultimii ani îi 
port tot mai rar și mai rar. Îmi dau 
seama că iar s-a așezat praful pe ei, 
așa că-i scot repede la o întâlnire cu 
peria de curățare și alți amici de-ai 
ei. Nu prea mă atașez de obiecte 
vestimentare sau de încălțăminte 
decât dacă au o vreo întâmplare în 
spate. Din una în alta, mă trezesc, 
până la urmă, încălțând o... veche 
amintire – o pereche de pantofi 
înalți de un albastru pătrunzător, 
care îmi poartă pașii înapoi în 
spațiu și timp.
…mai exact, pe strada pietonală 
Nicolae Bălcescu, unde are loc, în 
2012, într-o vacanță, cu câteva luni 
înaintea absolvirii de liceu, ceva ce 
așteptam demult – primul meu ren-
dez-vous veritabil cu Sibiul. Fără 
tocuri. Pe acelea avea să le găsesc, 
accidental, în una dintre vitrinele 
magazinelor de aici, dar n-avea să 
le cumpăr de la bun început, ci să 
revin la câteva ore mai târziu. De 
aceea, mi s-a întipărit în memorie 
drept unica dată în care m-am 
întors după un lucru. Istoria cu 
încălțările a continuat, într-un fel, 
și-n Marea Britanie. La bal, mi-a 
sărit încheietoarea principală de la 
rochie, așa că am tras o fugă până 
la cămin, pentru a o coase repede. 
Și, fiindcă bătea miezul nopții 
când am terminat procedura, ca 
o Cenușăreasă, doar că-n direcție 
inversă, alergam cu pantofii într-o 
mână și cu trena de satin în cealal-
tă, înapoi, la festivitate. Nici nu mai 
zic că și picura afară.     
Să nu ne abatem, totuși, de la 
subiectul central, căci simt ațintite 
asupra noastră privirile intense și 
profund întrebătoare ale căsuțelor-
detectiv… Pe străzile „jucăușe” ale 
Sibiului, n-o să rămâi niciodată 
singur. Chiar dacă ai fi doar tu și 
nimeni altcineva în jur, tot se vor 
găsi niște ochi (lucarne lenticulare) 
care să te (supra)vegheze. Numai 
câți sunt în Piața Mare! E și firesc, 
de fapt, atunci când ai atâtea minu-
nate clădiri-prietene de „păzit”, 
printre care și cele ale Palatului 
Brukenthal (considerat cel mai 
vechi muzeu din România și un 
deosebit monument arhitectural 
în stil baroc), primăriei, bisericii 
romano-catolice „Sfânta Treime”, 
Casei Albastre, Casei Haller, Casei 
Hecht ș.a. Dar câți sunt în Piața 
Mică! E și firesc, de fapt, atunci 
când ai de „străjuit” legendarul 
și frumosul Pod al Minciunilor 
(„podul culcat”, primul de fontă din 
Țară). El e „auzul” orașului și ar fi 
recomandabil să nu-i încerci răb-
darea, că nu tolerează brașoavele. 
Conform uneia dintre legendele 
ce-l înconjoară, dacă-l provoci, 
totuși, cu un neadevăr, se va zgudui 
din toate încheieturile, apoi, se 
va „prăbuși”, aducând personajul 
„vinovat” cu picioarele pe pământ, 
la propriu. Mai mult în glumă decât 
în serios, la norocul meu, cred mi 
s-ar rupe tocurile acolo chiar și 
tăcând. Așadar, această cândva 
(2007) capitală europeană a culturii 
e și ochi, dar și…urechi. Poartă, 
apropo, cercei cu flori. 
M-am luat un pic cu vorba, 
fiindcă îmi place să discut cu voi, 
dar să nu credeți c-am uitat de 
Turnul Sfatului (face legătura 
dintre Piața Mare și cea Mică 
printr-un gang), acest martor 
al …secolelor. Atenție la 
scara în spirală de pe traseu, 
să nu vă ia o ușoară amețeală 
până sus! Dacă ați trecut, 
totuși, de acest hop, și fasci-
nantul mecanism al ceasului 
nu v-a prins în acele sale prea 
mult timp, panorama ce se 
deschide la destinație s-ar 
putea să vă modifice ritmul 
cardiac. Într-un sens bun, 
să sperăm. Înainte de a te 
apropia de geamuri și dato-
rită contrastului de lumini 
interior-exterior, ai impresia 
că cele patru ferestre (deși 
cam încețoșate) înrămează, într-un 
fel, orașul. 
Turnul bisericii evanghelice 
(peste 70 de metri) sare în prim-
plan. Încet-încet, începi să vezi 
dincolo de el, privind Sibiul ochi în 
ochi și descoperindu-i adevăratul 
colorit. Cel mai adesea (conform și 
principiilor opticii), distanțându-
ne, reușim să percepem tabloul 
mai bine și, posibil, dintr-o altă 
perspectivă. În situația noastră, 
locul în care suntem, de asemenea, 
ne ajută. Piesele de puzzle adunate 
pe parcursul promenadei se unesc. 
Ni se confirmă cât de fain e struc-
turat orașul. De aici, observăm 
cum caldarâmul parcă ar curge 
ca niște „pâraie”, „râuri” sau, din 
când în când, formează chiar și 
„lacuri”. Cum căsuțele zâmbesc, 
din toate nuanțele, arcadele, porțile 
și obloanele lor, căci au reușit să 
treacă nedespărțite prin greutățile 
și bucuriile vremurilor, rămânând, 
în continuare, împreună. S-au for-
tificat. Cum, din punctul în care 
facem fotografiile (fereastra sudică 
și cea estică), țiglele ceramice ale 
acoperișurilor parcă ne-ar întinde 
o invitație tentantă către noi altitu-
dini. Ele „țes” un covor cărămiziu 
înspre mândrii munți Făgăraș. 
Mă-ntreb cum, oare, să țes și eu un 
articol care să se ridice, măcar un 
pic, la înălțimea celor admirate și 
trăite? Îmi întâlnesc ochii în refle-
xia din geam. Imaginea Sibiului se 
„pierde” pe fundal(ul anilor), dar 
se oglindește, mai departe, în ei. 
Poate că acolo e răspunsul… 
P.S. Niciun adevăr (sau picior) 
n-a avut de suferit în urma acestui 
articol.
Orașul ochi și…urechi
Piaţa primăriei din Sibiu
Bijuterii arhitecturale ale Sibiului Oraşul în care zâmbesc căsuţele

Sibiu. Centrul istoric. În depărtare se văd Munţii Făgăraş Turnul Sfatului din Sibiu
Sibiul s-a învrednicit de prestigiosul titlu 
„capitală culturală a Europei”
